നാനോസാങ്കേതികവിദ്യ - സര്‍വ്വവിജ്ഞാനകോശം\nദ്രവ്യഘടനയില് അതിസൂക്ഷ്മാവസ്ഥയില് മാറ്റം വരുത്തി വിവിധ ഉപയോഗങ്ങള് സാധ്യമാക്കുന്ന വിജ്ഞാനശാഖ. നാനോമീറ്റര് അളവിലുള്ള ഘടനാ മാറ്റങ്ങളിലൂടെ സവിശേഷസ്വഭാവങ്ങള് പ്രദര്‍ശിപ്പിക്കുന്ന വസ്തുക്കള് നിര്‍മിക്കാന് ഈ സാങ്കേതികവിദ്യകൊണ്ടുകഴിയും.\nദ്രവ്യത്തെ നാനോതലത്തില് ചെറുതായി പരുവപ്പെടുത്തുമ്പോള് അത് ഭൌതിക-കാന്തിക-രാസ മാറ്റങ്ങള്‍ക്ക് വിധേയമാകും. ഇങ്ങനെ നാനോ അവസ്ഥയില് ഉണ്ടാകുന്ന മാറ്റങ്ങള് പ്രയോജനപ്പെടുത്തി നവീനവും കാര്യക്ഷമതയുള്ളതുമായ ഉത്പന്നങ്ങള് നിര്‍മിക്കുക എന്നതാണ് നാനോസാങ്കേതികവിദ്യയുടെ പ്രധാന ലക്ഷ്യം.\nനാനോമീറ്റര് എന്നതിന്റെ ചുരുക്കരൂപമാണ് നാനോ എന്ന് അറിയപ്പെടുന്നത്. ഒരു മീറ്ററിന്റെ നൂറുകോടിയില് ഒരംശം അഥവാ 10-9 മീ. ആണ് ഒരു നാനോമീറ്റര്. കുള്ളന് എന്നര്‍ഥം വരുന്ന ഗ്രീക്ക് പദത്തില് നിന്നാണ് നാനോ എന്ന വാക്ക് ഉരുത്തിരിഞ്ഞുവന്നത്.\nദ്രവ്യത്തിന്റെ നാനോമീറ്റര് തലത്തിലുള്ള സ്വഭാവവും പെരുമാറ്റവും പഠനവിധേയമാക്കുന്ന ശാസ്ത്രശാഖയാണ് നാനോ സയന്‍സ്. 1 നാ. മീ. മുതല് 100 നാ. മീ. വരെയാണ് ഇതിന്റെ പരിധിയില് വരുന്നത്. നാനോസയന്‍സിനെ അവലംബിച്ച് ഉത്പന്നങ്ങളും സേവനങ്ങളും സാധ്യമാക്കുമ്പോള് അതിനെ നാനോസാങ്കേതികവിദ്യ എന്നു പറയുന്നു. വിവിധ അടിസ്ഥാന ശാസ്ത്രശാഖകളുമായി ചേര്‍ത്തും ഈ രംഗത്ത് പഠനഗവേഷണങ്ങള് നടക്കുന്നുണ്ട്. ഉദാ. നാനോഫിസിക്സ്, നാനോകെമിസ്ട്രി, നാനോബയോളജി. ഇതുകൂടാതെ ചില എഞ്ചിനീയറിങ് വിഷയങ്ങളുമായി സംയോജിപ്പിച്ചുള്ള പഠനവും മുന്നേറുന്നുണ്ട്. ഉദാ. നാനോമെറ്റീരിയല്‍സ്, നാനോറോബോട്ടിക്സ്, നാനോട്രൈബോളജി, നാനോബയോടെക്നോളജി.\nചരിത്രം. ഒരു വിജ്ഞാനശാഖയായി മാറുന്നതിന് വളരെ മുന്‍പു തന്നെ സൂക്ഷ്മ കണങ്ങളുടെ വിപുലമായ സാധ്യതകളെ പറ്റി അന്വേഷണങ്ങളും അനുമാനങ്ങളും ആരംഭിച്ചിരുന്നു. ചരിത്രത്തില് അനവധി അവസരങ്ങളില് പദാര്‍ഥങ്ങളുടെ നാനോ ഉപയോഗം വിവരിച്ചിട്ടുണ്ട്. പക്ഷേ, അറിവ് എന്ന നിലയില് ഇന്നത്തെ സമൂഹം ഉപയോഗിക്കുന്ന രീതിയില് അല്ല അന്നത്തെ സമൂഹം ഈ സാങ്കേതികവിദ്യയെ സമീപിച്ചിരുന്നത്. ആയുര്‍വേദ ഔഷധങ്ങളില് വ്യാപകമായി സ്വര്‍ണത്തിന്റെ നാനോ കണങ്ങള് ചേര്‍ത്തിരുന്നു എന്നതിന് തെളിവുണ്ട്. ഇന്നും വിവിധ ചികിത്സാ രീതികളില് ഇത് തുടരുന്നുമുണ്ട്. അലക്സാണ്ട്രിയയിലെ രസതന്ത്രജ്ഞര് യൗവ്വനം നിലനിര്‍ത്താനായി സൃഷ്ടിച്ച ഔഷധത്തില് സ്വര്‍ണത്തിന്റെ നാനോ കണികകള് ഉപയോഗിച്ചിരുന്നതായി രേഖപ്പെടുത്തിയിട്ടുണ്ട്. നാലാം നൂറ്റാണ്ടില് റോമില് പ്രചാരത്തിലുണ്ടായിരുന്ന ലൈകര്‍ഗസ് (Lycurgus) കോപ്പകള് നാനോ പദാര്‍ഥവിജ്ഞാനീയത്തിന്റെ അടിസ്ഥാനത്തിലുള്ള നിര്‍മിതികള്‍ക്കുദാഹരണമാണ്. 70 നാനോമീറ്റര് വലിപ്പമുള്ള കണങ്ങളാണ് ലൈകാര്‍ഗസ് കോപ്പയുടെ നിര്‍മാണത്തില് ഉപയോഗിച്ചിരുന്നത്. പ്രകാശം പതിക്കുന്നവശം പച്ചനിറത്തിലും എതിര്‍വശം ഇളം ചുവപ്പ് നിറ(ruby)ത്തിലും കാണപ്പെടുന്ന ഇത്തരത്തിലൊരു കപ്പ് ഇപ്പോഴും ബ്രിട്ടീഷ് മ്യൂസിയത്തില് സൂക്ഷിച്ചിട്ടുണ്ട്.\nസാധാരണ കരിക്കട്ടയും വജ്രവും തമ്മില് രാസപരമായി വ്യത്യാസമില്ല; രണ്ടും കാര്‍ബണ് എന്ന മൂലകത്തിന്റെ അപരരൂപങ്ങളാണ്. ആറ്റങ്ങള് അടുക്കിയിരുന്ന രീതിയില് മാത്രമാണ് ഇവ വ്യത്യസ്തമായിരിക്കുന്നത്. ഇത്തരത്തില് നാനോ തലത്തില് സമാനതകളുള്ള നിരവധി വസ്തുക്കള് പ്രകൃതിയില് കാണാം. താമരയിലും മറ്റും വെള്ളം ഒട്ടിപ്പിടിക്കാത്തതും, ചിലന്തി വലയുടെ ഉറപ്പും, പൂമ്പാറ്റയുടെ അഴകും നമ്മുടെ ചുറ്റും കാണാനാവുന്ന നാനോ ഘടനാ സവിശേഷതകളുടെ ചില ഉദാഹരണങ്ങളാണ്. ഏകാത്മക പദാര്‍ഥത്തിന് മാത്രമല്ല നാനോ സ്വഭാവം പ്രകടിപ്പിക്കാനാകുന്നത്; സങ്കരയിനം പദാര്‍ഥങ്ങള്‍ക്കും കഴിയും. ലോഹവും അലോഹവും ചേര്‍ന്നതാകാം അവയില് പലതും. പ്രാവിന്റെയും മറ്റ് ചില പക്ഷികളുടെയും കഴുത്തിലെ വര്‍ണവ്യത്യാസവും, മീന് ചെതുമ്പലിന്റെ തിളക്കവും, ചണനൂലിന്റെ ഉറപ്പും എല്ലാം ഇക്കൂട്ടത്തില്‍പ്പെടും. പ്രകൃതിയുടേതായ സ്വഭാവികരീതിയിലാണ് ഇതെല്ലാം സാധ്യമാകുന്നത്.\nവിശ്രുത ശാസ്ത്രജ്ഞനായ റിച്ചാര്‍ഡ് ഫെയ്ന്‍മാന് (Richard Feynman) 1959 ഡി. 29-ന് നടത്തിയ 'ദെയര്‍സ് പ്ലെന്റി ഒഫ് റൂം അറ്റ് ദ് ബോട്ടം' എന്ന പ്രഭാഷണമാണ് ഇന്നു കാണുന്ന നാനോ ടെക്നോളജിക്ക് അടിസ്ഥാനമിട്ടത്. ആറ്റോമിക തലത്തിലെ കൂടിച്ചേരലുകള്, ഇതുണ്ടാക്കാന് സാധ്യതയുള്ള പ്രയോജനങ്ങള് എന്നിവ ഇദ്ദേഹം പ്രസംഗത്തില് വസ്തുനിഷ്ഠമായി പ്രതിപാദിച്ചു. എന്‍സൈക്ലോപീഡിയാ ഒഫ് ബ്രിട്ടാനിക്കയുടെ മുഴുവന് പേജുകളും ഒരു മൊട്ടുസൂചി മുനയില് ഉള്‍ക്കൊള്ളിക്കാനാകുമെന്ന് ഇദ്ദേഹം പ്രസംഗമധ്യേ സൂചിപ്പിച്ചു. ആറ്റങ്ങളെ പന്തുകള്‍പോലെ യഥേഷ്ടം അടുക്കി, അത്യന്ത സൂക്ഷ്മതലത്തില് വസ്തുക്കളെ സൃഷ്ടിക്കാന് ശാസ്ത്രജ്ഞര് ശ്രമിക്കണമെന്ന് ഫെയ്ന്‍മാന് നിര്‍ദേശിച്ചു. റിച്ചാര്‍ഡ് ഫെയിന്‍മാന്റെ ഈ പ്രസംഗമാണ് നാനോസാങ്കേതികവിദ്യക്ക് ഒരു വിജ്ഞാനശാഖ എന്ന നിലയില് ആശയബലമായത്. നാനോ എന്ന പദം നേരിട്ട് ഇവിടെ ഫെയിന്‍മാന് ഉപയോഗിച്ചില്ലെങ്കിലും സൈദ്ധാന്തികമായ ഒരു അടിത്തറ ഉണ്ടാക്കുന്നതില് അതു വിജയിച്ചു.\nനാനോസാങ്കേതികവിദ്യ എന്ന പദം ആദ്യമായി ഉപയോഗിച്ചത് 1974-ല് ജപ്പാനിലെ ടോക്യോ സയന്‍സ് യൂണിവേഴ്സിറ്റി അധ്യാപകനായിരുന്ന പ്രൊഫ. നോറിയോ താനിഗുചി (Norio Taniguchi)യാണ്. ഒരു നാനോമീറ്റര് വരെ വലിപ്പത്തിലുള്ള സൂക്ഷ്മ കണങ്ങളെ ഉദ്ദേശിച്ച് നടത്തിയ പ്രസ്താവം ആയിരുന്നു അത്.\n1984-ല് എറിക് ഡ്രെക്സലര് (Eric Drexler) മോളിക്കുലാര് നാനോടെക്നോളജിയുടെ വിവിധ വശങ്ങളെ സംബന്ധിച്ച് എഴുതിയ പ്രബന്ധം ഈ മേഖലയുടെ പിന്നീടുള്ള വളര്‍ച്ചയില് നിര്‍ണായകമായി. എന്‍ജിന്‍സ് ഒഫ് ക്രിയേഷന്‍സ് (1986) എന്നൊരു ഗ്രന്ഥവും ഇദ്ദേഹം രചിച്ചു.\nഎണ്‍പതുകളുടെ ആരംഭത്തില് ഗേര്‍ഡ് ബിന്നിങ് (Gerd Binning), ഹെന്റിച്ച് റോഹ്റര് (Henrich Rohrer) എന്നിവര് കണ്ടുപിടിച്ച 'സ്കാനിങ് ടണലിങ് മൈക്രോസ്കോപ്പ്' എന്ന ഉപകരണവും നാനോ ചരിത്രത്തിലെ നാഴികക്കല്ലാണ്. ആറ്റങ്ങളെ അതിസൂക്ഷ്മതലത്തില് 'കാണാന്' അഥവാ സ്ഥാനനിര്‍ണയം നടത്താന് ഈ ഉപകരണം വഴി സാധിച്ചു.\nഅറുപത് കാര്‍ബണ് ആറ്റങ്ങള് ചേര്‍ത്ത് ഗോളാകൃതിയില് ഉണ്ടാക്കിയ, ബക്കി പന്ത് (Bucky ball) എന്നറിയപ്പെടുന്ന കാര്‍ബണ് തന്മാത്രയുടെ കണ്ടുപിടുത്തം മറ്റൊരു വഴിത്തിരിവായിരുന്നു. റോബര്‍ട്ട് കേള് (Robert Curl), ഹാരോള്‍ഡ് ക്രോട്ടോ (Harold kro), റിച്ചഡ് സ്മാളീ (Richard Smalley) എന്നിവരാണ് ഇത് കണ്ടുപിടിച്ചത്. ഈ ശാസ്ത്രജ്ഞര്‍ക്ക് 1986-ല് രസതന്ത്ര നോബല്‍സമ്മാനവും ലഭിച്ചു. ഫുള്ളറന്‍സ് (fullere) എന്ന ശാസ്ത്രശാഖയും ഇതിനെ പിന്‍പറ്റി രൂപം കൊണ്ടു. അകവ്യാസം 0.7 നാനോ മീറ്ററും പുറം വ്യാസം ഒരു നാനോമീറ്ററും ഉള്ള ബക്കി പന്തുകള് നാനോ സാങ്കേതികവിദ്യയുടെ ചരിത്രത്തില് പ്രമുഖ സ്ഥാനം നേടി. സയനോ പോളിയന്‍സ് എന്ന സംയുക്തത്തെ അന്വേഷിച്ചുള്ള യാത്രയാണ് ബക്കി പന്തിലെത്തിച്ചത്. ഈ സംയുക്തം ഉണ്ടാക്കാനായി ഗ്രാഫൈറ്റ് റോഡിനെ ലേസര് കിരണം ഉപയോഗിച്ച് ബാഷ്പീകരിച്ചതിന്റെ ഫലമായി അറുപത് കാര്‍ബണ് ആറ്റങ്ങള് കൂടിച്ചേര്‍ന്ന, അകം പൊള്ളയായ തന്മാത്ര ഉണ്ടായി. രാസപരമായി ഏറെ സ്ഥിരതയുള്ള ഇത്തരം കാര്‍ബണ് ആറ്റത്തിന്റെ കൂട്ടത്തിന് ബക്കി പന്ത് എന്ന പേരും കിട്ടി.\n1991-ല് ജപ്പാന് ശാസ്ത്രജ്ഞനും അധ്യാപകനുമായ ഡോ. സുമിയോ ഇജിമ അതിസൂക്ഷ്മ നാനോ കുഴലുകള് (Nano tubes) വികസിപ്പിച്ചെടുത്തു. അതേ വലുപ്പമുള്ള ഉരുക്കിനെക്കാള് ആയിരം മടങ്ങ് ബലമുള്ളതും ആറിലൊന്നുമാത്രം ഭാരമുള്ളതുമായ ഇത്തരം നാനോ കുഴലുകള് അതിലോലമായ നാനോ പാളികള് ചുരുട്ടിവച്ചാണ് നിര്‍മിക്കുന്നത്. ചാലകമായും അര്‍ധചാലകമായും ഭിന്ന സ്വഭാവം പ്രകടിപ്പിക്കുന്ന നാനോക്കുഴലുകള് ഒരൊറ്റ മൂലകം കൊണ്ടുണ്ടാക്കാന് കഴിഞ്ഞിരിക്കുന്നു. ഗ്രാഫൈറ്റ്, വൈദ്യുതിയെ കടത്തിവിടുന്നു. എന്നാല് അതേ മൂലകത്തിന്റെ മറ്റൊരു രൂപമായ വജ്രത്തില് ഇതു സാധ്യമല്ല. എന്നാല് വജ്രം താപം പ്രവഹിപ്പിക്കുന്ന നല്ലൊരു ചാലകമാണ്. ഈ സ്വഭാവങ്ങളുടെ സമ്മിശ്രശേഷിയാണ് നാനോട്യൂബിനുള്ളത്. ബക്കി പന്തിന്റെ പരീക്ഷണ നിരീക്ഷണത്തിനിടയിലാണ് ഡോ. സുമിയോ ഇജിമയുടെ ശ്രദ്ധയിലേക്ക് നാനോട്യൂബുകള് എത്തുന്നത്. ഊര്‍ജ ഉത്പാദനം, ടെലിവിഷന് ഡിസ്പ്ളേ, റോബോട്ടുകള്, ട്രാന്‍സിസ്റ്റര്, ജനിതക എഞ്ചിനീയറിങ് എന്നീ മേഖലകളില് നാനോട്യൂബുകള് കാര്യക്ഷമമായി ഉപയോഗിക്കാം.\nനാനോ പദാര്‍ഥങ്ങള്. ഒരു നാ. മീ. മുതല് 100 നാ. മീ. വരെ വലിപ്പമുള്ള ഖരവസ്തുക്കളാണ് നാനോ പദാര്‍ഥങ്ങള് എന്നറിയപ്പെടുന്നത്. ഇവയുടെ നിര്‍മാണം നാനോ സാങ്കേതിക രംഗത്തെ പ്രാധാന്യമര്‍ഹിക്കുന്ന ഒരു മേഖലയാണ്. നാനോ പദാര്‍ഥങ്ങള് ലോഹമിശ്രിതങ്ങളോ പോളിമറുകളോ സെറാമിക്കുകളോ ആകാം. മിക്ക പദാര്‍ഥങ്ങളുടെയും നാനോ രൂപങ്ങള് നിര്‍മിക്കുന്നതില് ശാസ്ത്രജ്ഞര് വിജയിച്ചിട്ടുണ്ട്. കൂടുതല് പരീക്ഷണങ്ങള് ഈ മേഖലയില് സജീവമാണ്.\nനാനോ പദാര്‍ഥങ്ങളുടെ നിര്‍മാണപ്രക്രിയകളെ 'ടോപ്- ഡൗണ്', 'ബോട്ടം-അപ്' എന്നിങ്ങനെ രണ്ടായി തിരിക്കാറുണ്ട്. വലിയ പദാര്‍ഥങ്ങള് പൊടിക്കുക വഴിയോ ലേസര് രശ്മികളുടെ സഹായത്താല് ബാഷ്പീകരിക്കുക വഴിയോ നാനോ പദാര്‍ഥങ്ങള് നിര്‍മിക്കുന്നതാണ് ടോപ്-ഡൗണ് രീതി. ഫിസിക്കല് വേപ്പര് ഡെപ്പോസിഷന്, കെമിക്കല് ലേസര് ഡെപ്പോസിഷന് തുടങ്ങിയ പ്രക്രിയകളും ടോപ്-ഡൌണ് രീതിക്ക് ഉദാഹരണങ്ങളാണ്. ആറ്റങ്ങളെ സംയോജിപ്പിക്കുന്നതിലൂടെ നാനോ പദാര്‍ഥങ്ങള് നിര്‍മിക്കുന്നതാണ് ബോട്ടം-അപ് രീതി. സോള്‍ജെല്, കണ്‍ട്രോള്‍ഡ് കെമിക്കല് പ്രെസിപ്പിറ്റേഷന് തുടങ്ങിയ രീതികള് ഈ വിഭാഗത്തില്‍പ്പെടുന്നവയാണ്.\nമികച്ച സൂക്ഷ്മദര്‍ശിനികളുടെ ആവിര്‍ഭാവത്തോടെ നാനോ പദാര്‍ഥങ്ങളുടെ പഠനവും അവയുടെ ക്രമീകരണവും കൃത്യതയോടെ സാധിക്കുന്നു. മുന്‍കൂട്ടി നിശ്ചയിച്ച വലുപ്പത്തിലും ആകൃതിയിലും നാനോപദാര്‍ഥങ്ങള് നിര്‍മിക്കാനാകുന്നു. അമേരിക്കയിലെ നോര്‍ത്ത് കരോലിന സര്‍വകലാശാലയിലെ ശാസ്ത്രജ്ഞര് വികസിപ്പിച്ചെടുത്ത 'നാനോ മാനിപ്പുലേറ്റര്' എന്ന സൂക്ഷ്മദര്‍ശിനി സംവിധാനം ഈ രംഗത്തെ മികച്ചൊരു കണ്ടുപിടുത്തമാണ്.\nസൂക്ഷ്മദര്‍ശിനികള്. അതീവ സൂക്ഷ്മ കണങ്ങളെ സംബന്ധിച്ച ശാസ്ത്രശാഖ എന്ന നിലയില് നാനോ സാങ്കേതികവിദ്യയ്ക്ക് സൂക്ഷ്മതലത്തില് കാഴ്ച സാധ്യമാക്കുന്ന ഉപകരണങ്ങള് ഗവേഷണപഠനത്തിന് അനിവാര്യമാണ്. രണ്ടുതരം സൂക്ഷ്മ ദര്‍ശിനികളാണ് മുഖ്യമായും ഈ മേഖലയിലെ പഠനത്തിന് ഉപയോഗിക്കുന്നത്, ഇലക്ട്രോണ് മൈക്രോസ്കോപ്പും സ്കാനിങ് പ്രോബ് മൈക്രോസ്കോപ്പും.\nഇലക്ട്രോണ് മൈക്രോസ്കോപ്പി വിഭാഗത്തിനുതന്നെ രണ്ടുവകഭേദങ്ങളുണ്ട്: സ്കാനിങ് ഇലക്ട്രോണ് മൈക്രോസ്കോപ്പും (SEM) ട്രാന്‍സ്മിഷന് ഇലക്ട്രോണ് മൈക്രോസ്കോപ്പും (TEM).\nസ്കാനിങ് ഇലക്ട്രോണ് മൈക്രോസ്കോപ്. നിരീക്ഷണത്തിലിരിക്കുന്ന പ്രതലത്തിനെ ഉയര്‍ന്ന ഊര്‍ജാവസ്ഥയിലുള്ള ഇലക്ട്രോണ് ബീം കൊണ്ട് സ്കാന് ചെയ്യുന്നു (Raster Scanning). അപ്പോള് സൃഷ്ടിക്കപ്പെടുന്ന ദ്വിതീയ ഇലക്ട്രോണുകള്, തട്ടിത്തെറിച്ചു തിരിച്ചുവരുന്ന (back scattered) ഇലക്ട്രോണുകള്, എക്സ് റേ തുടങ്ങിയവ അപഗ്രഥിച്ചാണ് പ്രതലത്തെ വലുതാക്കിക്കാണിക്കുന്നത്. 1930-കളിലാണ് SEM കണ്ടെത്തിയത്. ഇതിന്റെ മുകളറ്റത്തുള്ള ഇലക്ട്രോണ് ഗണ്ണില്‍നിന്ന് പുറത്തേക്ക് വരുന്ന ബീം വിവിധ കണ്ടന്‍സര്, ഡിഫ്ളകഷന് കോയില് എന്നിവ വഴി സഞ്ചരിച്ച് ശക്തി സംഭരിച്ചാണ് പരീക്ഷണപ്രതലത്തില് പതിക്കുന്നത്. ദ്വിതീയ ഇലക്ട്രോണുകള്, എക്സ്റേ എന്നിവ തിരിച്ചറിയാനുള്ള സംവിധാനങ്ങള് ഉപകരണത്തില് സന്നിവേശിപ്പിച്ചിട്ടുണ്ട്.\nട്രാന്‍സ്മിഷന് ഇലക്ട്രോണ് മൈക്രോസ്കോപ്. ഇതില് ഇലക്ട്രോണ് ബീം അതിലോലമായ പദാര്‍ഥ പാളിയിലൂടെ കടത്തിവിടുന്നു. പരീക്ഷണ വസ്തുവിന്റെ സ്വഭാവത്തിനനുസരിച്ച് പുറത്തേക്കെത്തുന്ന ഇലക്ട്രോണിന് മാറ്റം വരാം. ഇതിനെ അപഗ്രഥിച്ചാണ് ചിത്രം രൂപപ്പെടുത്തുന്നത്. ഇതിലേക്ക് വേണ്ട നേര്‍ത്ത പാളി ഒരുക്കുന്നത് അതീവസങ്കീര്‍ണമായ പ്രക്രിയയാണ്.\nസ്കാനിങ്ങ് ടണലിങ് മൈക്രോസ്കോപ്. ഇതില് പരീക്ഷണ വസ്തുവിലൂടെ നുഴഞ്ഞുകടക്കുന്ന (tunnelling എന്ന ക്വാണ്ടം പ്രതിഭാസം) വൈദ്യുതി തിട്ടപ്പെടുത്തിയാണ് ആറ്റമികതലത്തിലെ സൂക്ഷ്മ ചിത്രങ്ങളാക്കുന്നത്. എണ്‍പതുകളുടെ തുടക്കത്തില് ഗേര്‍ഡ് ബിന്നിങ് (Gerd Binning), ഹെന്റിച്ച് റോഹ്റര് എന്നിവരാണ് ഇത് വികസിപ്പിച്ചെടുത്തത്. ഉപകരണത്തിലെ അതിസൂക്ഷ്മാഗ്രം പരീക്ഷണപ്രതലത്തിന് സമീപത്തേക്ക് കൃത്യമായ അകലത്തില്‍കൊണ്ടുവരും. ടണലിങ് കറന്റ് ആംപ്ലിഫയര്, വിദൂര നിയന്ത്രണ/സ്കാനിങ് സംവിധാനം (distance control and scanning unit) എന്നിവ ചേര്‍ന്നതാണ് ഉപകരണം. അടിസ്ഥാന മാതൃകയെ അവലംബിച്ച് സ്കാനിങ് ടണലിങ് മൈക്രോസ്കോപ്പിന്റെ മറ്റ് രൂപാന്തരങ്ങളും എത്തിയിട്ടുണ്ട്. ഫോട്ടോണ് എസ്.ടി.എം ഉദാഹരണം.\nആറ്റമിക ഫോഴ്സ് മൈക്രോസ്കോപ്. ഉയര്‍ന്ന ദൃശ്യസൂക്ഷ്മത നല്കുന്ന ഈ മൈക്രോസ്കോപ്പിന്റെ വികാസമാണ് നാനോ സാങ്കേതികവിദ്യയുടെ ദ്രുതഗതിയിലുള്ള വളര്‍ച്ചയ്ക്കു വഴിയൊരുക്കിയത്. ഒരു വശത്തേക്ക് നീണ്ടുനില്‍ക്കുന്ന ദണ്ഡിന്റെ (കാന്റിലിവര്) അറ്റത്ത് അനുഭവപ്പെടുന്ന പ്രതല അറ്റോമിക് ബല വിന്യാസമാണ് അതിസൂക്ഷ്മ ചിത്രം രേഖപ്പെടുത്തലിന് ഉപയോഗിക്കുന്നത്. കാന്റിലിവറിന്റെ ഒരറ്റത്ത് കൂര്‍ത്ത അഗ്രം പിടിപ്പിച്ചിരിക്കും. ഇതാണ് പരീക്ഷണ വസ്തുവില് പറ്റിച്ചേര്‍ന്ന് വിവരം ശേഖരിക്കാന് സഹായിക്കുന്നത്. ചലിച്ചു തുടങ്ങുമ്പോള് ആറ്റമിക് സ്വഭാവത്തിനനുസരിച്ച് നേരിയ തള്ളല്/ബലം പ്രോബില് അനുഭവപ്പെടും. ലേസര് ബീമിന്റെയും മറ്റും സഹായത്താല് ഓരോ ആറ്റത്തിന്റെയും വിശദാംശങ്ങള് രേഖപ്പെടുത്തുന്നു. 1986-ലാണ് എ.എഫ്.എം. കണ്ടെത്തിയത്.\nനേട്ടങ്ങള്. വിവിധങ്ങളായ പ്രയോജനങ്ങള് ഓരോ മേഖലയ്ക്കും നല്‍കാന് നാനോസാങ്കേതികവിദ്യയ്ക്കാകുന്നു. ഔഷധനിര്‍മാണത്തിന്റെ മേഖലയില് ബയോ ചിപ്പുകളും, പ്രമേഹരോഗശമനത്തിനുള്ള ഇന്‍സുലിന് ബോക്സും ഉദാഹരണം. അര്‍ബുദ രോഗത്തില് കീമോതെറാപ്പി ഏറെ പാര്‍ശ്വഫലങ്ങള് ഉളവാക്കുന്നതാണെന്നിരിക്കെ നാനോസാങ്കേതികവിദ്യയുടെ സഹായത്തോടെ നിര്‍ദിഷ്ട കോശങ്ങളെ മാത്രം കരിച്ചുകളയാനും സമീപസ്ഥങ്ങളായ കോശങ്ങളെ പരിക്കേല്‍പ്പിക്കാതെ നിലനിര്‍ത്താനും സാധിക്കുന്ന സാങ്കേതിക രീതികള് ഉണ്ടായിട്ടുണ്ട്. ജൈവസാങ്കേതികവിദ്യയുമായി ചേര്‍ന്നു നടക്കുന്ന ഗവേഷണങ്ങള് പുതിയ വിളകളുടെ കണ്ടുപിടുത്തത്തിലും നിലവിലുള്ളവയുടെ ഉല്പാദനക്ഷമത കൂട്ടുന്നതിലും നിര്‍ണായക പങ്കുവഹിക്കുന്നു. ഭക്ഷ്യ സുരക്ഷാരംഗത്ത് കുറഞ്ഞ കൃഷിയിടത്തില്‍നിന്നുതന്നെ കൂടുതല് വിളവ് എന്ന ലക്ഷ്യം നേടുന്നതിന് നാനോസാങ്കേതികവിദ്യക്ക് മുഖ്യപങ്കുവഹിക്കാനുണ്ട്. കൃഷിയിടത്തിലും ഭക്ഷ്യസംസ്കരണസമയത്തും ഉപയോഗിക്കുന്ന രാസവസ്തുക്കളുടെ (വളം, പ്രിസര്‍വേറ്റീവ്സ് തുടങ്ങിയവ) ഗുണഫലം മെച്ചപ്പെടുത്താനും ഉപയോഗം പരിമിതപ്പെടുത്താനും ഒരു പക്ഷേ ഒഴിവാക്കാന്‍പോലുമോ ഈ വിദ്യയിലൂടെ ഭാവിയില് കഴിഞ്ഞെന്നുവരാം. ബക്കിപന്തുകള് മെക്കാനിക്കല് എഞ്ചിനീയറിങ്, അതിചാലകത, ഔഷധ നിര്‍മാണം എന്നീ മേഖലകളില് ഒട്ടേറെ സാധ്യതകളാണ് തുറന്നിടുന്നത്.\nജലശുദ്ധീകരണമേഖലയില് കൃത്യമായ ഗുണനിലവാരം നല്‍കാനും വ്യവസായശാലകളില് നിന്ന് പുറത്തേക്ക് ഒഴുക്കുന്ന മാലിന്യത്തിലെ അപകടകരമായ വിഷാംശത്തോത് ഉറവിടത്തില്‍ത്തന്നെ തടയാനും ഇതവസരമൊരുക്കുന്നു. ജലത്തിലെ ബാക്റ്റീരിയ, വൈറസ്, രാസമാലിന്യം എന്നിവ മാറ്റാന് നാനോസാങ്കേതികവിദ്യ സഹായകമാകുന്നു. ഇത്തരത്തിലുള്ള ജലശുദ്ധീകാരികള് വിപണിയിലെത്തിയിട്ടുണ്ട്.\nഊര്‍ജമേഖലയാണ് ഈ നവീന സാങ്കേതികവിദ്യയുടെ ഗുണഫലം അനുഭവിക്കാനാകുന്ന മറ്റൊരു പ്രധാനമേഖല. പുതിയതും പുതുക്കപ്പെടാവുന്നതുമായ ഊര്‍ജസ്രോതസുകളുടെയും അതിന്റെ സംഭരണത്തിന്റെയും രീതിയില് മെച്ചപ്പെട്ട മാറ്റം ഉണ്ടാക്കാനായിട്ടുണ്ട്. ദക്ഷത കൂടിയ സൌര പാനലുകളുടെ രൂപകല്പന, വൈദ്യുതി ശേഖരിച്ചുവയ്ക്കുന്ന ബാറ്ററിയുടെ ശേഷികൂട്ടല്, ബാറ്ററിയുടെ ഭാരം കുറയ്ക്കല് തുടങ്ങിയ രംഗങ്ങളില് ഗവേഷണങ്ങള് മുന്നേറുന്നു. ഇതിന്റെ ഭാഗമായി മൊബൈല് ഫോണ്, ലാപ്ടോപ്പ് എന്നിവയുടെ ഭാരം കുറയ്ക്കാനാകും. ചുരുട്ടിയെടുക്കാവുന്നതും ലോലവുമായ സെല്ലുലോസ് ബാറ്ററിയും നാനോസാങ്കേതികവിദ്യയുടെ സാധ്യതയാണ്, ഗ്രീന് എഞ്ചിനീയറിംഗ് എന്ന സുസ്ഥിരവികസനരീതിക്ക് സാങ്കേതികസഹായം നല്കി പരിസ്ഥിതിക്ക് കോട്ടം തട്ടാത്ത പുത്തന് രീതികള് ആവിഷ്കരിക്കാന് നാനോശാസ്ത്രത്തിനാകും.\nപ്രതിരോധ സാങ്കേതികവിദ്യയിലും ബഹിരാകാശ സഞ്ചാരരംഗത്തും ഉയര്‍ന്ന താപസഹനശേഷിയും ഉറപ്പും ഉള്ള റോക്കറ്റ് ഘടക നിര്‍മിതിയിലും കാര്യമായ ചലനങ്ങള് ഉണ്ടാക്കാന് ഇതിനാകുന്നുണ്ട്. ഭാരം കുറഞ്ഞ പോര്‍മുനകള് ഉണ്ടാക്കാനുള്ള കണ്ടുപിടുത്തങ്ങളും മുന്നേറുന്നുണ്ട്. കംപ്യൂട്ടറിന്റെ വലിപ്പം കുറയ്ക്കാനും അതേസമയം വിശകലനശേഷി (പ്രോസസിങ് പവര്) കുത്തനെ കൂട്ടാനും നാനോ ഗവേഷണങ്ങള് കൊണ്ട് സാധിക്കുന്നു.\nഗവേഷണം. ഭാവിയിലെ സാങ്കേതിക വിദ്യയായി വിലയിരുത്തപ്പെടുന്ന നാനോസാങ്കേതികരംഗത്ത് 1990-കളിലാണ് രാജ്യങ്ങള് ശ്രദ്ധ നല്കിത്തുടങ്ങുന്നത്. ഇന്ന് പല രാജ്യങ്ങളും നാനോഗവേഷണരംഗത്തും, നാനോ പദാര്‍ഥങ്ങളുടെ നിര്‍മാണത്തിലും സജീവമാണ്. അമേരിക്കയിലെ നാഷണല് നാനോടെക്നോളജി ഇനീഷ്യേറ്റീവ്, നാസ (NASA) എന്നിവ ഈ രംഗത്ത് ശ്രദ്ധേയമായ കണ്ടുപിടുത്തങ്ങള് നടത്തിയ സ്ഥാപനങ്ങളാണ്. കംപ്യൂട്ടേഷണല് നാനോടെക്നോളജി, കംപ്യൂട്ടേഷണല് ഒപ്ടോ ഇലക്ട്രോണിക്സ് എന്നീ നാനോ രംഗങ്ങളിലാണ് നാസ കൂടുതല് ശ്രദ്ധ നല്കുന്നത്. യൂറോപ്യന് യൂണിയന് നാനോ രംഗത്തെ ഗവേഷണങ്ങളെ പ്രോത്സാഹിപ്പിക്കാന് അംഗരാജ്യങ്ങള്‍ക്ക് ധനസഹായം നല്കുന്നുണ്ട്. ജപ്പാന്, ചൈന, ഉത്തരകൊറിയ, തായ്വാന് തുടങ്ങിയവയാണ് നാനോ രംഗത്ത് കൂടുതല് സജീവമായ ഏഷ്യന് രാജ്യങ്ങള്. ഇന്ത്യയില് ബയോടെക്നോളജി, ഫോറന്‍സിക് സയന്‍സ്, ജനറ്റിക്സ്, ആരോഗ്യം, കൃഷി എന്നീ രംഗങ്ങളില് നാനോ ഗവേഷണങ്ങള് നടക്കുന്നുണ്ട്. ഇന്ത്യന് കൌണ്‍സില് ഒഫ് സയന്റിഫിക് ആന്‍ഡ് ഇന്‍ഡസ്ട്രിയല് റിസര്‍ച്ചിന്റെ നേതൃത്വത്തില് നാനോരംഗത്തെ ഗവേഷണത്തിനായി 38 ലബോറട്ടറികള് ആരംഭിച്ചിട്ടുണ്ട്. നാനോ രംഗത്തെ രാജ്യത്തിലെ ആദ്യത്തെ ടെക്നോളജി പാര്‍ക്ക് (നാനോ ടെക്നോളജി ആന്‍ഡ് ബയോമെഡിസിന് ടെക്നോളജി പാര്‍ക്ക്) 2008-ല് ഹിമാചല്‍പ്രദേശില് ആരംഭിച്ചു.\nനാനോ കംപ്യൂട്ടറും നാനോ അസെംബ്ലറും. നാനോസാങ്കേതികവിദ്യയിലെ പരമപ്രധാനവും എന്നാല് ഇതുവരെ ഫലവത്താകാത്തതുമായ രണ്ട് ഉപകരണങ്ങളാണിവ. ഒരുനിര നിര്‍ദേശങ്ങള് നടപ്പിലാക്കുകവഴി ഒരു നിശ്ചിത ലക്ഷ്യം കൈവരിക്കുന്ന തന്മാത്രികായന്ത്രസംവിധാനമാണ് നാനോ കംപ്യൂട്ടര്. ഇന്നത്തെ പ്രബലമായ മൈക്രോപ്രോസസറുകളെ അപേക്ഷിച്ച് ദശലക്ഷക്കണക്ക് മടങ്ങ് ചെറുതും എന്നാല് ആയിരം ദശലക്ഷണക്കണക്ക് മടങ്ങ് വേഗതയുമുള്ള യന്ത്രങ്ങളായിരിക്കുമവ.\nനാനോ കംപ്യൂട്ടര് തയ്യാറായാലുടന് നാനോ അസംബ്ളര് നിര്‍മാണവും പൂര്‍ത്തിയാക്കാനാകും. അണുക്കളെ (atoms) ആവശ്യപ്രകാരം ഏതുരീതിയിലും ക്രമീകരിക്കാനുള്ള ഉപകരണമാണിത്. ഇന്ന് അറ്റോമിക് ഫോഴ്സ് മൈക്രോസ്കോപ്പിലൂടെ മാത്രമേ പദാര്‍ഥങ്ങളിലെ അണുക്കളെ തള്ളിനീക്കാനാകൂ. പക്ഷേ, നാനോ അസംബ്ളര് തയ്യാറാകുന്നതോടെ ഒരു കൂടയില് നിന്നെന്നപോലെ അണുക്കളെ പെറുക്കിയെടുത്ത് നിശ്ചിതസ്ഥാനങ്ങളില് നിക്ഷേപിച്ച് നിശ്ചിതഘടനയുള്ള വസ്തുക്കള് നിര്‍മിക്കാനാകുമെന്നാണ് പ്രതീക്ഷ. നമ്മുടെ ശരീരത്തിലെ കോശങ്ങളും ഇത്തരത്തിലുള്ള ജോലികളിലാണ് വ്യാപൃതരായിരിക്കുന്നത്. ആര്.എന്.എ.യിലേക്ക് ഡി.എന്.എ.യെ പകര്‍ത്തി അനുയോജ്യമായ അമിനൊ അമ്ളങ്ങള് ശേഖരിച്ച് പ്രോട്ടീനുകള് തയ്യാറാക്കി ശരീരത്തെ പരിപോഷിപ്പിക്കുന്ന റിബൊസോമുകള് ഇതിനുള്ള ഒരുദാഹരണമാണ്.\nനാനോ കംപ്യൂട്ടര് കാതലായുള്ള (core) നാനോ അസംബ്ലറും ഇതേരീതിയില് തന്മാത്രകള്‍ക്കുള്ളിലേക്ക് നിര്‍ദേശങ്ങളെ പകര്‍ത്തിവയ്ക്കുകയാണ് ചെയ്യുക. നാനോ അസംബ്ളറിന് അസാധ്യമായതൊന്നും തന്നെ ഇല്ലെന്നാണ് ശാസ്ത്രനിഗമനം. ഫൊണ് ന്യൂമാനും അലന് ടൂറിങ്ങും വിഭാവന ചെയ്തപോലെ സ്വയം പകര്‍ത്താനുള്ള ശേഷിയും നാനോ അസംബ്ളര്‍ക്കും ഇതര നാനോയന്ത്രങ്ങള്‍ക്കും ഉണ്ടാകും. അതായത് ഘടക ഭാഗങ്ങള് പെറുക്കിവച്ച് ഒരു നാനോ അസംബ്ലറോ നാനോയന്ത്രമോ നിര്‍മിക്കുന്നതിനെ അപേക്ഷിച്ച് വളരെ എളുപ്പമാകും അവയ്ക്കുതന്നെ അവയുടെ ഒരു പതിപ്പ് സ്വയം ഉണ്ടാക്കുക എന്നത്.\nനാനോസാങ്കേതികവിദ്യയുടെ സാധ്യതകളില് പ്രായോഗികമാക്കാനാകും എന്ന ഉറപ്പുള്ളവയെക്കാള് ഏറെ അതിശയോക്തി നിറഞ്ഞ കല്പനകളാണുള്ളതെന്നുപറയാം.\n'നാനോകുഴലുല്, നാനോഡിജിറ്റല് പരിപഥം എന്നിവ ഉള്‍പ്പെടുത്തി രൂപപ്പെടുത്തുന്ന നാനോകംപ്യൂട്ടറുകളിലെ സിപിയുവിന് 1 ക്യൂബിക് മൈക്രോമീറ്റര് വ്യാപ്തമേ വരൂ. സെക്കണ്ടില് ആയിരം ദശലക്ഷം നിര്‍ദേശങ്ങള് വരെ പ്രോസസ് ചെയ്യാന് പ്രസ്തുത സിപിയുവിന് ശേഷിയുണ്ടാകും; എന്നാല് അവയുടെ പ്രവര്‍ത്തനത്തിന് 100 നാനോ വാട്ട് ശക്തി മാത്രമേ വേണ്ടിവരൂ' എന്ന കല്പന അത്തരം പ്രതീക്ഷകള്‍ക്ക് ഒരു ഉദാഹരണം.\n'അത്യന്തം മിടുക്കുള്ള' വസ്തുക്കള് (super-smart-materials), കൃത്രിമബുദ്ധിയുള്ള കംപ്യൂട്ടറുകള് (computers with artificial intelligence), നാനോ ചികിത്സ (nano-therapy), നാനോ ശസ്ത്രക്രിയ (nano-surgery), നാനോ ടെക്സ്റ്റൈലുകള് (nano-textiles and fabrics) എന്നുതുടങ്ങി, മനുഷ്യ സദൃശ റോബോട്ടുകള് (humanoid robots), ഡി.എന്.എ. ചിപ്പുകള് (D.N.A.chips), മില്ലി പീഡ് ചിപ്പുകള് (millipede chips), സൈബോര്‍ഗുകള് (cyborgs-ഭാഗികമായി മനുഷ്യന്, ഭാഗികമായി യന്ത്രം) എന്നിവ വരെ അത്തരത്തില് ഭാവിസാധ്യതകളായി വീക്ഷിക്കപ്പെടുന്നവയാണ്.\nആശങ്കകള്. തിരിച്ചെടുക്കാനാകാത്ത (irreversible) 'നാനോ മാറ്റങ്ങള്' ജീവകോശങ്ങളില് വന്നുപോയാല് അത് വിപത്തായി തീരുമെന്നതാണ് ഈ രംഗം മുന്നോട്ടുവയ്ക്കുന്ന ആശങ്കകളിലൊന്ന്. നാനോ ഗവേഷണത്തിന്റെയും പരീക്ഷണത്തിന്റെയും ഭാഗമായി അറിയപ്പെടാത്ത മാറ്റം അന്തരീക്ഷത്തിലും മറ്റും ഉണ്ടാകാനിടയുണ്ട്. നാനോ ടോക്സിസിറ്റി എന്ന ഒരു ഉപശാഖ തന്നെ ഇന്ന് സജീവമാണെന്നത് ഈ ദുരന്ത സാധ്യത കുറയ്ക്കാന് ലക്ഷ്യമിട്ടാകണം. യുദ്ധമേഖലയില് ചെറു ജൈവ ബോംബുകള് ഉണ്ടാക്കാനും നിലവിലുള്ള ജൈവയുദ്ധസാധ്യതകള്‍ക്ക് കാര്യക്ഷമത വര്‍ധിപ്പിക്കാനും നീക്കങ്ങള് നടക്കുന്നത് ദൂരവ്യാപകമായി വന് വിപത്ത് ഉണ്ടാക്കും. നാനോ സ്പൈ (Nano spy) എന്ന അപകടവും മുമ്പിലുണ്ട്. സൃഷ്ടിയന്ത്രങ്ങള് എന്ന കൃതിയില് എറിക് ഡ്രെക്സലര് തന്നെ വിനാശത്തിന്റെ യന്ത്രങ്ങള് (Engines of Destruction) എന്ന ആശങ്ക പങ്കുവയ്ക്കുന്നുണ്ട്.\n(വി.കെ. ആദര്‍ശ്, സ.പ.)\n"http://web-edition.sarvavijnanakosam.gov.in/index.php?title=%E0%B4%A8%E0%B4%BE%E0%B4%A8%E0%B5%8B%E0%B4%B8%E0%B4%BE%E0%B4%99%E0%B5%8D%E0%B4%95%E0%B5%87%E0%B4%A4%E0%B4%BF%E0%B4%95%E0%B4%B5%E0%B4%BF%E0%B4%A6%E0%B5%8D%E0%B4%AF" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 09:08, 30 ഏപ്രില് 2011.\nഈ താള് 1,022 തവണ സന്ദര്‍ശിക്കപ്പെട്ടിട്ടുണ്ട്.


കൊല്ലത്ത് സർവമേഖലയും നിശ്ചലം : Deepika.com Nattu Visesham\nSunday, March 29, 2020 10:25 PM IST\nകൊല്ലം: ലോക്ക് ഡൗണിന്‍റെ ആറാം ദിനത്തിൽ ജനം കൂടുതൽ ജാഗ്രത പാലിച്ചതോടെ ജില്ലയിലെ സർവ മേഖലയും നിശ്ചലമായി.\nനിരത്തിൽ ഇറങ്ങിയ വാഹനങ്ങളുടെയും കാൽനട യാത്രികരുടെയും എണ്ണത്തിൽ ഇന്നലെ കാര്യമായ കുറവുണ്ടായി.\nപോലീസ് പതിവ് പരിശോധനകൾ തുടർന്നു. ഞായർ ആയിട്ടും സൂപ്പർ മാർക്കറ്റുകൾ തുറന്നു. എന്നാൽ എല്ലാ ദിവസത്തെയും പോലെ തിരക്ക് ഉണ്ടായില്ല. പായ്ക്കറ്റ് അരി ഉൾപ്പെടെ സാധനങ്ങൾക്ക് വില വർധിച്ചിട്ടുണ്ട്. ചില പച്ചക്കറികൾക്കും ക്ഷാമം ഉണ്ട്. മത്സ്യ വിൽപ്പന നടക്കുന്നില്ല.\nജില്ലയിൽ ഭൂരിഭാഗം സ്ഥലത്തും കമ്യൂണിറ്റി കിച്ചൺ ആരംഭിച്ചു.\nകൊല്ലം കോർപ്പറേഷൻ അതിർത്തിയിൽ നിലവിൽ ഏഴിടത്താണ് കിച്ചൺ പ്രവർത്തിക്കുന്നത്. ഇന്ന് പുതുതായി കടപ്പാക്കട സ്പോർട്സ് ക്ലബിൽ കിച്ചൺ തുടങ്ങും. കിടപ്പ് രോഗികൾക്കും ക്വാറന്‍റയിനിൽ ഉള്ളവർക്കും മൂന്നു നേരവും ഭക്ഷണം സൗജന്യമായിരിക്കും.\nഅതിനിടെ രണ്ട് ദിവസം മുമ്പ് കൊറോണ സ്ഥിരീകരിച്ച പ്രാക്കുളം സ്വദേശിയുടെ സമ്പർക്ക പട്ടിക അധികൃതർ വിപുലപ്പെടുത്തി.\nഇയാളുമായി പ്രാഥമിക സമ്പർക്കത്തിൽ ഏർപ്പെട്ട 101 പേരെ ഹൈ റിസ്ക് പട്ടികയിൽ ഉൾപ്പെടുത്തി.\nസെക്കന്‍ററി കോൺടാക്ടിലുള്ള 46 പേരും നീരീക്ഷണത്തിലാണ്.\nഇയാൾ കൊല്ലം കെഎസ്ആർടിസി സ്റ്റാന്‍റ് പരിസരത്ത് നിന്ന് വീട്ടിലേക്ക് പോയ ഓട്ടോറിക്ഷ ഇതുവരെ തിരിച്ചറിയാൻ കഴിഞ്ഞിട്ടില്ല.\nപ്രാക്കുളം സ്വദേശിയെ പാരിപ്പള്ളി മെഡിക്കൽ കോളജ് ആശുപത്രിയിൽ കൊണ്ടുപോയ ആംബുലൻസ് അഗ്നിശമന സേന അണുവിമുക്തമാക്കി. തൃക്കരുവ പ്രാഥമിക ആരോഗ്യ കേന്ദ്രവും ഫയർഫോഴ്സ് ശുചീകരിച്ചു. അതേ സമയം ഇന്നലെ വൈകുന്നേരം പനിയുടെ ലക്ഷണങ്ങൾ കാണിച്ച മൂന്ന് പ്രാക്കുളം സ്വദേശികളെ നിരീക്ഷണത്തിനായി ജില്ലാ ആശുപത്രിയിൽ പ്രവേശിപ്പിച്ചു.\nആരോഗ്യ വകുപ്പ് അധികൃതർ തൃക്കരുവയിൽ അതീവ ജാഗ്രതയാണ് പുലർത്തുന്നത്. ഇവിടെ മുന്നൂറോളം പേരാണ് ഗൃഹ നിരീക്ഷണത്തിൽ കഴിയുന്നത്.\nപാരിപ്പള്ളി മെഡിക്കൽ കോളജ് ആശുപത്രിയിൽ കഴിയുന്ന പ്രാക്കുളം സ്വദേശിയുടെ ആരോഗ്യനില തൃപ്തികരമാണ്. ഇയാൾ തിരുവനന്തപുരത്ത് നിന്ന് കൊല്ലത്ത് എത്തിയ ബസ് തിരിച്ചറിഞ്ഞിട്ടില്ല.\nകൊല്ലത്ത് രണ്ടാമത് കൊറോണ സ്ഥിരീകരിച്ച ഉമയനല്ലൂർ സ്വദേശിയുടെ യാത്രാവിവരം സംബന്ധിച്ച റൂട്ട് മാപ്പ് അധികൃതർ പ്രസിദ്ധീകരിച്ചു. 22ന് വൈകുന്നേരം ആറിന് തിരുവനന്തപുരത്ത് വിമാനം ഇറങ്ങിയ ഇദ്ദേഹം 23ന് തിരുവനന്തപുരം ജനറൽ ആശുപത്രിയിൽ പരിശോധനയ്ക്ക് എത്തി. അതിനുശേഷം മെഡിക്കൽ കോളജ് ആശുപത്രിയിൽ നിരീക്ഷണത്തിലായിരുന്നു. ഇയാൾ കൊല്ലം ജില്ലയിൽ സന്ദർശനം നടത്തിയില്ല എന്നത് ആരോഗ്യവകുപ്പ് അധികൃതരെ സംബന്ധിച്ചി‌ടത്തോളം ആശ്വാസം പകരുന്ന കാര്യമാണ്.\nഅതേ സമയം നിരോധനം ലംഘിക്കുന്നവർക്കെതിരേ ഇന്നു മുതൽ ശക്തമായ നടപടി എടുക്കുമെന്ന് സിറ്റി പോലീസ് കമ്മീഷണർ പറഞ്ഞു. അനാവശ്യമായി കറങ്ങുന്നവരുടെ വീടുകളിലും ഇനി പോലീസ് എത്തും. ഡ്രോൺ മുഖാന്തിരമുള്ള പരിശോധനകളും തുടരും.


യാത്രാക്കൂലിയെ ചൊല്ലി തർക്കം; കൊല്ലത്ത് ഓട്ടോ ഡ്രൈവർക്ക് ക്രൂരമർദ്ദനം; കേസെടുത്ത് പൊലീസ് |\nയാത്രക്കാരനായ ബേബിയാണ് മർദ്ദിച്ചത്. സംഭവം ചോദ്യം ചെയ്ത നാട്ടുകാർക്ക് നേരെ മറ്റൊരു യുവാവ് കത്തികാട്ടി ഭീഷണി മുഴക്കിയെന്നും പരാതിയുണ്ട്.\nKollam, First Published Nov 28, 2021, 12:37 PM IST\nകൊല്ലം: കൊല്ലത്ത് യാത്രാക്കൂലിയെ ചൊല്ലിയുള്ള തർക്കത്തിൽ ( Fare Dispute) ഓട്ടോ ഡ്രൈവർക്ക് ക്രൂരമർദ്ദനം ( Auto Driver Attacked). കൊല്ലം ( Kollam ) അഞ്ചാലുംമൂട്ടിലാണ് സംഭവം. അഞ്ചാലുംമൂട് സ്വദേശി അനിൽ കുമാറിനാണ് (58) മർദ്ദനമേറ്റത്. യാത്രക്കാരനായ ബേബിയാണ് മർദ്ദിച്ചത്.\nനടുറോഡിലിട്ട് അനിൽ കുമാറിനെ ബേബി ക്രൂരമായി മര്‍ദ്ദിക്കുന്ന ദൃശ്യങ്ങള് പുറത്തുവന്നു. സംഭവം ചോദ്യം ചെയ്ത നാട്ടുകാർക്ക് നേരെ മറ്റൊരു യുവാവ് കത്തി കാട്ടി ഭീഷണി മുഴക്കിയെന്നും പരാതിയുണ്ട്. സംഭവത്തില് തൃക്കരുവ സ്വദേശികളായ ബേബി, പ്രദീപ് എന്നിവർക്കെതിരെ അഞ്ചാലുംമൂട്ട് പൊലീസ് കേസെടുത്തു.\nയാത്രാക്കൂലിയെ ചൊല്ലിയുള്ള തര്‍ക്കമാണ് മര്‍ദ്ദത്തിലേക്ക് നയിച്ചത് എന്നാണ് വിവരം. സംഭവമുമായി ബന്ധപ്പെട്ട് ഇരുവരെ ആരെയും അറസ്റ്റ് ചെയ്തിട്ടില്ലെന്നും കേസ് അന്വേഷിച്ച് വരുകയാണെന്നും അഞ്ചാലുംമൂട്ട് പൊലീസ് അറിയിച്ചു.\nAlso Read: അതിക്രമങ്ങൾ പൊലീസിനെ വേഗത്തിൽ അറിയിക്കാൻ 'ടോക് ടു കേരള പൊലീസ്'\nAlso Read: കേരളത്തിൽ ഭാര്യമാരെ മർദ്ദിക്കുന്നതിനെ ന്യായീകരിക്കുന്ന പുരുഷൻമാരുടെ എണ്ണം കൂടി; സർവ്വേ\nLast Updated Nov 28, 2021, 4:11 PM IST


WTC: Three indians included as Aakash chopra picks World XI to face Newzealand - Malayalam MyKhel\n» WTC: ന്യൂസിലാന്‍ഡിനെ വീഴ്ത്താന് ലോക ഇലവന്, മൂന്ന് ഇന്ത്യന് താരങ്ങള്- കോലി പുറത്ത്!\nPublished: Tuesday, June 29, 2021, 12:08 [IST]\nഐസിസിയുടെ പ്രഥമ ലോക ടെസ്റ്റ് ചാംപ്യന്‍മാരായ ന്യൂസിലാന്‍ഡിനെ തോല്‍പ്പിക്കാന് ശേഷിലുള്ള ലോക ഇലവനെ തിരഞ്ഞെടുത്തിരിക്കുകയാണ് മുന് ഓപ്പണറും കമന്റേറ്ററുമായ ആകാശ് ചോപ്ര. സതാംപ്റ്റണില് നടന്ന ഫൈനലില് വിരാട് കോലിയുടെ ടീം ഇന്ത്യയെ തകര്‍ത്തായിരുന്നു കെയ്ന് വില്ല്യംസണിനു കീഴില് കിവീസ് ടെസ്റ്റിലെ വിശ്വവിജയികളായത്. രണ്ടു ദിവസത്തെ കളി പൂര്‍ണമായി മഴയെടുത്തിട്ടും ഇന്ത്യയെ എട്ടു വിക്കറ്റിനു തകര്‍ത്തുവിടാന് ന്യൂസിലാന്‍ഡിനു സാധിച്ചു.\nചോപ്രയുടെ ലോക ഇലവനില് ഇന്ത്യയുടെ മൂന്നു താരങ്ങള് ഇടം പിടിച്ചിട്ടുണ്ട്. പക്ഷെ ഇക്കൂട്ടത്തില് നായകന് വിരാട് കോലിയില്ലെന്നതാണ് ശ്രദ്ധേയം. കൂടുതല് താരങ്ങളുള്ളത് ഓസ്‌ട്രേലിയയില് നിന്നാണ് ഓസീസിന്റെ നാലു കളിക്കാര് ലോക ഇലവനിലെത്തി. ഇംഗ്ലണ്ടില് നിന്നു മൂന്നു പേരും തിരഞ്ഞെടുക്കപ്പെട്ടു.\nരോഹിതും കരുണരത്‌നെയും ഓപ്പണര്‍മാര്\nഇന്ത്യയുടെ വെടിക്കെട്ട് താരം രോഹിത് ശര്‍മയെയും ശ്രീലങ്കയുടെ ദിമുത് കരുണരത്‌നയെയുമാണ് ചോപ്ര ലോക ഇലവന്റെ ഓപ്പണര്‍മാരാക്കിയിരിക്കുന്നത്. 60ന് മുകളില് ശരാശരിയില് റണ്ണെടുക്കാന് രോഹിത്തിനായിട്ടുണ്ട്. ഡബിള് സെഞ്ച്വറികളടക്കം നാലു സെഞ്ച്വറികളും നേടി. കരുണരത്‌നെയാവട്ടെ 55.5 ശരാശരിയില് 999 റണ്‍സ് ശ്രീലങ്കയ്ക്കു വേണ്ടി നേടിയിട്ടുണ്ടെന്നും ചോപ്ര ചൂണ്ടിക്കാട്ടി.\nലബ്യുഷെയ്ന്, റൂട്ട്, സ്മിത്ത്\nചാംപ്യന്‍ഷിപ്പില് ഏറ്റവുമധികം റണ്‍സ് അടിച്ചെടുത്ത ഓസ്‌ട്രേലിയന് താരം മാര്‍നസ് ലബ്യഷെയ്‌നാണ് മൂന്നാം നമ്പറില് കളിക്കുക. നാലാമനായി ഇംഗ്ലണ്ട് നായകന് ജോ റൂട്ടും പിന്നാലെ ഓസ്‌ട്രേലിയയുടെ സ്റ്റീവ് സ്മിത്തും കളിക്കും. റൂട്ടാണ് ലോക ഇലവനെ നയിക്കുക.\nലബ്യുഷെയ്ന് 72 ശരാശരിയില് 1675 റണ്‍സ് നേടിയിരുന്നു. അദ്ദേഹത്തെ ഇലവനില് നിന്നൊഴിവാക്കാന് ആര്‍ക്കുമാവില്ല. 1660 റണ്‍സെടുത്ത റൂട്ടിനെയും തഴയാനാവില്ല. ഇന്ത്യ, ശ്രീലങ്ക എന്നിവര്‍ക്കെതിരേ ഡബിള് സെഞ്ച്വറികളും അദ്ദേഹം കുറിച്ചു. സ്മിത്തിനെയാണ് പിന്നീട് ഞാന് തിരഞ്ഞെടുത്തത്. 63 ശരാശരിയില് നാലു സെഞ്ച്വറികളോടെ 1341 റണ്‍സ് അദ്ദേഹം നേടിയിട്ടുണ്ടെന്നും ചോപ്ര വ്യക്തമാക്കി.\nലോക ഇലവനിലെ ഒരേയൊരു ഓള്‍റൗണ്ടര് ഇംഗ്ലീഷ് സൂപ്പര് താരം ബെന് സ്‌റ്റോക്‌സാണ്. വിക്കറ്റ് കാക്കുന്നത് ഇന്ത്യയുടെ റിഷഭ് പന്തായിരിക്കും.\nആറാം നമ്പറില് ഞാന് ഉള്‍പ്പെടുത്തിയത് സ്റ്റോക്‌സിനെയാണ്. ജാസണ് ഹോള്‍ഡര്, രവീന്ദ്ര ജഡേജ എന്നിവര് ടീമിലെത്തിയില്ല. സ്‌റ്റോക്‌സ് ഉറപ്പായിട്ടും ബൗള് ചെയ്യുകയും ചെയ്യും. 46 ശരാശരിയില് 1334 റണ്‍സ് നേടിയ അദ്ദേഹം വിക്കറ്റുകളുമെടുത്തിട്ടുണ്ട്.\nഇംഗ്ലണ്ടിന്റെ ജോസ് ബട്‌ലറെയും വിക്കറ്റ് കീപ്പറാക്കാമായിരുന്നു. പക്ഷെ ഞാന് റിഷഭിനെയാണ് പരിഗണിച്ചത്. 40നടുത്ത് ശരാശയില് 700ന് മുകളില് റണ്‍സ് താരം നേടി. ഗെയിം ചേഞ്ചറാണ് റിഷഭെന്നും ചോപ്ര അഭിപ്രായപ്പെട്ടു.\nകമ്മിന്‍സ്, ബ്രോഡ്, ഹേസല്‍വുഡ്, അശ്വിന്\nമൂന്നു പേസര്‍മാരും ഒരു സ്‌പെഷ്യലിസ്റ്റ് സ്പിന്നറുമാണ് ബൗളിങ് കൈകാര്യം ചെയ്യുത. ഓസ്‌ട്രേലിയയുടെ പാറ്റ് കമ്മിന്‍സ്, ജോഷ് ഹേസല്‍വുഡ് എന്നിവര്‍ക്കൊപ്പം ഇംഗ്ലണ്ടിന്റെ സ്റ്റുവര്‍ട്ട് ബ്രോഡാണ് മൂന്നാമത്തെ പേസര്. ഇന്ത്യന് ഓഫ് സ്പിന്നര് ആര് അശ്വിനാണ് ഇലവനിലെ സ്‌പെഷ്യലിസ്റ്റ് സ്പിന്നര്.\nകമ്മിന്‍സ് ലോക ചാംപ്യന്‍ഷിപ്പില് 70ഉം കമ്മിന്‍സ് 71ഉം വിക്കറ്റുകളെടുത്തിട്ടുള്ള ബൗളര്‍മാരാണ്. 20 ശരാശരിയില് 69 വിക്കറ്റുകള് വീഴ്ത്തിയതിനാലാണ് ബ്രോഡിനെ പരിഗണിച്ചത്. 11ാമനായി മുഹമ്മദ് ഷമി. ആന്റിച്ച് നോര്‍ക്കിയ, മിച്ചെല് സ്റ്റാര്‍ക്ക്, ഹേസല്‍വുഡ് എന്നീ നാലു പേരാണ് പരിഗണിക്കപ്പെട്ടത്. ഒരേയൊരു അഞ്ചു വിക്കറ്റ് നേട്ടം മാത്രമേയുള്ളൂവെന്നത് ഷമിക്ക് വിനയായി. തുടര്‍ന്നാണ് ഹേസല്‍ഡിനെ ടീമിലെടുത്തതെന്നും ചോപ്ര കൂട്ടിച്ചേര്‍ത്തു.\nചോപ്രയുടെ ലോക ടെസ്റ്റ് ഇലവന്\nരോഹിത് ശര്‍മ (ഇന്ത്യ), ദിമുത് കരുണരത്‌നെ (ശ്രീലങ്ക), മാര്‍നസ് ലബ്യുഷെയ്ന് (ഓസ്‌ട്രേലിയ), ജോ റൂട്ട് (ക്യാപ്റ്റന്, ഇംഗ്ലണ്ട്), സ്റ്റീവ് സ്മിത്ത് (ഓസ്‌ട്രേലിയ), ബെന് സ്‌റ്റോക്‌സ് (ഇംഗ്ലണ്ട്), റിഷഭ് പന്ത് (ഇന്ത്യ), പാറ്റ് കമ്മിന്‍സ് (ഓസ്‌ട്രേലിയ), ആര് അശ്വിന് (ഇന്ത്യ), സ്റ്റുവര്‍ട്ട് ബ്രോഡ് (ഇംഗ്ലണ്ട്), ജോഷ് ഹേസല്‍വുഡ് (ഓസ്‌ട്രേലിയ).\nRead more about: world test championship wtc newzealand test virat kohli rohit sharma rishabh pant cricket ലോക ടെസ്റ്റ് ചാംപ്യന്‍ഷിപ്പ് ന്യൂസിലാന്‍ഡ്\nStory first published: Tuesday, June 29, 2021, 12:08 [IST]


കാതോട് ചേർന്ന്. അത്ര തൊട്ടടുത്ത്. പ്രിയതമൻ ഒപ്പമുണ്ടായിരുന്നു അതുവരെ. ഉഗ്രശബ്ദത്തിൽ 40 സൈനികർക്കൊപ്പം പലതായി ചിതറിത്തെറിക്കുന്നതുവരെ. കാതിൽ പ്രണയമായി പറഞ്ഞുപറഞ്ഞിരിക്കെ ഉഗ്രശബ്ദത്തോടെ പ്രിയതമൻ ചിതറത്തെറിച്ചതിന്‍റെ നടുക്കത്തിലാണ് നീരജ് ദേവി.


വിപണി അറിയാത്ത സാമ്പത്തിക വിദഗ്ദ്ധരാണ് ഇന്ത്യയിലെ സർക്കാർ പദ്ധതികൾ പരാജയം ആക്കുന്നത്! - Boolokam\nHome Boolokam വിപണി അറിയാത്ത സാമ്പത്തിക വിദഗ്ദ്ധരാണ് ഇന്ത്യയിലെ സർക്കാർ പദ്ധതികൾ പരാജയം ആക്കുന്നത്!\nഒരു ദിവസം 32 രൂപാ വരുമാനം ഉള്ള വ്യക്തി ദരിദ്രൻ അല്ല എന്ന് 2011 കാലത്ത് ഇന്ത്യൻ ആസൂത്രണ കമ്മീഷൻ നടത്തിയ നിഗമനം വലിയ വിവാദങ്ങൾ ഉണ്ടാക്കി. എന്തടിസ്ഥാനത്തിലാണ് പ്രസ്തുത 32 എന്ന സംഖ്യയിൽ അവർ എത്തിയത്. അത് അമേരിക്കയിലെ ദാരിദ്ര്യരേഖ പകർത്തി എഴുതി. പക്ഷേ അമേരിക്കയിൽ3ഡോളർ മുടക്കിയാൽ ഒരു ബർഗർ വാങ്ങാം.2ഡോളർ മുടക്കിയാൽ2ലിറ്റർ കോളയോ കുടിവെള്ളമോ വാങ്ങാം. 10 ഡോളർ മുടക്കിയാൽ 750 ml ക്രിസ്ത്യൻ ബ്രദേഴ്‌സ് ബ്രാൻഡി വാങ്ങാം. കോളയും ബ്രാൻഡിയും ഒക്കെ ഓഫറുകൾ നോക്കി വാങ്ങിയാൽ കോള ഒരു ഡോളറിനും ബ്രാണ്ടി7ഡോളറിനും ഒക്കെ കിട്ടി എന്നിരിക്കും. എന്നാൽ ഇക്കാര്യങ്ങൾ ഒന്നും ഒരു ദിവസം 32 രൂപാ വരുമാനം ഉള്ള വ്യക്തി ദരിദ്രൻ അല്ല എന്ന പരാമർശം നടത്തുമ്പോൾ കേന്ദ്ര ആസൂത്രണ കമീഷൻ ഓർത്തില്ല. മോദിജി വന്ന് ആസൂത്രണ കമീഷൻ പിരിച്ചുവിട്ടു എങ്കിലും കാര്യങ്ങൾ ഇപ്പോളും പഴയ സ്റ്റൈലിൽ തന്നെയാണ് ഓടുന്നത്.\nഅതുകൊണ്ടാണ് സർക്കാർ പദ്ധതികൾ മിക്കതും നാട്ടിൽ പ്രതീക്ഷിക്കുന്ന നേട്ടം ഉണ്ടാക്കാതെ പോകുന്നത്. അതോടൊപ്പം വീട് പണിയാനും, ചികിത്സയ്ക്കും അടക്കം സർക്കാർ സഹായങ്ങൾ കിട്ടുന്നവർ അതിന് പുറമെ സമൂഹത്തിന്റെ സഹായം കൂടി തേടേണ്ടിവരുന്നതും. വ്യക്തി പരമായി ഞാൻ ഉപയോഗിക്കാത്ത എന്നാൽ സമൂഹത്തിൽ മോശമല്ലാത്ത ഒരു വിഭാഗം ഉപയോഗിക്കുകയും ചെയ്യുന്ന കോളുടെയും, മദ്യത്തിന്റെയും ഒക്കെ വിലയെ കുറിച്ച് എനിക്ക് ഉള്ള ഏകദേശ ധാരണ എങ്കിലും, നാട്ടിലെ വിവിധ അവശ്യ വസ്തുക്കളുടെ വിലയെ കുറിച്ച് നാട്ടിലെ സാമ്പത്തിക വിദഗ്ദ്ധർക്ക് ഉണ്ടാകുന്ന കാലത്ത് മാത്രമേ, ഇന്ത്യയിലെ സർക്കാർ പദ്ധതികൾ സമൂഹം പ്രതീക്ഷിക്കുന്ന നിലവാരത്തിൽ എത്തുകയുള്ളൂ.\nPrevious articleഎല്ലാവരും ജാഗ്രതയായി ഇരിക്കുക, നമുക്ക് ഈ ദുരന്തത്തെ നേരിട്ടേ മതിയാവുകയുള്ളൂ..


ഇരട്ടക്കൊല: പിടിയിലായ സിപിഎം ലോക്കല് കമ്മിറ്റി അംഗം പീതാംബരനെ പാര്‍ട്ടിയില് നിന്നും പുറത്താക്കി\n19 Feb 2019 7:36 AM GMT\nപെരിയയിലെ യൂത്ത് കോണ്‍ഗ്രസ് പ്രവര്‍ത്തകരുടെ കൊലപാതകം ആസൂത്രണം ചെയ്ത ലോക്കല് കമ്മിറ്റി അംഗം കെ പീതാംബരനെ സിപിഎം പുറത്താക്കി. സംസ്ഥാന കമ്മിറ്റിയുടെ തീരുമാനത്തിന്റെ അടിസ്ഥാനത്തിലാണ് നടപടി.\nകൊലപാതകത്തില് പാര്‍ട്ടി പ്രവര്‍ത്തകര് ഉള്‍പ്പെട്ടിട്ടുണ്ടെങ്കില് പാര്‍ട്ടിയില് തുടരാന് അനുവദിക്കില്ലെന്ന് സിപിഎം സംസ്ഥാന സെക്രട്ടറി കോടിയേരി ബാലകൃഷ്ണന് വ്യക്തമാക്കിയിരുന്നു. ഒളിവിലായിരുന്ന പീതാംബരനെ ഇന്നലെയാണ് പോലീസ് പിടികൂടിയത്. കൊലപാതകം ആസൂത്രണം ചെയ്തത് പീതാംബരനാണെന്ന് പോലീസ് വ്യക്തമാക്കിയിരുന്നു.\nഇരട്ടക്കൊലപാതകത്തില് പീതാംബരന് പങ്കുണ്ടെന്ന് ഉദുമ എംഎല്‍എ കെ കുഞ്ഞിരാമനും സമ്മതിച്ചിരുന്നു. പീതാംബരന്റെയും കൂട്ടരുടെയും പ്രവര്‍ത്തിയുടെ ഉത്തരവാദിത്വം പാര്‍ട്ടിക്ക് ഏറ്റെടുക്കാനാകില്ല. സംഭവത്തില് പാര്‍ട്ടിക്കാര്‍ക്ക് പങ്കുണ്ടെങ്കില് കര്‍ശന നടപടിയുണ്ടാകുമെന്നും എംഎല്‍എ വ്യക്തമാക്കിയിരുന്നു.\nകസ്റ്റഡിയിലുള്ളവര്‍ക്ക് കൊല്ലപ്പെട്ടവരുമായി വ്യക്തിപരമായ പ്രശ്‌നങ്ങള് ഉണ്ടായിരിക്കാമെന്നാണ് സിപിഎം ജില്ലാ സെക്രട്ടറി എം വി ബാലകൃഷ്ണന് പറഞ്ഞത്. കസ്റ്റഡിയിലുള്ളവര്‍ക്കെതിരെ കര്‍ശന നടപടി സ്വീകരിക്കും. പാര്‍ട്ടി സമാന്തര അന്വേഷണം നടത്തുമെന്നും ബാലകൃഷ്ണന് പറഞ്ഞു. പാര്‍ട്ടി പ്രവര്‍ത്തകരുടെ പങ്ക് പരോക്ഷമായി സമ്മതിക്കുന്നതായിരുന്നു കോടിയേരിയുടെ പ്രസ്താവന. കൊലപാതക രാഷ്ട്രീയത്തെ തള്ളിപ്പറഞ്ഞ പാര്‍ട്ടിയാണ് സിപിഎം അതില് നിന്ന് വ്യത്യസ്തമായ നിലപാടാണ് കാസര്‍ഗോഡുണ്ടായത്. അതുകൊണ്ടാണ് പാര്‍ട്ടി ഇരട്ടക്കൊലയെ തള്ളിപ്പറഞ്ഞതും നടപടി ഉറപ്പുനല്‍കിയതുമെന്ന് കോടിയേരി പറഞ്ഞു.\nKKunjiraman KodiyeriBalakrishnan KPeethambaran MVBalakrishnan PeriyaMurder


കാട്ടാടിനെ കൊന്ന് മാംസം പങ്കിട്ടെടുത്ത നാലുപേരെ അറസ്റ്റ് ചെയ്തു | Wayanad Vision\nമേപ്പാടി നെടുമ്പാലയില് വലയില് കുടുങ്ങിയ കാട്ടാടിനെ കൊന്ന് മാംസം പങ്കിട്ടെടുത്ത നാലുപേരെ വനം വകുപ്പധികൃതര് അറസ്റ്റ് ചെയ്തു. നെടുമ്പാല സ്വദേശികളായ രാജന് (48) കെ സി മോഹനന്(38) എ കെ ശിവകുമാര് (40)ജി ഗില്‍ര്‍ട്ട് എന്നിവരെയാണ് മേപ്പാടി വനം വകുപ്പധികൃതര് കഴിഞ്ഞ രാത്രിയില് അറ്സ്റ്റ് ചെയ്തത്. ഇവരുടെ വീടുകളില് നിന്നായി 15 കിലോയോളം വരുന്ന കാട്ടാടിന്റെ ഇറച്ചി ആയുധങ്ങള്,പ്രതികള് ഉപയോഗിച്ച ൈബക്ക് എന്നിവയും കസ്റ്റഡിയിലെടുത്തിയിട്ടുണ്ട്. ഏകദേശം5വയസ് പ്രായമുള്ള കാട്ടാടിനെയാണ് പ്രതികള് കൊന്നത്.\nചെളിയില് കുടുങ്ങി പോയ കാടിനെ കൊന്ന് ഇറച്ചിയാക്കി വീടുകളില് എത്തിച്ച് പാചകം ചെയ്യാന് ഒരുങ്ങുമ്പോഴാണ് ഇവരെ പിടികൂടിയത്. വനംവകുപ്പ് അധികൃതര്‍ക്ക് ലഭിച്ച രഹസ്യ വിവരത്തെ തുടര്‍ന്ന് ഇവരെ പിന്തുടര്‍ന്ന് അറസ്റ്റ് ചെയ്യുകയായിരുന്നു. റേഞ്ച് ഫോറസ്റ്റ് ഓഫീസര് പ്രദീപ് കുമാര് ഡെപ്യൂട്ടി റെയ്ഞ്ച് ഫോറസ്റ്റ് ഓഫീസര് കെ സുനില് സെക്ഷന് ഫോറസ്റ്റ് ഓഫീസര്‍മാരായ കെ ആര് വിജയനാഥ്, സി.എസ് നൗഷാദ്, ഫോറസ്റ്റ് ഓഫീസര്‍മാരായ ഫോറസ്റ്റ് വാച്ചര് എന്നിവരടങ്ങിയ സംഘമാണ് വിവിധയിടങ്ങളില് നിന്നായി പ്രതികളെ പിടികൂടിയത്. പ്രത്യേകം സംരക്ഷിക്കപ്പെടേണ്ട് ഷെഡ്യൂള്3പ്പെടുന്ന കാട്ടാടിനെ വേട്ടയാടുന്നതിനെതിരെ വിവിധ വകുപ്പുകള് പ്രകാരവും വന്യജീവി സംരക്ഷണ നിയമത്തിലെ വകുപ്പുകള് പ്രകാരവും കേസെടുത്തിട്ടുണ്ട്. മെഡിക്കല് പരിശോധനയ്ക്കുശേഷം പ്രതികളെ കല്‍പ്പറ്റ സിജെഎം കോടതിയില് ഹാജരാക്കും എന്ന് അധികൃതര് അറിയിച്ചു.\nനീലഗിരിയിലേക്ക് പ്രവേശിക്കാന് ആര്.ടി.പി.സി.ആര് സര്‍ട്ടിഫിക്കറ്റ് ഒഴിവാക്കി\nദേശീയപാത രാത്രിയാത്ര നിരോധനം; പ്രത്യക്ഷ സമരത്തിനൊരുങ്ങി യുഡിഎഫ്.\nഅല്‍കരാമ സെന്റിന് തുക കൈമാറി\nആദിവാസി തുടര് സാക്ഷരത പദ്ധതി ഊര്‍ജ്ജിതമാക്കണം : പി. വി.…\nരാജരാജേശ്വരി ക്ഷേത്രത്തില് ഭാഗവത സപ്താഹം തുടങ്ങി\nസംയുക്ത ട്രേഡ് യൂണിയൻ സമരം\nജില്ലയിലെ ബാങ്ക് വായ്പ 1990 കോടി;നിക്ഷേപത്തില് വര്‍ദ്ധനവ്.\nഎല്ലാ തൊഴിലാളികള്‍ക്കും അടിസ്ഥാന വേതനം; അസംഘടിത…


ബാബുവിനെതിരായ തെളിവുകൾ കോടതി മടക്കി\nBy : Jithi Raj September 6, 2016 comments\nമുൻ മന്ത്രി കെ ബാബുവിനെതിരായ തെളിവുകൾ കോടതിയിലെത്തിക്കാൻ വൈകിയതിനാൽ രേഖകളൊഴികയുള്ള വസ്തുക്കൾ കോടതി തിരിച്ചയച്ചു. മൂവാറ്റുപുഴ കോടതിയാണ് ബാബുവിന്റെ വീട്ടിൽനിന്ന് കണ്ടെടുത്ത പണവും സ്വർണാഭരണ ങ്ങളും ചെറിയ രത്‌നകല്ലുകളുമടക്കം തിരിച്ചയച്ചത്. ചൊവ്വാഴ്ച ഹാജരാക്കാൻ ഡിവൈഎസ്പി വേണുഗോപാലിനോട് കോടതി ആവശ്യപ്പെട്ടു.\nപോലീസ് തെളിവുകളുമായി എത്തിയപ്പോഴേക്കും മുതലുകൽ സൂക്ഷിക്കേണ്ട ട്രഷറി അടയ്ക്കുകയും ചെയ്തികരുന്നു. മാത്രമല്ല ഇത്രയും മുതലുകൾ എണ്ണിത്തിട്ടപ്പെടുത്തി രേഖയാക്കാൻ സമയമെടുക്കും. മൂവാറ്റുപുഴ വിജിലൻസ് കോടതിയിൽ തൊണ്ടി മുതലുകൽ താൽക്കാലികമായി സൂക്ഷിക്കാനുള്ള സൗകര്യങ്ങൾ ഇല്ല.\nവിജിലൻസ് ഏഴിടങ്ങളിലായി നടത്തിയ പരിശോധനയിൽ പിടിച്ചെടുത്ത മുതലുകളും രേഖകളും ആയിരുന്നു കൊണ്ടുവന്നത്. ഇതിൽ വസ്തു ഇടപാട് സംബന്ധിച്ച രേഖകൾ, ബാങ്ക് രേഖകൾ, വാഹനങ്ങൾ സംബന്ധിച്ച രേഖകൾ എന്നിവ കോടതി സ്വീകരിച്ചു. വാഹനത്തിന്റെ രേഖകൾ കൂടുതൽ പരിശോധനയ്ക്കായി ആർടി ഓഫീസുകൾക്ക് കൈമാറി. മുഴുവൻ രേഖകളും ഹാജരാക്കിയതിന് ശേഷം കോടതി വിശദമായ പട്ടിക തയ്യാറാക്കും.\nVigilance case against babu\nRead more on: K BABU | vigilance\n‘ക്രിസ്തു വെളളം വീഞ്ഞാക്കിയപോലെ’; നിയമസഭയിൽ കെ ബാബുവിന്റെ പരാമർശം; ബഹളമുയർത്തി ഭരണപക്ഷം\nഅനധികൃത സ്വത്ത് സമ്പാദനമെന്ന് പരാതി; കെ സുധാകരനെതിരെ വിശദമായ അന്വേഷണത്തിന് ശുപാർശ\nമോട്ടോർ വെഹിക്കിൾസ് ഓഫീസിൽ വിജിലൻസ് റെയ്‌ഡ്; അസിസ്റ്റന്റ് മോട്ടോര് ഇൻസ്‌പെക്ടർ പിടിയില്\nതൃക്കാക്കര നഗരസഭ ഓണസമ്മാന വിവാദം; ചെയര്‍പേഴ്സണെതിരെ കേസെടുക്കാന് വിജിലന്‍സ്\nഡിസിസി പ്രസിഡന്റ് നിയമന രീതിയോട് അതൃപ്‌തിയെന്ന് കെ ബാബു എം എൽ എ


കേരളത്തിലെ കലാലയങ്ങള് സമാധാനപരമായ പഠനാന്തരീക്ഷത്തില് നിന്നു വ്യതിചലിച്ചിട്ടു ദശാബ്ദങ്ങളായി. പ്രത്യയശാസ്ത്രപരമായ വളര്‍ച്ച മുരടിച്ച രാഷ്ട്രീയ കക്ഷികള് എളുപ്പത്തില് അണികളെ സൃഷ്ടിക്കാനുള്ള ഉപാധിയായി വിദ്യാര്‍ത്ഥി രാഷ്ട്രീയത്തെ കാണാന് തുടങ്ങിയതോടെയാണ് നമ്മുടെ വിദ്യാഭ്യാസ സ്ഥാപനങ്ങള് ഇത്രയേറെ അധ:പതിച്ചത്. സാക്ഷരതയിലും വിദ്യാഭ്യാസത്തിലും വളരെയധികം മുന്നേറി എന്നവകാശപ്പെടുമ്പോഴും കേരളത്തിലെ കലാലയങ്ങള് അക്രമ രാഷ്ട്രീയത്തിന്റെ വിളനിലങ്ങളായിരുന്നു എന്ന വസ്തുത കാണാതിരുന്നുകൂടാ. വിദ്യാര്‍ത്ഥികളെ രാഷ്ട്രീയത്തിന്റെ പേരില് ഭിന്നിപ്പിച്ച് അവരില് പകയും വിദ്വേഷവും കുത്തിവെച്ച് സ്വന്തം സഹപാഠിയെ കുത്തിമലര്‍ത്താന് അവര്‍ക്ക് പരിശീലനം നല്‍കിയത് കേരളത്തിലെ പ്രമുഖ രാഷ്ട്രീയകക്ഷികളാണ്. പാവപ്പെട്ട കുടുംബങ്ങളുടെ പ്രതീക്ഷയായി കലാലയങ്ങളില് എത്തിച്ചേര്‍ന്ന അനേകം വിദ്യാര്‍ത്ഥികളാണ് കുടുംബങ്ങളെ തീരാദു:ഖത്തിലാഴ്ത്തിക്കൊണ്ട് ഇങ്ങനെ അക്രമ രാഷ്ട്രീയത്തിന്റെ ബലിയാടുകളായിത്തീര്‍ന്നത്.\nഈയിടെ ഇടുക്കി പൈനാവ് ഗവ.എഞ്ചിനീയറിംഗ് കോളേജിലെ എസ്.എഫ.് ഐ നേതാവായ ധീരജ് രാജേന്ദ്രനെ യൂത്ത് കോണ്‍ഗ്രസ്സുകാര് കുത്തിക്കൊന്നതും മേല്പറഞ്ഞ അക്രമ രാഷ്ട്രീയത്തിന്റെ ഭാഗമായാണ്. കണ്ണൂര് തളിപ്പറമ്പിലെ ഒരു പാവപ്പെട്ട കുടുംബത്തില് നിന്ന് ഇടുക്കിയില് പഠിക്കാനെത്തിയ, മുമ്പ് രാഷ്ട്രീയത്തില് സജീവമല്ലാതിരുന്ന ഒരു വിദ്യാര്‍ത്ഥിയായിരുന്നു ധീരജ്. അയാളെ കൊലയ്ക്കു കൊടുത്തതില് എസ്.എഫ്.ഐക്കുള്ള പങ്കും ചിന്തനീയമാണ്. സംഘടനയ്ക്ക് ഒരു രക്തസാക്ഷിയെ കിട്ടിയെങ്കിലും അതോടെ ഒരു കുടുംബത്തിന്റെ പ്രതീക്ഷകളാണ് ചിതയില് എരിഞ്ഞമര്‍ന്നത്. കേരളത്തിലെ കലാലയങ്ങളെ അക്രമ രാഷ്ടീയത്തിന്റെ പാഠശാലകളാക്കി മാറ്റിയതില് എസ്.എഫ്. ഐ ഒരു പ്രധാന പങ്കുവഹിച്ചിട്ടുണ്ട്. 1957ല് കെ.എസ്.യു. രൂപം കൊണ്ടതോടെയാണ് കേരളത്തില് വിദ്യാര്‍ത്ഥി സംഘടനാ പ്രവര്‍ത്തനം സജീവമാവുന്നത്. രണ്ടു ദശാബ്ദത്തോളം കേരളത്തിലെ കോളേജുകള് കെ.എസ്.യുവിന്റെ നിയന്ത്രണത്തിലായിരുന്നു. 1970 കളില് എസ്.എഫ്.ഐ. കടന്നുവന്നതോടെ ക്യാമ്പസ്സുകള് അക്രമരാഷ്ട്രീയത്തിന്റെ കേന്ദ്രങ്ങളായി. 1974 നും 2022 നും ഇടയില് എട്ട് വീതം കെ.എസ്.യു, എസ്.എഫ്.ഐ. പ്രവര്‍ത്തകര്‍ക്ക് ജീവന് നഷ്ടപ്പെട്ടു. എസ്. എഫ്.ഐയുടെയും മുസ്ലീം തീവ്രവാദ സംഘടനകളുടെയും ആക്രമണത്തില് ആറ് എ.ബി.വി.പി പ്രവര്‍ത്തകരും കൊല്ലപ്പെട്ടു. കൊല്ലം നിലമേല് എന്.എസ്.എസ്. കോളേജില് ആക്രമിക്കപ്പെട്ട എ.ബി.വി.പി. പ്രവര്‍ത്തകരെ കാണാനെത്തിയ ആര്.എസ്.എസ്. പ്രചാരകനായ ദുര്‍ഗ്ഗാദാസിനെ കമ്മ്യൂണിസ്റ്റുകള് കൊലപ്പെടുത്തിയ സംഭവം കേരള ചരിത്രത്തിലെ ഏറ്റവും ക്രൂരമായ കൊലപാതകങ്ങളിലൊന്നാണ്. 1996 സപ്തംബര് 17ന് പരുമല ദേവസ്വം ബോര്‍ഡ് കോളേജിലെ മൂന്ന് എ.ബി.വി.പി. വിദ്യാര്‍ത്ഥികളെ പുഴയില് മുക്കിക്കൊന്നതും എസ്.എഫ്.ഐയാണ്. സംഭവം നിയമസഭയില് ഉന്നയിച്ച പ്രതിപക്ഷത്തോട് അന്നത്തെ മുഖ്യമന്ത്രി ഇ.കെ.നായനാര് ചോദിച്ചത് ‘കൊല്ലപ്പെട്ടത് എ.ബി.വി.പി ക്കാരല്ലേ, അതിന് നിങ്ങള്‍ക്കെന്താ’ എന്നാണ്. മനുഷ്യ ജീവന് തെല്ലും വില കല്പിക്കാത്ത കമ്മ്യൂണിസ്റ്റ് പ്രത്യയശാസ്ത്രത്തിന്റെ ജനവിരുദ്ധതയാണ് മുഖ്യമന്ത്രിയുടെ വാക്കുകളിലൂടെ പ്രകടമായത്.\nസമീപകാലത്ത് ക്യാമ്പസ്സുകളില് മുസ്ലീം തീവ്രവാദ സംഘടനകളെ വളര്‍ത്തിയെടുത്തതിനു പിന്നിലും കമ്മ്യൂണിസ്റ്റുകളുടെ ആസൂത്രിത നീക്കം കാണാം. മിക്ക കോളേജുകളിലും അവര് ഒരേ തൂവല് പക്ഷികളാണ്. അതുകൊണ്ടാണ് എറണാകുളം മഹാരാജാസ് കോളേജിലെ സ്വന്തം സഖാവിനെ കുത്തിമലര്‍ത്തിയിട്ടും മുസ്ലീം തീവ്രവാദ സംഘടനക്കെതിരെ എസ്.എഫ്.ഐക്ക് പ്രതികരിക്കാന് കഴിയാതിരുന്നത്. അന്ന് എഴുതാനാണ് തീരുമാനം എന്നു പറഞ്ഞവര് ഇടുക്കിയില് ധീരജ് കൊല്ലപ്പെട്ടപ്പോള് സംസ്ഥാനത്തുടനീളം അക്രമമഴിച്ചു വിടുന്നതും നാം കണ്ടു. മലപ്പുറത്ത് മഞ്ചേരി പൂക്കൊളത്തൂര് സി.എച്ച്.എം ഹയര് സെക്കണ്ടറി സ്‌കൂള് എസ്.എഫ്.ഐക്കാര് ആക്രമിക്കുകയും അദ്ധ്യാപകര് പ്രതിരോധിക്കുകയും ചെയ്ത സംഭവത്തില് ഒന്‍പതു പേരാണ് ആശുപത്രിയിലായത്. അക്രമങ്ങള് തുടരാനാണ് തീരുമാനം എന്ന് എസ്.എഫ്.ഐ പ്രവൃത്തിയിലൂടെ കാണിച്ചു തരികയാണ്.\nവിദ്യാര്‍ത്ഥി രാഷ്ട്രീയം സംസ്ഥാനത്ത് ഹൈക്കോടതി തന്നെ നിരോധിച്ചിട്ടുള്ളതാണ്. പൊന്നാനി എം.ഇ.എസ്. കോളേജില് പുറത്താക്കപ്പെട്ട എസ്.എഫ്.ഐ വിദ്യാര്‍ത്ഥികള് കോളേജിനു മുന്നില് ടെന്റ് കെട്ടി സമരം ചെയ്തപ്പോള് അധികൃതര് ഹൈക്കോടതിയെ സമീപിക്കുകയായിരുന്നു. ഈ കേസ്സിലാണ് കോടതി വിദ്യാര്‍ത്ഥി സമരങ്ങള് നിരോധിച്ചത്. പക്ഷെ അധികൃതരുടെ അനുഗ്രഹത്തോടെ സമരങ്ങള് ഇപ്പോഴും തുടര്‍ന്നു വരികയാണ്. പല കോളേജുകളും എസ്.എഫ്.ഐയുടെ നിയന്ത്രണത്തിലാണ്. യൂണിയന് ആപ്പീസുകള് ആയുധപ്പുരകളാണ്. മഹാരാജാസില് പ്രിന്‍സിപ്പലിന്റെ കസേര കത്തിച്ച എസ്.എഫ്.ഐക്കാര് വിക്‌ടോറിയയില് റിട്ടയര് ചെയ്യുന്ന പ്രിന്‍സിപ്പലിന് കുഴിമാടം തീര്‍ത്താണ് യാത്രയയപ്പ് നല്‍കിയത്.\nകണ്ണൂരില് കമ്മ്യൂണിസ്റ്റ് കൊലക്കത്തിക്ക് അതേ നാണയത്തില് മറുപടി കൊടുത്തു ശീലമുള്ള കെ.സുധാകരന് കെ.പി.സി.സി അധ്യക്ഷനായതോടെ കോണ്‍ഗ്രസ്സിലെ ഗുണ്ടകള്‍ക്ക് വീറുംവാശിയും കൈവന്നിട്ടുണ്ട്. പരസ്യമായി പശുവിനെ അറുത്ത് ബീഫ്‌ഫെസ്റ്റിവല് നടത്തിയ കണ്ണൂരിലെ ജിഹാദി കോണ്‍ഗ്രസ് യൂത്തന്‍മാര് അഹിംസയുടെപ്രവാചകനായ ഗാന്ധിയെ കൈവിട്ടിട്ട് കാലങ്ങളായി. അവരെ സംബന്ധിച്ച് സുധാകര ഗാന്ധിയാണ് ഇപ്പോള് അവരുടെ നേതാവ്. അതുകൊണ്ട് കേരളത്തിലെ കലാലയങ്ങള് നിരപരാധികളായ വിദ്യാര്‍ത്ഥികളുടെ ചോരവീണ് ഇനിയും കുതിരാനാണ് സാധ്യത.\nപഠനമൊഴികെ എല്ലാം നടക്കുന്ന ഇടമായി കേരളത്തിലെ സര്‍വ്വകലാശാലകളും ക്യാമ്പസുകളും മാറ്റപ്പെട്ടിട്ടുണ്ടെങ്കില് അതിന്റെ പ്രധാന കാരണം കേരളത്തെ ഗ്രസിച്ച കമ്മ്യൂണിസ്റ്റ് അര്‍ബുദമാണ്. ഭാരതത്തില് എന്നല്ല ലോകത്ത് ഒരു സര്‍വ്വകലാശാലയിലും നിലവിലില്ലാത്ത അതിക്രമങ്ങളും ജനാധിപത്യധ്വംസനങ്ങളും സമരാഭാസങ്ങളുമാണ് കേരളത്തിലെ കലാലയങ്ങളില് നിലനില്‍ക്കുന്നത്. എസ്.എഫ്‌ഐ. ഒഴികെ ഇതര വിദ്യാര്‍ത്ഥിസംഘടനകള്‍ക്ക് നോമിനേഷന് കൊടുക്കാന്‍പോലും ഭൂരിപക്ഷം കലാലയങ്ങളിലും സാധ്യമല്ല. ഈ സാഹചര്യമാണ് കേരളത്തിലെ കലാലയരാഷ്ട്രീയ കൊലപാതകങ്ങള്‍ക്ക് പ്രധാന കാരണം. വീണു കിട്ടുന്ന രക്തസാക്ഷികളുടെ ചോരയില് തിരുവാതിര കളിക്കുന്ന കമ്മ്യൂണിസ്റ്റ് ദുര്‍ഭൂതത്തെ ഉച്ചാടനം ചെയ്യാതെ കേരളത്തിലെ കലാലയങ്ങളില് ശാന്തി പുലരുമെന്ന് കരുതാന് വയ്യ.


പരമിയും കൊത്താറനും കച്ചിത്തുറുവും!!! – Boolokam\nകായംകുളം ബസ് സ്റ്റാന്‍ഡില് വച്ചാണ് എന്നെ പരമി പിടികൂടിയത്. പരമി എന്നാല് പരമീശരന് എന്ന പരമേശ്വരന്. പത്തുപതിനഞ്ചു വര്‍ഷങ്ങള്‍ക്കു ശേഷമാണ് അവനെ കാണുന്നത്. പപ്പടക്കച്ചവടം നിര്‍ത്തി, പത്താന്‍കോട്ട് മിലിട്ടറിപ്പണിക്കു പോയശേഷം പിന്നെ കണ്ടിട്ടേ ഇല്ലായിരുന്നു. നീണ്ടു കൂനിയുള്ള നടപ്പും, വെളുവെളുക്കെയുള്ള ചിരിയും കാരണം ഇതാര് എന്ന ചിന്തയേ ഉണ്ടായില്ല. ഒറ്റനോട്ടത്തില് തന്നെ എന്നെയും അവനു മനസ്സിലായിരുക്കണം. അതാണല്ലോ പിന്നിലൂടെ വന്നു പൂണ്ടടക്കം പിടിച്ചത്!\nകായംകുളം ബസ് സ്റ്റാന്‍ഡില് വച്ചാണ് എന്നെ പരമി പിടികൂടിയത്. പരമി എന്നാല് പരമീശരന് എന്ന പരമേശ്വരന്. പത്തുപതിനഞ്ചു വര്‍ഷങ്ങള്‍ക്കു ശേഷമാണ് അവനെ കാണുന്നത്. പപ്പടക്കച്ചവടം നിര്‍ത്തി, പത്താന്‍കോട്ട് മിലിട്ടറിപ്പണിക്കു പോയശേഷം പിന്നെ കണ്ടിട്ടേ ഇല്ലായിരുന്നു. നീണ്ടു കൂനിയുള്ള നടപ്പും, വെളുവെളുക്കെയുള്ള ചിരിയും കാരണം ഇതാര് എന്ന ചിന്തയേ ഉണ്ടായില്ല. ഒറ്റനോട്ടത്തില് തന്നെ എന്നെയും അവനു മനസ്സിലായിരുക്കണം. അതാണല്ലോ പിന്നിലൂടെ വന്നു പൂണ്ടടക്കം പിടിച്ചത്.\nഅല്ലെങ്കിലും ഒന്‍പതാം ക്ലാസില് പഠിക്കുമ്പോഴേ, ‘മേജിക് മേഘനാഥ് ‘, ‘ഇരുമ്പുകൈ മായാവി’ എന്നിവരുടെ ശിഷ്യത്വം സ്വയം വരിച്ച ഏകലവ്യനാണല്ലോ ‘ഡിറ്റക്ടീവ് പരമി’.\nഅവന് ഇങ്ങനെ ഞെട്ടിച്ചില്ലെങ്കിലേ അത്ഭുതമുള്ളൂ!\nഡിറ്റക്ടീവ് ഒക്കെയായിരുന്നെങ്കിലും, പഠിക്കുന്ന കാലത്ത്, കാതില് കടുക്കനിട്ട് സ്‌കൂളില് വന്നിരുന്ന ഏക കുട്ടിയായിരുന്നു പരമി. അവന്റെ അച്ഛന്റെ കാതിലും കണ്ടിട്ടുണ്ട് കടുക്കന്. പപ്പടക്കച്ചവടമായിരുന്നു അവരുടെ കുടുംബം പാരമ്പര്യമായി ചെയ്തിരുന്നത്.\nഓണത്തിനും മറ്റു വിശേഷ സന്ദര്‍ഭങ്ങളിലും അവരുടെ വീട്ടില് പോയി കെട്ടുകണക്കിനു പപ്പടം വാങ്ങിയിട്ടുണ്ട് ഞാന്. ഉള്ളതില് ഏറ്റവും നല്ല പപ്പടം എനിക്കായി എടുത്തു തരും, പരമി. കൂടാതെ ഒറ്റ രൂപാത്തുട്ടിന്റെ വലുപ്പത്തില് ‘പരമീസ് സ്‌പെഷ്യല്’ കുഞ്ഞുപപ്പടം പ്രത്യേകമായും തരും.\nതിരുവനന്തപുരത്തിന് ഒരു സൂപ്പര്‍ഫാസ്റ്റ് വരുന്നതു വരെയേ അവനോട് വിശേഷങ്ങള് തിരക്കാനാവുകയുള്ളല്ലോ എന്നോര്‍ത്തപ്പോള് വിഷമം തോന്നി. എന്നാല് പരമി എന്നേക്കാള് ഉത്സാഹത്തിലായിരുന്നു. പുനലൂരുള്ള പെങ്ങളെ കാണാനാണ് അവന്റെ യാത്ര.\nപക്ഷേ, പറഞ്ഞതു മുഴുവന് ഞങ്ങളുടെ ഹൈസ്‌കൂള് സഹപാഠികളുടെ വിശേഷങ്ങളായിരുന്നു. സൂറത്തിലുള്ള രാജേന്ദ്രന്റെയും, മഡഗാസ്‌കറിലുള്ള വര്‍ഗീസിന്റെയും വരെ വിവരങ്ങള് ഞൊടിയിടയില് അവന് പറഞ്ഞു.\nഒപ്പം, താന് ഇതുവരെ കല്യാണം കഴിച്ചിട്ടില്ല എന്ന വിവരവും അവന് വെളിപ്പെടുത്തി.\n‘അതെന്താടാ, ഇതുവരെ കഴിക്കാഞ്ഞത്?’\n‘കൊത്താറന്റെ പുലകുളി കഴിഞ്ഞേ അതൊണ്ടാവത്തൊള്ളെടാ! ഹ! ഹ!!’\nഅവന് പൊട്ടിച്ചിരിച്ചുകൊണ്ടു പറഞ്ഞു.\nഎന്റെ ചോദ്യഭാവത്തിലുള്ള മുഖഭാവം കണ്ട് അവന് തുടര്‍ന്നു,\n‘അതേയ്, സത്യത്തില് കുറച്ച് ആലോചനകളൊക്കെ വന്നതാ…. പക്ഷേ എല്ലാം കൊത്താറന് മുടക്കി…. കൂട്ടിന് ആ കച്ചിത്തുറുവും ഒണ്ടെന്നു കൂട്ടിക്കോ. പിന്നെ ഞാനാലോചിച്ചപ്പം…….’\nഞങ്ങളുടെ സംസാരത്തില് അസൂയ പൂണ്ട ഒരു സൂപ്പര്‍ഫാസ്റ്റ് ഉടന് പറന്നെത്തി. എനിക്കു പോകാതെ തരമില്ലായിരുന്നു. ആ വിമ്മിഷ്ടം കണ്ടപ്പോള് അവന് പറഞ്ഞു\n‘അല്ലേലും അതങ്ങനെ തന്നെയല്ലേ. ബസ്സു വരണേന്നു പ്രാര്‍ത്ഥിച്ചു നിന്നാല് അതു വരുത്തേ ഇല്ല. അല്ലെങ്കില് ദാ, ഇങ്ങനെത്തും! നമുക്കു മീന ഭരണിക്കു കാണാം! നീ ചെല്ല്…….’\nആള്‍ക്കാര് ഈച്ചകളെപ്പോലെ ബസ്സിനെ പൊതിഞ്ഞു. അതിനിടയിലേക്ക് ഞാനും നൂണ്ടുകയറി.\nഞാന് സൂപ്പര്‍ഫാസ്റ്റില് കയറിയ ശേഷമാണ് അവന് പുനലൂര് ബസ്സില് കയറിയത്. നല്ല ആള്‍ത്തിരക്കിനിടയില് ആറര അടിയുള്ള ദേഹം വളച്ച് കൂനി നില്‍ക്കുന്ന പരമിയുമായി പുനലൂര് ബസ്സാണ് ആദ്യം സ്റ്റാന്‍ഡ് വിട്ടത്.\nപഠിക്കുന്ന കാലത്തും ക്ലാസിലെ ഏറ്റവും ഉയരം കൂടിയ വിദ്യാര്‍ത്ഥി അവനായിരുന്നു. പത്താം ക്ലാസ് കഴിഞ്ഞപ്പോള് തന്നെ പൊക്കം ആറടി എത്തിയിരുന്നു.\nഅതോടുകൂടിയാണല്ലോ, പൂങ്കുളങ്ങര കാര്‍ത്ത്യാണിയ്ക്ക് ‘കച്ചിത്തുറു കാര്‍ത്ത്യാണി’ എന്നു പേരു വീണത്!\nഅന്നുമുതലാണല്ലോ, നാട്ടുകാരുടെ മുഴുവന് ‘കൊത്താറന്’ ആയ സുപ്രന് കൊത്താറന് അവന്റെ ആജീവനാന്ത ശത്രുവായ് മാറിയത്!\nസംഭവബഹുലമായ ഒരു കാലഘട്ടത്തിന്റെ തിരുശേഷിപ്പായി ആ ശത്രുത ഇന്നും നിലനില്‍ക്കുന്നു എന്നത് അതിശയം തന്നെ.\nനാട്ടിലെ സകലമാന ചടങ്ങുകളുടെയും ‘ഉത്സാഹക്കമ്മറ്റി’യിലെ സ്വയം പ്രഖ്യാപിത മേല്‍നോട്ടക്കാരനായിരുന്നു കൊത്താറന്.അന്നത്തെ പ്രായം നാല്പത്തഞ്ച്. കാഴ്ചയില് മുപ്പത്തഞ്ച്.\nഅണ്ണന്, ചേട്ടന്, ഏട്ടന് എന്നിങ്ങനെയുള്ള സംബോധനകളുടെ കൂട്ടത്തില് ‘കൊച്ചേട്ടന്’ എന്നര്‍ത്ഥം വരുന്ന ‘കൊച്ചാട്ടന്’ എന്ന പ്രയോഗമാണ് നാട്ടില് പൊതുവെ നിലനിന്നിരുന്നത്. എന്നാല് ചിലര് ആ വാക്ക് ‘കൊത്താറന്’ എന്നാക്കിയായിരുന്നു പ്രയോഗിച്ചിരുന്നത്.\nകാര്യങ്ങള് ഇങ്ങനെയൊക്കെയായിരിക്കെയാണ് പെട്ടെന്നൊരു ദിവസം വൈകിട്ട് നാലു മണിക്ക് മഠത്തിലെ കച്ചിത്തുറുവിനു തീപിടിച്ചത്!\n(മഠം = മന, കച്ചിത്തുറു = വൈക്കോല് തുറു )\nഅല്പം അകലെയുള്ള അമ്പലത്തില് പൂജയ്ക്കു പോകാനായി മഠത്തിലെ എലിവാലന് തിരുമേനി താറുടുത്ത്, കുടുമ കെട്ടി പുറത്തിറങ്ങി നോക്കിയപ്പോള് തുറുവില് നിന്ന് പുകയുയരുന്നു….! ആള് വെപ്രാളപ്പെട്ടു പാഞ്ഞുവന്ന് കയ്യില് കിട്ടിയ മുറം എടുത്ത് തുറുവിലിട്ടടിക്കാന് തുടങ്ങി!\nതീയണയ്ക്കുകയായിരുന്നു ഉദ്ദേശം. പക്ഷേ, ‘മുറ’പ്രയോഗം കൂടിയപ്പോള് തീ ആളിക്കത്താന് തുടങ്ങി. ഒപ്പം തിരുമേനിയുടെ നിലവിളിയും മുഴങ്ങി!\nഒടുക്കം കായംകുളത്തൂന്ന് ‘ഫയറിഞ്ചന്’ വന്നു തീയണയ്ക്കാന്….. നാട്ടുകാര് ഒരു ഫയര് എന്‍ജിന് അത്ര അടുത്തു കാണുന്നത് ആദ്യമായായിരുന്നു.\nകൊയ്ത്തു കഴിഞ്ഞു കിടന്ന പാടങ്ങള്‍ക്കു നടുവിലൂടെ കുട്ടികളും, ചെറുപ്പക്കാരും, വൃദ്ധന്മാരും, തരുണീമണികളും അല്ലാത്തമണികളും ഒക്കെ തുറു നിന്ന പറമ്പിലേക്കു മണ്ടി.\nഅന്നത്തെ ഫയര് എഞ്ചിന് ഇന്നത്തെപ്പോലുള്ള സൈറണ് ഇല്ലായിരുന്നു. മണിയടിയായിരുന്നു പകരം. തുരുതുരാ മണിയടിച്ചോണ്ട് ഇഞ്ചന് ചീറിപ്പാഞ്ഞു വന്നു!\nഇഞ്ചനിലെ വെള്ളം തീര്‍ന്നപ്പോള്, മഠത്തിലെ കുളത്തില് നിന്നും വെള്ളം പമ്പു ചെയ്തു കേറ്റി ഒരു മണിക്കൂര് നേരം ശ്രമിച്ചിട്ടാ തീയണഞ്ഞത്.\nഇതിന്റെ പേരില് കൊത്താറന്, പരമിയെ ആജന്മ ശത്രുവായി പ്രഖ്യാപിക്കേണ്ട കാര്യമെന്ത് എന്നല്ലേ നിങ്ങള് ചിന്തിക്കുന്നത്?\nകൊത്താറന് തന്നെ പറയുന്നപോലെ, ഏതു കാര്യത്തിനും ഒരു കാരണമുണ്ട്. ഇതിനും ഉണ്ട്!\nആ മൂല കാരണത്തിന്റെ പേര് പൂങ്കുളങ്ങര കാര്‍ത്ത്യാണി എന്നായിരുന്നു.\nതടിച്ചുരുണ്ട ഒരു ‘അഴകിയ രാവണി’ ആണ് കാര്‍ത്ത്യാണി.\nപറമ്പില് പുല്ലുപറിക്കലാണ് പണിയെങ്കിലും, കണ്ണെഴുതി പൊട്ടു തൊട്ട് ,കുട്ടിക്കൂറ പൌഡറും പൂശിയേ വൈകുന്നേരം പുറത്തിറങ്ങൂ. അമ്പലത്തില് വന്നാല് പുറത്തു നാലും അകത്തു മൂന്നും പ്രദക്ഷിണം. കൃഷ്ണനാണ് ഇഷ്ടദേവന്. ‘എന്റെ കൃഷ്ണാ……’ന്നുള്ള കാര്‍ത്ത്യാണിയുടെ വിളി പ്രസിദ്ധമാണ്. അതു കേട്ട് കൃഷ്ണന് മയങ്ങിയില്ലെങ്കിലും സുബ്രഹ്മണ്യന് മയങ്ങി .\nനെറ്റിയില് ചന്ദന ഗോപിയും, ചെവിപ്പുറത്ത് തുളസിയിലയും, ചുണ്ടില് കൃഷ്ണസ്തുതിയുമായി നാട്ടില് വിരാജിക്കുന്ന സുബ്രഹ്മണ്യന് എന്ന സുപ്രന് കൊത്താറന്!\nഇക്കാര്യം ആദ്യം റഡാറിലൂടെ വീക്ഷിച്ച് കണ്‍ഫേം ചെയ്തയാള് പരമിയായിരുന്നു. ഒരു ദിവസം സന്ധ്യക്ക് ദീപാരാധനയ്ക്കിടയിലായിരുന്നു അത്.\nപൊതുവേ, ഉത്സവകാലത്താണ് പരമി റഡാര് മോണിട്ടറിംഗ് ഏറ്റവും ഇഫക്റ്റീവായി ചെയ്യുക.പക്കാ പ്രൊഫഷണല് ആയിരുന്നു പരമി.’ജോലി’ക്കിടെ കൂട്ടുകാര് മുഴുവനും ‘കളറുകള്’ക്കു പിന്നാലെ പോയാലും പരമി പിന്മാറുന്ന പ്രശ്‌നമില്ല..\nആള്‍ത്തിരക്കിനിടയില് അവന്റെ കണ്ണുകള് എവിടെയാണ് സൂം ചെയ്തിരിക്കുന്നതെന്ന് ആര്‍ക്കും മനസ്സിലാവില്ല. ആരെയും നോക്കുന്നില്ല എന്ന മട്ടില് തന്റെ ത്രസ്റ്റ് ഏരിയ മോണിട്ടര് ചെയ്തു നില്‍ക്കും.\nഅവന്റെ കണ്ണിലേക്കു നോക്കണമെങ്കില് കഴുത്തുപൊക്കി കൊമ്പത്തേക്കു നോക്കണം എന്ന ബുദ്ധിമുട്ടുള്ളതിനാല്, ഒരു മാതിരിപ്പെട്ടവരൊന്നും അതിനു മെനക്കെടാറുമില്ല.സോ, ദ ആപ്പറേഷന് ഈസ് സെയ്ഫ് ആന്‍ഡ് ക്ലാന്‍ഡസ്‌റ്റൈന്.\nഉത്സവം തുടങ്ങിയാല് പിന്നെ അമ്പല പരിസരം മുഴുവന് പുരുഷാരം നിറയുകയായി. ആന, അമ്പാരി, വെഞ്ചാമരം, ആലവട്ടം, തീവെട്ടി, ചുറ്റുവിളക്ക്, വര്‍ണവിളക്കുകള്, പലതരം കച്ചവടക്കാര്….\nകിഴക്കേ നടയിലാണ് വളക്കടകള് നിറയെ ഉണ്ടാവുക.കുപ്പിവള, കണ്മഷി, ചാന്ത്, സിന്ദൂരം, മാല, പൊട്ട്, സോപ്പ്, ചീപ്പ് എന്നുവേണ്ട പെണ്ണായിപ്പിറന്നവരെ മുഴുവന് ആകര്‍ഷിക്കുന്ന വര്‍ണപ്രളയം….\nഅതിനിടയ്ക്കാണ് കൊത്താറനെ കാര്‍ത്ത്യാണിക്കൊപ്പം പരമി വീണ്ടും സ്‌പോട്ട് ചെയ്തത്. ആറടിക്കു മുകളില് ഫിറ്റ് ചെയ്ത ഡബിള് റഡാര് കണ്ണുകള് കൊണ്ട് അവന് കാണാത്തതൊന്നുമില്ല!\nവളക്കടകള്‍ക്കപ്പുറം കളികള് നടക്കുന്ന സ്ഥലമാണ്. കുലുക്കിക്കുത്ത്, ആന മയില് ഒട്ടകം, മുച്ചീട്ട് തുടങ്ങിയവയാണ് പ്രധാനം.\nകൊത്താറന് മുച്ചീട്ടു വിദഗ്ധനാണ്. ചീട്ടു കളിച്ചു നാട്ടുകാരെ പറ്റിച്ചുണ്ടാക്കുന്ന കാശുമായി അതിയാന് ഇടയ്ക്കു മുങ്ങിയത് പരമിയുടെ റഡാറില് പതിഞ്ഞു.\nഅതോടെ അവനിലെ ഡിറ്റക്ടീവ് ഉണര്‍ന്നു. നടു നിവര്‍ന്നു. കഴുത്ത് ആള്‍ക്കൂട്ടത്തിനു മീതെ ഉയര്‍ന്നു. ഉണ്ടക്കണ്ണുകള് ലാറ്ററല് മൂവ്‌മെന്റ് നടത്തി.\nഒന്നില് പിഴച്ചാല് മൂന്ന് ! കൊത്താറന് വീണ്ടും റഡാറില് കുരുങ്ങി ! അറ്റ് ദ സെയിം സ്‌പോട്ട്…. വളക്കടയിലെ തിരക്കിനിടയില്, കാര്‍ത്ത്യാണിക്കരികില്…!\nതനിക്ക് ഒരു ഇന്ററസ്റ്റിംഗ് അസൈന്‍മെന്റ് കിട്ടിയതായി പരമി വിലയിരുത്തി.\nഅല്പനേരം തട്ടിമുട്ടി നിന്നശേഷം രഹസ്യമായി ഒരു പൊതിക്കെട്ട് അവള്‍ക്കു കൈമാറി കൊത്താറന് മുങ്ങി. എങ്കിലും അവന് വര്‍ദ്ധിതോത്സാഹത്തോടെ മോണിട്ടറിംഗ് തുടര്‍ന്നു.\nപിറ്റേന്ന്, ആ പൊതിയിലെ കാശു മുഴുവന് വളയും മാലയും, ചാന്തും കണ്മഷിയുമായി കാര്‍ത്ത്യാണീടെ ദേഹത്തു പറ്റിക്കിടന്നതും, അതു കണ്ട് കോള്‍മയിര് കൊണ്ടെന്ന പോലെ കൊത്താറന് അവളെ നോക്കി നില്‍ക്കുന്നതും, ലെയ്‌സര് കണ്ണുകള് വഴി പരമി ദര്‍ശിച്ചു.\nഅങ്ങനെ നിരന്തരവും, നിഷ്‌കൃഷ്ടവുമായി ‘ഫോളോ അപ്പ് ‘ നടത്തുന്നതിന്റെ ഭാഗമായാണ് എട്ടാം ഉത്സവത്തിന്റന്ന് ഉച്ചതിരിഞ്ഞ സമയത്ത് കൊത്താറനെ ഫോളോ ചെയ്തത്.\nഊണു കഴിഞ്ഞ് കിഴക്കേ ആല്‍ത്തറയില് വെടിവട്ടം കൂടി രസിച്ചിരിക്കുന്ന സദസില് നിന്ന് കൊത്താറന് എണീറ്റു പടിഞ്ഞാറേക്കു നടക്കുന്നതിന്റെ സിഗ്‌നലുകള് അല്പം അകലത്തൊരു മാഞ്ചുവട്ടില് നിന്നിരുന്ന പരമിക്കു കിട്ടി. അവന്റെ കണ്ണില് നിന്ന് തീക്ഷ്ണരശ്മികള് പാഞ്ഞു. അത് കൊത്താറനെ അനുധാവനം ചെയ്തു. അവന്റെ കാലുകളും പിന്നാലെ ചലിച്ചു.\nകൊത്താറന് നടന്നു നേരേ കയറിയത് മഠത്തിലെ പുല്ലു നിറഞ്ഞ പറമ്പിലേക്കായിരുന്നു. പറമ്പിന്റെ അങ്ങേയറ്റത്താണ് അന്തര്‍ജനങ്ങളുടെ കുളിപ്പുര. കുളത്തിലേക്കിറക്കിക്കെട്ടിയ ഓടിട്ട ചായ്പുള്ളതുകൊണ്ട് അവര് കുളിക്കുന്നത് പുറത്തു നിന്നു നോക്കുന്ന ആര്‍ക്കും കാണാന് കഴിയില്ല. അതിരായി നില്‍ക്കുന്ന കയ്യാലയ്ക്കാണെങ്കില് നല്ല പൊക്കവും. അവന് കഴുത്തു നീട്ടി സ്‌കാനിംഗ് തുടങ്ങി.\nകൊത്താറന്റെ അങ്ങോട്ടുള്ള പോക്കിന്റെ ഉദ്ദേശം എന്താണ്!? കൃഷ്ണാ! കൊത്താറന് അന്തര്‍ജനങ്ങളെയും കൊത്താന് തുടങ്ങിയോ!? പരമിയുടെ ബോഡിയില് അഡ്രിനാലിന് കുതിച്ചുയര്‍ന്നു.\nപക്ഷേ, അവന്റെ പ്രതീക്ഷകളെ തകിടം മറിച്ചുകൊണ്ട്, കുളക്കടവും കടന്ന് ആള് നേരേ കച്ചിത്തുറുവിന്റെ സമീപത്തെത്തി. ചുറ്റുപാടും ഒരു വിഹഗവീക്ഷണം നടത്തി. എന്നിട്ട് തുറുവിന്റെ അരികുനോക്കി ഇരുന്നു.\nനിമിഷങ്ങള് കുറേ കടന്നു പോയി. പരമിക്ക് ബോറടിക്കാന് തുടങ്ങി. കയ്യാല്യ്ക്കു മീതേകൂടി എത്തിനോക്കി നിന്ന് കഴുത്തു കഴയ്ക്കാനും തുടങ്ങി. കൊത്താറന് മടിക്കുത്തില് നിന്ന് ചാര്‍മിനാര് പാക്കറ്റെടുത്തു. അതില് നിന്നൊരു സിഗരറ്റെടുത്ത് കത്തിച്ചു വലിക്കാന് തുടങ്ങി.\nപെട്ടെന്ന് ഒരു കുപ്പിവളക്കിലുക്കം! അരക്കെട്ടിലുറപ്പിച്ച വള്ളിക്കുട്ടയുമായി അതാ നായിക പ്രത്യക്ഷപ്പെട്ടു! മഠത്തിലെ പറമ്പില് പുല്ലു ചെത്താനെന്ന വ്യാ!ജേന കുണുങ്ങിക്കുണുങ്ങിയാണ് വരവ്.\nപരമി കഴുത്ത് ഒന്നു കൂടി നീട്ടി. കയ്യാലയിലെ കൈതമുള്ളുകള്‍ക്കിടയിലൂടെ കണ്ണുകൂര്‍പ്പിച്ചു നോക്കി. ഉച്ചവെയിലില് തുടുത്ത മുഖവുമായി കാര്‍ത്ത്യാണി കൊത്താറനടുത്തെത്തി. മുഖത്ത് പരിഭവം ദൃശ്യമാണ്. കൊത്താറന് എന്തോ പറഞ്ഞ് തോളില് കൈ വച്ചു. കാര്‍ത്ത്യാണി ആ കൈ തട്ടിമാറ്റി. ഇതിനിടെ ചാര്‍മിനാര് സിഗരറ്റ് തെറിച്ചെവിടെയോ വീണു. അതു കാര്യമാക്കാതെ കൊത്താറന് കാര്‍ത്ത്യാണിയെ ബലമായി ഇരുകൈകള്‍ക്കുള്ളിലാക്കി. അവള് പിടഞ്ഞുകൊണ്ടിരുന്നു. ബാലന്‍സ് തെറ്റി രണ്ടുപേരും തുറുവിനരികിലേക്കു വീണു. പിന്നെന്തു പറ്റി എന്നു കാണാന് പരമിക്കായില്ല.\n‘ഫോളോ അപ്പി’ല് നിഷ്‌കര്‍ഷ പുലര്‍ത്തുന്ന ഒരു ഡിറ്റക്ടീവ് അങ്ങനെ തോറ്റു പിന്മാറാന് പാടുണ്ടോ?\nഅവന് കൈതക്കൂട്ടത്തിനരികില് നിന്ന ഒതളമരത്തില് പിടിച്ചു കയറാന് ശ്രമിച്ചു. ഒതളം നന്നായി വളഞ്ഞു വന്നു. അതില് പിടിച്ച് ഒരുതരത്തില് കയ്യാലയ്ക്കു മുകളിലെത്തി. ബെറ്റര് വിഷന് കിട്ടാനായി മരത്തിന്റെ ശിഖരത്തില് കയറി.\nഇത്തരം സ്റ്റിഞ്ച് ഓപ്പറേഷനുകള് ചെയ്യുമ്പോള് അല്പം ഒളിവും മറവും ഒക്കെ നല്ലതാണെന്ന് ഇലച്ചാര്‍ത്തിനു പിന്നിലൊളിച്ച് പരമി ഓര്‍ത്തു. പക്ഷേ, ഇലകള്‍ക്കിടയിലൂടെ കണ്ണുകള് സൂം ചെയ്യുന്നതിനിടയില് താന് ചവിട്ടി നിന്നിരുന്ന ചില്ല ഒടിഞ്ഞ് പരമി നിലത്തേക്കു പതിച്ചു.\nഅപ്രതീക്ഷിതമായി ആറടിനീളത്തില് ഒരു ജീവി പതിച്ച ഒച്ച കേട്ടതോടെ വാരിച്ചുറ്റിയ ചേലയുമായി ഒരു കുപ്പിവളക്കിലുക്കം അകന്നു പോയി!\nകണ്ണു തിരുമ്മി പിടഞ്ഞെണീറ്റപ്പോള് തുറുവിനരികില് കനല്‍ക്കണ്ണുമായി കൊത്താറന് ജ്വലിച്ചു നില്‍ക്കുന്നു. അയാള്‍ക്കരികില് ഒരു വള്ളിക്കുട്ട ചരിഞ്ഞുകിടക്കുന്നു…..\nഅതുകഴിഞ്ഞ് ഒരു മണിക്കൂറിനുള്ളില് മഠത്തിലെ പറമ്പിലേക്ക് ഫയറിഞ്ചന് പാഞ്ഞു വന്നു!\nതീയൊക്കെ അണഞ്ഞ ശേഷമാണ് പരമി അമ്പലപ്പറമ്പില് വച്ച് തന്റെ സ്റ്റിഞ്ച് ഓപ്പറേഷന്റെ രഹസ്യം ഞങ്ങളോട് വെളിപ്പെടുത്തിയത്!\nമഠത്തിലെ തുറുവിന്റെ കീഴെയിരുന്ന് സിഗരറ്റ് പുകച്ചത് കൊത്താറനാണെന്ന വിവരം പരമി നാട്ടുകാരോടും പറഞ്ഞു. ഒപ്പമുണ്ടായിരുന്നത് കാര്‍ത്ത്യാണിയാണെന്നും! പോരേ പൂരം!\nപരമി പുറത്തുവിട്ട ബ്രെയ്ക്കിംഗ് ന്യൂസ് കൊത്താറന് കേട്ടത് ശങ്കരിയമ്മയുടെ ചായക്കടയില് വച്ചാണ്. കൊത്താറന് വിയര്‍ത്തു, വിറച്ചു, പല്ലുകടിച്ചു.\nമുടി മുതല് അടി വരെയും, പിന്നെ അടി മുതല് മുടിവരെയും വിറപ്പിച്ചുകൊണ്ട് അതിയാന് പ്രഖ്യാപിച്ചു\n‘ഇല്ലാ വചനം പറഞ്ഞു പരത്തിയ അവന്റെ കൊടലു ഞാനെടുക്കും; ആറാട്ടെന്നൊരു ദിവസമുണ്ടെങ്കില്!’ ഇത്രയും പറഞ്ഞ് മുണ്ടുകയറ്റിക്കുത്തി, ചവിട്ടിക്കുതിച്ച് കൊത്താറന് പുറത്തേക്കു പോയി.\nഅതോടെ സംഭവം ഉദ്വേഗജനകമായ ക്ലൈമാക്‌സിലെത്തി. രണ്ടിലൊന്ന് രണ്ടു ദിവസത്തിനുള്ളില് അറിയും.\nകൊല്ലന് കണാരന്റെ വീട് കൊത്താറന് സന്ദര്‍ശിച്ചതായും പന്ത്രണ്ടിഞ്ചു നീളമുള്ള കത്തിക്ക് ഓര്‍ഡര് കൊടുത്തതായും ഫ്‌ലാഷ് ന്യൂസെത്തി.\nപരമിയുടെ വീട്ടുകാര് മുഴുവന് ഭീതിയിലായി; കൂട്ടുകാരായ ഞങ്ങളും. എന്നാല് പരമിക്ക് ഒരു കുലുക്കവുമുണ്ടായില്ല. അവന് നേരേ ചായക്കടയുടെ മുന്നിലെത്തി. മുതിര്‍ന്നവര് അവനെ ഗുണദോഷിച്ചു.ആരോ പറഞ്ഞു ‘പറഞ്ഞാല് പറഞ്ഞപോലെ ചെയ്യുന്നവനാ സുപ്രന്. കുടല് മാലയെടുക്കും എന്നു പറഞ്ഞാല് എടുത്തിരിക്കും!’\nഅങ്ങനെയെങ്കില് വെള്ളിയാഴ്ചതോറും ചെറുമന്‍കാവിനു മുന്നിലെ പാടത്തിനു നടുവില് പാതിരാ കഴിയുമ്പോള് പ്രത്യക്ഷപ്പെടുന്ന വെളിച്ചത്തിന്റെ രഹസ്യം കൂടി തനിക്കു വെളിപ്പെടുത്തേണ്ടി വരും എന്ന് പരമി പ്രഖ്യാപിച്ചു.\nഅതുകേട്ട ചായ വട പ്രേമികള് ഞെട്ടി. ഞങ്ങള് വാ പിളര്‍ന്നു!\nഎല്ലാ വെള്ളിയാഴ്ചയും പാത്രിരാത്രി പന്ത്രണ്ടു മണി കഴിയുമ്പോള് പ്രത്യക്ഷപ്പെടുന്ന തീനാളം നാട്ടുകാര് ഭയാശങ്കകളോടെയാണ് ഓര്‍ക്കാറുള്ളത്. പകല് പോലും വഴിനടക്കാന് ആള്‍ക്കാര് ഭയക്കുന്ന സ്ഥലമാണത്. അബദ്ധവശാല് വെള്ളിയാഴ്ച പാതിരായ്ക്ക് അതുവഴി പോയ ഡീസന്റ് കുട്ടപ്പന് നാലുനാളാണ് പനിച്ചു കിടന്നത്!\n‘ഇന്നു വെള്ളിയാഴ്ചയാ. ചെറുമന് കാവിന്റെ മുന്നില് ഇന്നു പാതിരായ്ക്ക് വെളിച്ചം തെളിയില്ല. ധൈര്യമുള്ളവര്‍ക്ക് എന്റൊപ്പം വരാം! കൊത്താറനും വരാം!’ പരമി വിടാനുള്ള ഭാവമില്ല.\nഅപ്പോള് പിന്നെ കൂട്ടുകാരായ ഞങ്ങള്‍ക്ക് പിന്മാറാന് കഴിയുമോ? അങ്ങനെ ഒന്‍പതാം ഉത്സവത്തിന്റന്നു പാതിരാത്രി ഞങ്ങള് ആദ്യമായി ബാലേ കാണാതെ പുറത്തിറങ്ങി. കാവിനുമുന്നിലെ പാടത്തെത്തി. എല്ല്‌ലാവര്‍ക്കും ലേശം ഭയം തോന്നിയിരുന്നെങ്കിലും പരമി ധൈര്യം പകര്‍ന്നു.\nമണി പന്ത്രണ്ടായി. ഞങ്ങളുടെ നെഞ്ചില് പെരുമ്പറ കൊട്ടി. അടുത്തനിമിഷം എന്തും സംഭവിക്കാം. മാടനോ, മറുതയോ, അറുകൊലയോ, ഭദ്രകാളിയോ…. ആരാണ് പാതിരായ്ക്ക് കാവിനുമുന്നിലൂടെ സഞ്ചരിക്കുന്നതെന്ന് ആര്‍ക്കുമറിയില്ല. തീനാളം കണ്ടാല് അടുത്ത നിമിഷം കാല് മരവിച്ചുപോകുമത്രെ!\nനിശ്ശബ്ദമായ നിമിഷങ്ങള് കടന്നു പോയി.\nസമയം പന്ത്രണ്ടരയായി, ഒന്നായി, ഒന്നരയായി……\nഅത്രയുമായപ്പോള് ഡിറ്റക്ടീവ് പരമി മൌനം ഭഞ്ജിച്ചു. ‘മാടനും മറുതയുമൊന്നുമല്ല, കൊത്താറനാ എല്ലാ വെള്ളിയാഴ്ചയും ചെറുമിയെ സന്ദര്‍ശിക്കാനെത്തുന്നത്! സിഗരറ്റ് ലൈറ്റര് തെളിച്ചാ യാത്ര…. ഇന്നു നമ്മള് ഇവിടുണ്ടെന്നറിഞ്ഞതോടെ ആള് മുങ്ങിക്കാണും. ഇനി ഈ വിവരം നാട്ടുകാരെ അറിയിച്ചാല് മാത്രം മതി. വെള്ളിയാഴ്ചത്തെ പാതിരാവെളിച്ചം പിന്നുണ്ടാവില്ല; ഒരിക്കലും!’\nപരമി ആദ്യം മുതുകുയര്‍ത്തി, പിന്നെ നെഞ്ചുവിരിച്ചു നിന്നു.\n‘ഹമ്പട ഷെര്‍ലക്ക് ഹോംസേ ! നിന്നെ ഞങ്ങള് തിരിച്ചറിഞ്ഞില്ലല്ലോ! ‘ എന്ന മട്ടില് ഞങ്ങളും.\nഒറ്റ രാത്രി കൊണ്ട് കൊത്താറന്റെ സകല ഇമേജും തകര്‍ന്നു.\nഒരു കേസിനു പകരം കൊത്താറന്റെ രണ്ടു കേസുകെട്ടുകളാണ് അവന് ഒറ്റയടിക്കു തെളിയിച്ചത്!\nകൊത്താറന് ഇപ്പോള് എന്തു ചെയ്യുന്നോ എന്തോ!\nഅടിക്കുറിപ്പ്: മീനഭരണി മാര്‍ച്ച് പകുതിക്കുശേഷമാണ്. നാട്ടില് വച്ച് പരമിയെ കാണണം. ആ വിശേഷങ്ങള്‍ക്കായി ഞാന് കാത്തിരിക്കുകയാണ്!\nഎന്‍റെ ആദ്യത്തെ ഉംറ


തങ്കച്ചന് കഥകള്2– ഒരിടത്തൊരിടത്ത്…\nsms\tകഥ, തങ്കച്ചന് കഥകള്\t 16th Jun 2020 16th Jun 2020 1 Minute\nവാടകക്കാരനെ ഒന്നു വിശദമായി പരിചയപ്പെട്ടുകളയാം എന്ന ഉദ്ദേശവുമായാണ് ലക്ഷ്മണന് തങ്കച്ചനെ കാണാനെത്തിയത്. വീടിന്‍റെ വാതില് തുറന്നിരുന്നു. കാര്‍ഡ്ബോര്‍ഡ് ബോക്സുകളില് പലതും ഇപ്പോഴും തുറക്കാതെ ഹാളില് തന്നെ പ്രതിഷ്ഠിച്ചിരിക്കുന്നു. പൂര്‍ത്തിയാവാത്ത വീടുമാറ്റത്തിന്‍റെ തിരക്കിലാണ് തങ്കച്ചന്.\n“ആ, ലക്ഷ്മണനോ. ലക്ഷ്മണന് എത്തിയത് ഏതായാലും നന്നായി. ഞാന് വിളിക്കാന് ഒരുങ്ങുകയായിരുന്നു”\n“എന്താ? എന്തുപറ്റി? വീടിനു എന്തെങ്കിലും പ്രശ്നം..”\n“ഹേയ്, പ്രശ്നങ്ങളൊന്നുമില്ല. എല്ലാം സന്തുഷ്ടം”\nകാര്‍ഡ്ബോര്‍ഡ് ബോക്സുകളില് മുങ്ങിയപ്പോയ ഫര്‍ണിച്ചറുകള്‍ക്കിടയില് നിന്ന് കണ്ടെടുത്ത ഒരു സ്റ്റൂളില് ലക്ഷ്മണന് ഇരിപ്പുറപ്പിച്ചു.\n“ഇന്നലെ നല്ലരീതിയില് തങ്കച്ചനെ പരിചയപ്പെടാന് പറ്റിയില്ല, അതാ ഞാന്..”\n“ആഹ്, ആയിക്കോട്ടെ. സ്വന്തം വാടകക്കാരനെ നന്നായി അറിഞ്ഞിരിക്കേണ്ടത് അത്യാവശ്യം തന്നെ, ലക്ഷ്മണന് ചോദിച്ചോളൂ, എന്താ ലക്ഷ്മണന് അറിയേണ്ടത്?” തങ്കച്ചന് കുറച്ചു ധൃതിയില് തന്നെ ആണെന്ന് തോന്നി.\n“തങ്കച്ചന് സ്വന്തം നാടിനെ പറ്റിയൊന്നും പറഞ്ഞില്ലല്ലോ. എവിടെയാ നാട്? വീട്ടില് ആരൊക്കെയുണ്ട്? ഭാര്യ എന്ത് ചെയുന്നു? എത്ര മക്കള്? എന്താ ജോലി?”\n“ഓഹ്, ഇത്രയധികം ചോദ്യങ്ങളുണ്ടോ?. ആയിക്കോട്ടെ നമുക്ക് ഒന്നൊന്നായി പരിശോധിക്കാം. നാട് കുറച്ചു തെക്കോട്ടാ, നമ്മുടെ ജില്ല തന്നെ. സ്ഥലപ്പേരു പറഞ്ഞാല് ലക്ഷ്മണന് അറിയില്ല. ഒരു ഉള്‍ഗ്രാമമാണ്. തനിച്ചാണ് താമസം. ഇവിടെയും തനിച്ചു തന്നെ ആയിരിക്കും. പിന്നെ വിവാഹം കഴിച്ചിട്ടില്ല. മക്കള്, ഇതുവരെ ഒന്നും ആയിട്ടില്ല.”\n“ആഹ്, അത് മനസിലായി. കല്യാണം കഴിക്കാതെ പിന്നെ എങ്ങനെയാ മക്കള്….”\n“അതെന്താ ലക്ഷ്മണാ, തേയില കൃഷി ഉള്ളവര് മാത്രം ചായ കുടിച്ചാല് മതിയോ?”\n“ങേ!!”. ലക്ഷ്മണന് ഒന്നു ഞെട്ടി. തമാശ പറഞ്ഞതുതന്നെയല്ലേ, അതോ ഇനി…….\n“ഇനിയെന്താ അറിയാന് ബാക്കിയുള്ളത്?” നിര്‍വികാരനായി തങ്കച്ചന് ചോദിച്ചു.\n“ജോലി..ജോലിയെ പറ്റി പറഞ്ഞില്ലല്ലോ. സിബിഐ അല്ലെന്നു ഏതായാലും മനസിലായി” കഴിഞ്ഞ ദിവസത്തെ സംഭവങ്ങള് മനസ്സില് അയവിറക്കിക്കൊണ്ട് ലക്ഷ്മണന് ചോദിച്ചു.\n“ഓ, അത് ഇതുവരെ വിട്ടില്ലേ?, മറന്നുകള ലക്ഷ്മണാ.”\n“ഓക്കേ, മറന്നിരിക്കുന്നു. തങ്കച്ചന് ജോലിയെ പറ്റി പറ.”\n“ജോലി…” തങ്കച്ചന് ഒരു നിമിഷത്തേക്ക് നിശബ്ദനായി. ഒന്ന് ദീര്‍ഘമായി നിശ്വസിച്ചു, എന്നിട്ട് അല്പം ഗാംഭീര്യത്തോടെ തുടര്‍ന്നു.\n“ജോലി, ‘പ്രശ്നപരിഹാരം’ ”\n“ങേ! പ്രശ്നപരിഹാരമോ? അപ്പൊ ജ്യോല്‍സ്യനാണോ?” ഒരിക്കലും പ്രതീക്ഷിക്കാത്ത ഉത്തരം കിട്ടിയ മട്ടില് ലക്ഷ്മണന് ചോദിച്ചു.\n“ഹ ഹ ഹ, ജോല്‍സ്യനോ. അല്ലേയല്ല. ഇത് അങ്ങനെയുള്ള ‘പ്രശ്നപരിഹാരം’ അല്ല”\n“പിന്നെ?” ലക്ഷ്മണന്‍റെ താത്പര്യം വര്‍ദ്ധിച്ചു.\n“അതിനെക്കുറിച്ച് നമുക്ക് വിശദമായി പിന്നീടു സംസാരിക്കാം. ഇപ്പൊ ഏതായാലും ലക്ഷ്മണന് എന്നോടൊപ്പം വരൂ”\nചോദ്യങ്ങളില് നിന്നുള്ള തങ്കച്ചന്‍റെ ഈ ഒളിച്ചോട്ടം ലക്ഷ്മണന് ഒട്ടും സ്വീകാര്യമായി തോന്നിയില്ല.\nലക്ഷ്മണന്‍റെ മുഖത്ത് പ്രകടമായിരുന്ന നീരസം തങ്കച്ചന് കണ്ടില്ലെന്ന് നടിച്ചു.\n“ലക്ഷ്മണന് നമ്മുടെ അയല്‍ക്കാരെയൊക്കെ എനിക്കൊന്നു പരിചയപ്പെടുത്തി തരണം. സാമൂഹ്യബന്ധനങ്ങളാണല്ലോ നമ്മുടെയൊക്കെ നിലനില്‍പ്പിന്‍റെ ആധാരം”\nതങ്കച്ചന്‍റെ ‘ബന്ധനം’ എന്ന പ്രയോഗം ലക്ഷ്മണന് ശ്രദ്ധിക്കാതിരുന്നില്ല. അബദ്ധം പറ്റിയതാകാന് വഴിയില്ല. ആദ്യ ദിവസം തന്നെ അങ്ങനെ അബദ്ധം പറ്റുന്ന ആളല്ല താനെന്നു തങ്കച്ചന് വ്യക്തമാക്കിയതാണല്ലോ. എന്തായാലും തങ്കച്ചന് ഇപ്പോള് മുന്നോട്ടുവച്ച നിര്‍ദേശത്തെ അംഗീകരിക്കാതിരിക്കാന് ലക്ഷ്മണനായില്ല. അയല്‍ക്കാരെ പരിചയപ്പെടേണ്ടത് അത്യാവശ്യം തന്നെ, പിന്നെ അവരുമായുള്ള സംഭാഷണത്തിനിടയില് തങ്കച്ചനെ പറ്റി കൂടുതല് അറിയുകയും ആവാമല്ലോ. ഇരുവരും വീട് പൂട്ടി പുറത്തിറങ്ങി. ഗേറ്റ് കടന്നു പുറത്തെത്തിയ ലക്ഷ്മണന് ഒരു നിമിഷം ശങ്കിച്ച് നിന്നു.\n“എങ്ങോട്ടാ തങ്കച്ചാ ആദ്യം പോകേണ്ടത്? ഇടത്തോട്ടോ വലത്തോട്ടോ? വലത്തോട്ടാണെങ്കില് ശോശാമ്മ ചേട്ടത്തിയെ പരിചയപ്പെടാം. അവര് ഒറ്റയ്ക്കാണ് താമസം. മക്കളൊക്കെ വിദേശത്താ, പിന്നെ ഇടത്തോട്ടാണെങ്കില് ശുപ്പാണ്ടി ഫാമിലി!!!”\n“ങേ, ശുപ്പാണ്ടി ഫാമിലിയോ?”\n“ഹ ഹ ഹ അതെ. കേളുമേനോന് എന്നാണു ഗൃഹനാഥന്‍റെ പേര്. ഭാര്യയും രണ്ടു ആണ്മക്കളുമുണ്ട്. കുടുംബാംഗങ്ങളുടെ ബുദ്ധിനിലവാരം കണ്ടു നാട്ടുകാരിട്ട പേരാണ് ശുപ്പാണ്ടി ഫാമിലി എന്നത്. എല്ലാം ഒന്നിനൊന്നു മെച്ചം. ഇളയ പയ്യന് എന്‍റെ ശിഷ്യനാണ്. ആറാം തരത്തില് പഠിക്കുന്നു. കൂട്ടത്തില് ഏറ്റവും ബുദ്ധിയുള്ളത് അവനാണ്.”\n“ഹാ, രസകരമായിരിക്കുന്നല്ലോ. എന്നാല് ആദ്യം ശുപ്പാണ്ടികുടുംബത്തെ തന്നെ പരിചയപ്പെട്ടുകളയാം.”\nശുപ്പാണ്ടികുടുംബത്തിന്‍റെ പടിവാതില്‍ക്കലെത്തിയ തങ്കച്ചനെയും ലക്ഷ്മണനെയും എതിരേറ്റത് ശോശാമ്മ ചേട്ടത്തി ആയിരുന്നു. അറുപത്തഞ്ചു വയസിനോടടുപ്പിച്ചു പ്രായം, വാര്‍ദ്ധക്യത്തിന് പിടികൊടുക്കാത്ത ചുറുചുറുക്കുള്ള ശരീരം. സദാ ജിജ്ഞാസ സ്ഫുരിക്കുന്ന കണ്ണുകള്.\n“ശോശാമ്മ ചേടത്തിയോ? ചേട്ടത്തിയെ കണ്ടത് ഏതായാലും നന്നായി. ഞാന് പുതിയ വാടകക്കാരനെ പരിചയപ്പെടുത്താന് വന്നതാ. എല്ലാവരേയും ഒരുമിച്ചു കിട്ടിയല്ലോ അതേതായാലും നന്നായി.” ഇത്രയും പറഞ്ഞു ലക്ഷ്മണന് തങ്കച്ചനു നേരെ തിരിഞ്ഞു. ”തങ്കച്ചാ, ഇതാണ് ഞാന് പറഞ്ഞ ശോശാമ്മ ചേട്ടത്തി. ചേട്ടത്തി അപ്പുറത്താ താമസം. നമ്മുടെ വീടിന്‍റെ വലതുവശത്ത് ”\n“ഓ, ഇതാണോ പുതിയ താമസക്കാരന്. ഭാര്യേം, കുട്ടികളെയുമൊക്കെ കൊണ്ടുവന്നിട്ടുണ്ടോ?”\n“ഇല്ലാ, ബാച്ചിലര് ആണ്”\n“ഓഹോ, അതെന്തുപറ്റി? കണ്ടിട്ട് പ്രായം കുറച്ചായല്ലോ” ആദ്യമായി പരിചയപ്പെടുന്ന ഒരു അപരിചിതന്, എന്ന ഭാവമേതുമില്ലാതെയാണ് ശോശാമ്മ ചേട്ടത്തിയുടെ ചോദ്യം.\n“അത് തങ്കച്ചനു തേയിലകൃഷി ഇഷ്ടമല്ല.” ചെറിയൊരു കുസൃതിച്ചിരിയോടെയാണ് ലക്ഷ്മണന് അത് പറഞ്ഞത്.\nപരസ്പരബന്ധമില്ലാതെ വന്ന ഉത്തരത്തില് ശോശാമ്മചേട്ടത്തിയൊന്നു കുഴങ്ങി\nഇത്രയുമായപ്പോഴേക്കും കേളുമേനോന് പുറത്തേക്കു വന്നു.\n“ആഹ്, ആരൊക്കെയാ ഇത്. എന്താ എല്ലാവരും കൂടി ഒരുമിച്ച്? ഇതാരാ പുതിയ ആള്?”\n“ഇതാണ് നിങ്ങളുടെ പുതിയ അയല്‍ക്കാരന്” ലക്ഷ്മണന് തങ്കച്ചനെ പരിചയപ്പെടുത്തി. ശേഷം മേനോന്‍റെ ക്ഷണം സ്വീകരിച്ചു എല്ലാവരും സ്വീകരണമുറിയില് ആസനസ്ഥരായി.\nകേളുമേനോന് തന്നെ സംഭാഷണത്തിന് തുടക്കം കുറിച്ചു “എന്തായാലും വീട് വാടകയ്ക്ക് കൊടുത്തത് നന്നായി. ഞങ്ങള്‍ക്കൊരു അയല്‍ക്കാരനെ കിട്ടിയല്ലോ. ഇത്രയും നാളും അത് ഭൈരവീനിലയം പോലെ അടച്ചിട്ടിരിക്കുകയല്ലാരുന്നോ”\n“ഭൈരവീനിലയമല്ല ഭാര്‍ഗവീനിലയം”, ചുറ്റും കണ്ണോടിച്ചുകൊണ്ട് തങ്കച്ചന് തെറ്റ് തിരുത്തി.\n“ആയിക്കോട്ടെ, ആഹ് ഇതെന്‍റെ മൂത്തമകനാ, സുരേഷ്” മകനെ കേളുമേനോന് പരിചയപ്പെടുത്തി. സുരേഷ് അച്ഛന്റെ തൊട്ടടുത്ത് തന്നെ സോഫയില് ഇടംപിടിച്ചു, തങ്കച്ചന് നല്‍കിയ ഹസ്തദാനം സ്വീകരിച്ചു.\n“സുരേഷ്, എന്ത് ചെയ്യുന്നു.”\n“ഇപ്പൊ ഒന്നും ചെയ്യുന്നില്ല”\n“എന്‍റെയോ?..എന്‍റെ വിവാഹം കഴിഞ്ഞിട്ടില്ല. അച്ഛന്റെത് കഴിഞ്ഞതാ.”\nതങ്കച്ചന് ഒന്ന് ഞെട്ടി. ലക്ഷ്മണനും, ശോശ്ശമ്മചേട്ടത്തിക്കും ഒരു കുലുക്കവുമില്ല.\n“അതെ, എന്‍റെ കല്യാണം കഴിഞ്ഞതാ. ദാ ഇതാ ഭാര്യ, മാധവി” അടുക്കളയില് നിന്ന് വന്ന മിസ്സിസിനെ കേളു പരിചയപ്പെടുത്തി. കേളു സൂചിപ്പിച്ചത് തന്നെ തന്നെയാണെന്ന് ഉറപ്പിക്കാനാനെന്നവണ്ണം, ഇംഗ്ലീഷ് സ്കൂളില് അറ്റന്‍ഡന്‍സ് പറയുന്ന മാതിരി മാധവി കൈ ഉയര്‍ത്തികാണിച്ചു. ഫലിതത്തിന്‍റെ ലാഞ്ചന ലവലേശമില്ലാതെയാണ് കേളുവിന്‍റെയും കുടുംബത്തിന്‍റെയും സംസാരവും പെരുമാറ്റവും, അതില് നിന്നും നാട്ടുകാര് നല്‍കിയ ‘ശുപ്പാണ്ടി ഫാമിലി’ എന്ന വിശേഷണത്തിന്‍റെ പൊരുള് പെട്ടെന്ന് തന്നെ തങ്കച്ചന് ഊഹിച്ചെടുത്തു. തങ്കച്ചന് ലക്ഷ്മണനെ ഏറുകണ്ണിട്ടു നോക്കി.\n‘ഞാന് അപ്പോഴേ പറഞ്ഞില്ലേ’ ഇതായിരുന്നു ലക്ഷ്മണന്‍റെ മുഖത്ത് കളിയാടിയ ഭാവം. ‘ഇതൊക്കെ ഞാനെത്ര കണ്ടതാ’ എന്ന രീതിയില് ശോശാമ്മ ചേട്ടത്തി നിര്‍വികാരയായി കാണപ്പെട്ടു.\nശോശാമ്മ: “പാചകത്തിലായിരുന്നോ മാധവി?”\n“യെസ് ചേട്ടത്തി, കുറച്ചു ‘റൈസ് സൂപ്പ്’ പ്രിപ്പയര് ചെയ്യുവാരുന്നു.”. മാധവിയുടെ ഉത്തരം ഉറപ്പിക്കാനെന്നവണ്ണം പശ്ചാത്തലത്തില് കുക്കറിന്‍റെ ചൂളം വിളി മുഴങ്ങി. കഞ്ഞിവെള്ളത്തില് വെന്തുരുകുന്ന ചോറിന്‍റെ മണം പിന്നാലെയെത്തി.\nകേളുമേനോന് ഭാര്യയെ തങ്കച്ചനു പരിചയപ്പെടുത്തി.\n“ഞങ്ങള് രണ്ടും പഴയ ഗവണ്മെന്റ് ഉദ്യോഗസ്ഥരാ, അതിരിക്കട്ടെ തങ്കച്ചന് എന്ത് ചെയ്യുന്നു?”\nകൂടുതല് ഉത്സുകതയോടെ ലക്ഷ്മണന് മുന്നിലേക്ക് ആഞ്ഞിരുന്നു.\nരാവിലെ ലക്ഷ്മണന് നല്‍കിയ ഉത്തരം അതെ ഗാംഭീര്യത്തോടെ തങ്കച്ചന് ആവര്‍ത്തിച്ചു.\n“ഹാ നന്നായി, ഞങ്ങള് നോക്കി നടന്ന ആള് തന്നെ”. അത്യധികം സന്തോഷത്തോടെ കേളു തുടര്‍ന്നു\n“തങ്കച്ചന് ഒരു സഹായം ചെയ്യണം. സുരേഷിന്‍റെ സമയം തങ്കച്ചന് ഒന്ന് നോക്കി തരണം. കല്യാണപ്രായമായെ”. വിവര്‍ണമുഖവുമായി നാണത്തോടെ സുരേഷ് കാലിന്‍റെ പെരുവിരല് കൊണ്ട് പെയിന്റിംഗ് തുടങ്ങി.\nഎന്നാല് സുരേഷിന്‍റെ കലാസൃഷ്ടിയുടെ കഴുത്തറുത്തുകൊണ്ട് തങ്കച്ചന്‍റെ മറുപടി ഉടനടി എത്തി. “അയ്യോ, ഞാന് നിങ്ങള് ഉദ്ദേശിക്കുന്ന പോലെ ജ്യോത്സ്യനല്ല”\nകേട്ടപാടെ സ്വിച്ചിട്ടപോലെ സുരേഷ് പെയിന്റിംഗ് അവസാനിപ്പിച്ചു.\n“ങേ, അല്ലെ. അത് വളരെ കഷ്ടമായിപ്പോയി. ഞാന് ഒരു നല്ല ജ്യോത്സ്യനെ തപ്പി നടക്കുവാരുന്നു. കല്യാണക്കാര്യം കൂടാതെ പുതിയൊരു വണ്ടി എടുക്കുന്ന കാര്യം കൂടി നോക്കണമായിരുന്നു”\n“അതിനു നിനക്ക് ഡ്രൈവിംഗ് അറിയാമോടാ?” ശോശാമ്മചേട്ടത്തിയുടെതാണ് ചോദ്യം.\n“ഇല്ലാ, ഇവനറിയാം.” മകനെ സൂചിപ്പിച്ചുകൊണ്ടു കേളു പറഞ്ഞു.\n“അല്ലേലും എന്‍റെ ജോലിയും ജീവിതവുമെല്ലാം ബസ്സില് ആയിരുന്നല്ലോ, ആ തങ്കച്ചനോട് പറഞ്ഞില്ലല്ലോ. ഞാന്..”\n“ബസ് കണ്ടക്ടര് ആയിരുന്നു, കെഎസ്ആര്‍ടിസിയില് അല്ലെ?”\n“ആ അതെ, ലക്ഷ്മണന് എല്ലാം വിശദമായി പറഞ്ഞു അല്ലെ”\n“ഇല്ലാ ഞാന് ഒന്നും പറഞ്ഞില്ല” ലക്ഷ്മണന് അത്ഭുതത്തോടെ തങ്കച്ചനെ നോക്കി.\n“അതിരിക്കട്ടെ, എപ്പോഴാ ഭാഗ്യം കനിഞ്ഞത്?”\nകൂഊഊഊഊ….കേളുവിന്‍റെ ഞെട്ടലിനോപ്പം പിന്നണിയില് കുക്കറിന്‍റെ അടുത്ത വിസില് മുഴങ്ങി.\n“ലോട്ടറി അടിച്ച ശേഷമാണല്ലോ ചേട്ടന് ജോലിയില് നിന്ന് പിരിഞ്ഞത്”\n“ഇങ്ങേരു സിബിഐ വല്ലതുമാണോടേ?” മൂക്കത്ത് വിരല് വച്ചുകൊണ്ട് ശോശാമ്മ ചേട്ടത്തി ലക്ഷ്മണനോട് ചോദിച്ചു.\n“അല്ല, എന്തായാലും സിബിഐ അല്ല” ലക്ഷ്മണന് ഉറപ്പിച്ചു പറഞ്ഞു.\nപെട്ടെന്ന് ഷോക്കടിച്ചതു പോലെ കേളു സോഫയില് നിന്ന് തറയിലേക്കു ചാടി. എന്നിട്ട് തങ്കച്ചനു മുന്നില് മുട്ട് കുത്തി, കൈ കൂപ്പി സാഷ്ടാംഗം നമിച്ചു.\n“ഞാന് എന്തെങ്കിലും തെറ്റ് ചെയ്തിട്ടുണ്ടെങ്കില് സ്വാമി എന്നോട് ക്ഷമിക്കണം. എന്ത് പ്രായശ്ചിത്തമാ ചെയ്യേണ്ടതെന്നു മാത്രം പറഞ്ഞാല് മതി.” കേളു കരച്ചില് തുടങ്ങി. തങ്കച്ചനു എന്തോ മാന്ത്രികസിദ്ധിയുണ്ടെന്നു ഉറപ്പായ മട്ടിലാണ് കേളുവിന്‍റെ പെരുമാറ്റം. ഇത് കണ്ടുനിന്ന മാധവിയും സുരേഷും തങ്ങളുടെ ഗൃഹനാഥനെ അനുകരിച്ച് കേളുവിന്‍റെ ഇടം വലം കൈ കൂപ്പി, മുട്ട് കുത്തി ഇരിപ്പുറപ്പിച്ചു. മുന്നില് നടക്കുന്ന കോപ്രായങ്ങളെല്ലാം കണ്ടു മിഴിച്ചിരിക്കയാണ് ലക്ഷ്മണനും ശോശാമ്മചേട്ടത്തിയും.\nചിരിയമര്‍ത്താന് പാടുപെട്ടുകൊണ്ട് തങ്കച്ചന് പറഞ്ഞു “ഹഹ, കേളുചേട്ടാ, ഞാനും നിങ്ങളെ പോലെ ഒരു സാധാരണ മനുഷ്യന് തന്നെ. ഇതൊക്കെ നിങ്ങള് എന്നോട് പറയാതെ പറഞ്ഞ കാര്യങ്ങള് മാത്രം.”. കേളുവിന് എന്തോ അത് വിശ്വാസ്യമായി തോന്നിയില്ല. തുടര്‍ന്നുള്ള സംഭാഷണത്തില് കേളുവിന്‍റെ ‘സ്വാമി’ എന്നുള്ള സംബോധന അവിരാമമായി തുടര്‍ന്നു. കുറച്ചു നേരത്തെ കുശലപ്രശ്നങ്ങള്‍ക്ക് ശേഷം ‘തങ്കച്ചന് സ്വാമികള്’ കേളുവിനോട് യാത്ര പറഞ്ഞിറങ്ങി.\n“ഹാ അപ്പൊ ഇടയ്ക്കൊക്കെ കാണാം, കേള്‍ക്കാം. ദാ ഈ വിസില് പോലെ.” അത് പറഞ്ഞു തങ്കച്ചന് ചൂണ്ടുവിരല് ഉയര്‍ത്തി, നിമിഷമാത്രയില് അടുക്കളയില് അടുത്ത വിസില് മുഴങ്ങി.\n“ഹോ, മഹാമാന്ത്രികന് തന്നെ” കേളു കൈ കൂപ്പി തല വണങ്ങി യാത്ര പറഞ്ഞു. ഒരു കുസൃതിചിരിയോടെ തങ്കച്ചന് ലക്ഷ്മണനൊപ്പം തിരിച്ചു നടന്നു.\nഉത്തരം കിട്ടാത്ത ഒരായിരം ചോദ്യങ്ങള് ലക്ഷ്മണന്‍റെ മനസ്സില് നുരഞ്ഞു പൊന്തി. എന്നാല് ചോദ്യങ്ങള് പുറത്തെത്തും മുന്‍പേ പുറകില് നിന്ന് വിളി വന്നു. തിരിഞ്ഞു നോക്കിയപ്പോള് ശോശാമ്മചേടത്തിയാണ്. ഒരു കാലന് കുടയും കൈയില് പിടിച്ചു ഓടികിതച്ചാണ് പുള്ളിക്കാരിയുടെ വരവ്\n“അങ്ങനെ അങ്ങ് പോയാലോ. ഇതൊക്കെ എങ്ങനെയാ കണ്ടുപിടിച്ചതെന്ന് പറഞ്ഞിട്ട് തങ്കച്ചന് പോയാല് മതി. കൃത്യമായ കാര്യകാരണ സഹിതം കാര്യങ്ങള് അറിഞ്ഞില്ലെങ്കിലേ, എനിക്കൊരു ശ്വാസംമുട്ടാ..”\n“അത് കേളുചെട്ടന് പറഞ്ഞത് ചേടത്തി കേട്ടില്ലെ? എല്ലാം മന്ത്രവാദം.”\n“ആ അടവൊക്കെ മണ്ടന് ശുപ്പാണ്ടിമേനോന്‍റെ അടുത്ത് മതി. ഈ, മനുഷ്യര് കാണിക്കുന്ന മന്ത്രവാദത്തിലൊന്നും എനിക്കൊരു വിശ്വാസവുമില്ല”\n“കൊള്ളാം, ഭേഷ്..ചേടത്തിക്ക് ഏതായാലും നല്ല വിവരം ഉണ്ട്. ഞാന് പറഞ്ഞില്ലേ ചേട്ടത്തി, ഇതൊക്കെ നിങ്ങള് എന്നോട് പറയാതെ പറഞ്ഞ കാര്യങ്ങള് മാത്രം. ഗവണ്മെന്റ് ഉദ്യോഗസ്ഥന്, ഡ്രൈവിംഗ് അറിയില്ല, ജീവിതത്തില് ഏറിയ പങ്കും ബസ്സില് കഴിച്ചുകൂട്ടുക. ഇത്രയും പറഞ്ഞാല് ഏതു കുട്ടിയും കടംകഥയുടെ ഉത്തരം പറയും”\n“കണ്ടക്ടര്” യാന്തികമായി ലക്ഷ്മണന്‍റെ നാവു മന്ത്രിച്ചു.\n“അതെ. പിന്നെ ‘പഴയ’ ഗവണ്മെന്റ് ഉധ്യോഗസ്ഥന് എന്നാല് ഇപ്പോള് സര്‍വ്വീസില് ഇല്ല എന്നര്‍ത്ഥം. പുള്ളിക്കാരനാണെങ്കില് റിട്ടയര് ചെയ്യാനുള്ള പ്രായവും ആയിട്ടില്ല..”\n“അപ്പൊ ലോട്ടറിയുടെ കാര്യമോ? ” ലക്ഷ്മണന് സംശയം മാറിയില്ല “ലോട്ടറി അടിച്ചിട്ടാണ് ജോലിയില് നിന്ന് പിരിഞ്ഞതെന്ന് എങ്ങനെ മനസിലായി? പിന്നെ ആ കുക്കറിന്‍റെ വിസില്?”\n“ആ, അതെനിക്കറിയാം” അത്യുത്സാഹത്തോടെ ശോശാമ്മ ചേട്ടത്തി പറഞ്ഞു “ചുവര് മുഴുവന് സമ്മാനത്തുക കൈപ്പറ്റുന്ന ഫോട്ടോകളാണല്ലോ. ലോട്ടറിയുടെ കോപ്പി വരെ മണ്ടന് മേനോന് ഫ്രെയിം ചെയ്തു വച്ചിട്ടുണ്ട്”\n“അതെ, ചേട്ടത്തിക്ക് ബുദ്ധിയുണ്ട്. സ്കൂള്‍മാസ്റ്ററെ പോലെയല്ല.” ലക്ഷ്മണന്‍റെ നോട്ടം അവഗണിച്ച് തങ്കച്ചന് തുടര്‍ന്നു\n“പിന്നെ കുക്കറിന്‍റെ വിസില്. അവിവാഹിതനായി, ഒറ്റയ്ക്ക് കാലങ്ങളായി താമസിക്കുന്ന ഒരാള്‍ക്ക്, സ്വന്തമായി പാചകം ചെയ്യുന്ന ഒരാള്‍ക്ക്, രണ്ടു കുക്കര് വിസില് കേട്ടാല് മൂന്നാത്തെതിനെ പ്രവചിക്കാന് അധികം വിവരമൊന്നും വേണ്ട.”\n“ഹൊ, എന്നാലും എന്‍റെ തങ്കച്ചാ സമ്മതിച്ചിരിക്കുന്നു”. ശോശാമ്മ ചേട്ടത്തിക്കു തങ്കച്ചനെ പറ്റി എന്തെന്നില്ലാത്ത മതിപ്പ് തോന്നി. “ഇതൊക്കെ കൃത്യമായി കണ്ടുപിടിച്ചു പറയേണ്ട സമയത്ത് പറയുന്നത് ഒരു അപാര കഴിവ് തന്നെ” ഒരു പതിനഞ്ചു മിനിട്ടോളം തങ്കച്ചന്‍റെ ബുദ്ധിയെ പ്രകീര്‍ത്തിച്ചശേഷം ശോശാമ്മ വിടവാങ്ങി.\nതങ്കച്ചന്റെ ബുദ്ധിശക്തിയില് ലക്ഷ്മണനും എന്തെന്നില്ലാത്ത ബഹുമാനം തോന്നി. എന്നിരുന്നാലും തത്കാലം അത് പുറത്തു പ്രകടിപ്പിക്കേണ്ട എന്ന് തീരുമാനിച്ചു.\n“എന്താ ലക്ഷ്മണാ, താങ്കളുടെ ചോദ്യങ്ങള്‍ക്കെല്ലാം ഉത്തരമായില്ലേ?”\n“ഇല്ലല്ലോ. എന്‍റെ ഒരു ചോദ്യത്തിന് തങ്കച്ചന് ഇനിയും ഉത്തരം തന്നില്ല.”\n“ങേ.. ഏതു ചോദ്യത്തിന്?”\nPrevious Post തങ്കച്ചന് കഥകള് 1\nNext Post തങ്കച്ചന് കഥകള് 3


വിശിഷ്ടസേവനത്തിൽ തൃശൂരിന് മെഡല്‍പ്പട | Thrissur | Kerala | Deshabhimani | Sunday Jan 26, 2020\nജില്ലയിൽ 7പേർക്ക് രാഷ്‌ട്രപതിയുടെ മെഡൽ\nവിശിഷ്ട സേവനത്തിനുള്ള രാഷ്ട്രപതിയുടെ മെഡലിൽ ജില്ലയിൽനിന്ന് പൊലീസ്, ഫയർഫോഴ്സ് പട. ജില്ലയിൽനിന്ന് ഏഴുപേരാണ് മെഡൽ നേടിയത്. കേരളത്തിൽ ആകെ ലഭിച്ച പത്ത് പൊലീസ് സേനാംഗങ്ങളിൽ അഞ്ചും തൃശൂരിൽനിന്നാണ്. ഇതിൽ ഇന്ത്യ കണ്ട മികച്ച ഫുട്ബോൾ സ്ട്രൈക്കറുമുണ്ട്. അഗ്നിരക്ഷാ സേനാംഗങ്ങളിൽ രണ്ടു പേരും തൃശൂരിൽ നിന്നാണ്. പൊലീസ് അക്കാദമി ആസ്ഥാനമായ ആന്റി ടെററിസ്റ്റ് സ്ക്വാഡ് അസി. കമാൻഡന്റ് സോളമൻ ലൂക്കോസ് മെഡലിന് അർഹനായി. 1991ലാണ് സർവീസിൽ പ്രവേശിച്ചത്. 2017ൽ മുഖ്യമന്ത്രിയുടെ മെഡൽനേടിയിരുന്നു. തീവ്രവാദവിരുദ്ധവിരുദ്ധ സ്ക്വാഡിൽ അമേരിക്കയിൽ പ്രത്യേക പരിശീലനം നേടിയിരുന്നു. കൊല്ലം കുണ്ടറ തെക്കേപണയിൽ വീട്ടിലാണ് താമസം. ഭാര്യ: ലിസി. മക്കൾ: അനയ, അലൻ.\nഅക്കാദമിയിലെ അസി. ഡയറക്ടർ (ടെക്നിക്കൽ ആൻഡ് മോട്ടോർ ട്രെയിനിങ്) കെ മനോജ്കുമാറും മെഡലിന് അർഹനായി. 1993ലാണ് സർവീസിൽ പ്രവേശിച്ചത്. കൊല്ലം കരുനാഗപ്പിള്ളി സരസ്വതിമന്ദിരത്തിലാണ് താമസം. ഭാര്യ. ഷൈനി. മകൾ: എം അപർണ.\nപൊലീസ് അക്കാദമി ഇന്ത്യൻ റിസർവ് ബറ്റാലിയനിൽ ഡെപ്യൂട്ടി കമാൻഡന്റും ഇന്റർനാഷണൽ ഫുട്ബോൾ താരവുമായ സി വി പാപ്പച്ചനും അർഹനായി.\nതൃശൂർ സിറ്റിപൊലീസിലെ സ്പെഷ്യൽബ്രാഞ്ച് എഎസ്ഐ അയ്യന്തോൾ പുതൂർക്കര കോളങ്ങാട്ട് കെ സന്തോഷ്‌കുമാർ മെഡലിനർഹനായി. പൊലീസിനെ സമൂഹവുമായി കൂട്ടിയിണക്കിയതിന് 2018ൽ ഇ ഗവേണൻസ് പുരസ്‌കാരം നേടിയിരുന്നു. ഭാര്യ. നിഷ. മക്കൾ രോഹിത്,\nഋത്വിക്. ജില്ലാ ക്രൈംബ്രാഞ്ചിലെ എഎസ്ഐ കാണിപ്പയ്യൂർ പൊട്ടൻകുളങ്ങര പി രാഗേഷും മെഡലിന് അർഹരായി. ഭാര്യ: സരിത. മക്കൾ: ശ്രീരാഗ്, അനുരാഗ്. സന്തോഷും രാഗേഷും 1996ൽ ഒന്നിച്ചാണ് പൊലീസിൽ ചേർന്നത്. ഇരുവർക്കും മുഖ്യമന്ത്രിയുടെ പൊലീസ് മെഡലും ലഭിച്ചിരുന്നു. തൃശൂർ ഫയർസ്റ്റേഷനിലെ അസി. സ്റ്റേഷൻ ഓഫീസർ പെരിങ്ങാവ് ഗാന്ധിനഗർ കല്ലാട്ട് വീട്ടിൽ ബൽറാംബാബു. ഫയർ അക്കാദമിയിലെ അസി. സ്റ്റേഷൻ ഓഫീസർ വടക്കാഞ്ചേരി പടിഞ്ഞാട്ടുമുറി പെരിഞ്ഞകം വീട്ടിൽ ശ്രീകിഷോർ എന്നിവരും വിശിഷ്‌ട സേവനത്തിനുള്ള മെഡലിന് അർഹനായി. ബൽറാംബാബുവും ശ്രീകിഷോറും 1996ൽ സേവനം ആരംഭിച്ചു. ഇരുവരും നേരത്തേ മുഖ്യമന്ത്രിയുടെയും രാഷ്ട്രപതിയുടെയും ഫയർമെഡൽ നേടിയിരുന്നു. സിന്ധുവാണ് ബൽറാം ബാബുവിന്റെ ഭാര്യ. മക്കൾ: മീനു, മനു. രേഖയാണ് ശ്രീകിഷോറിന്റെ ഭാര്യ. മക്കൾ: അതുൽ, അമിത്.


സര്‍ക്കാര് ജീവനക്കാരായ ഗര്‍ഭിണികള്‍ക്ക് വര്‍ക്ക് ഫ്രം ഹോം; മാളുകളില് നിയന്ത്രണം; പുതിയ തീരുമാനങ്ങള് | kerala covid guidelines\nസര്‍ക്കാര് ജീവനക്കാരായ ഗര്‍ഭിണികള്‍ക്ക് വര്‍ക്ക് ഫ്രം ഹോം; മാളുകളില് നിയന്ത്രണം; പുതിയ തീരുമാനങ്ങള്\nസംസ്ഥാനത്ത് തിരുവനന്തപുരം, എറണാകുളം ജില്ലകളിലാണ് കൊവിഡ് വ്യാപനം ഏറ്റവും അധികമുള്ളത്.\nസര്‍ക്കാര് ഓഫീസുകളില് ജോലി ചെയ്യുന്ന ഗര്‍ഭിണികള്‍ക്ക് വര്‍ക്ക് ഫ്രം ഹോം സംവിധാനം അനുവദിക്കാന് മുഖ്യമന്ത്രി പിണറായി വിജയന്റെ അധ്യക്ഷതയില് ചേര്‍ന്ന കൊവിഡ് അവലോകന യോഗത്തില് തീരുമാനം. സര്‍ക്കാര്, അര്‍ദ്ധ സര്‍ക്കാര്, പൊതുമേഖലാ സ്ഥാപനങ്ങള്, സഹകരണ സ്ഥാപനങ്ങള് എന്നിവിടങ്ങളിലേതുള്‍പ്പെടെ എല്ലാ ഔദ്യോഗിക പരിപാടികളും ചടങ്ങുകളും ഓണ്‍ലൈന് ആയി നടത്തേണ്ടതാണ്.\nഎല്ലാ വ്യാപാര സ്ഥാപനങ്ങളും ഓണ്‍ലൈന് ബുക്കിങ്ങും വില്‍പ്പനയും പ്രോത്സാഹിപ്പിക്കേണ്ടതാണ്. മാളുകളില് ജനത്തിരക്ക് ഉണ്ടാകാത്ത രീതിയില് 25 സ്‌ക്വയര് ഫീറ്റിന് ഒരാളെന്ന നിലയില് നിശ്ചയിക്കേണ്ടതും അതനുസരിച്ചു മാത്രം ആളുകളെ പ്രവേശിപ്പിക്കേണ്ടതുമാണ്. ഇത് ജില്ലാ ഭരണകൂടം ഉറപ്പു വരുത്തണം. കൊവിഡ് വ്യാപനം വര്‍ദ്ധിച്ച സാഹചര്യത്തില് ശബരിമലയില് ജനുവരി 16 മുതല് നേരത്തെ ഓണ്‍ലൈന് ബുക്കിംഗ് ചെയ്തവര്‍ക്ക് സന്ദര്‍ശനം മാറ്റി വെയ്ക്കാന് അഭ്യര്‍ഥിച്ച് സന്ദേശം അയക്കാന് ബന്ധപ്പെട്ട വകുപ്പിനോട് മുഖ്യമന്ത്രി നിര്‍ദ്ദേശിച്ചു. പ്രവേശിപ്പിക്കാവുന്നവരുടെ എണ്ണം ചര്‍ച്ചയിലൂടെ നിശ്ചയിക്കും.\nസംസ്ഥാനത്തെ സ്‌കൂളുകള് വീണ്ടും അടയ്ക്കാനും തീരുമാനിച്ചു. ഒമ്പതാം ക്ലാസ് വരെ ജനുവരി 21 മുതല് രണ്ടാഴ്ചക്കാലം ഓണ്‍ലൈന് സംവിധാനത്തിലൂടെ നടത്തിയാല് മതിയെന്ന് യോഗം തീരുമാനിച്ചു. ഫെബ്രുവരി രണ്ടാം വാരം ഇത് തുടരണമോയെന്ന് പരിശോധിക്കും. വിദ്യാഭ്യാസ സ്ഥാപനങ്ങളില് ക്ലസ്റ്ററുകള് രൂപപ്പെട്ടാല് രണ്ടാഴ്ചവരെ അടച്ചിടാന് പ്രിന്‍സിപ്പല്/ഹെഡ്മാസ്റ്റര്‍ക്ക് അധികാരം നല്‍കും. ഒമിക്രോണ് വ്യാപിക്കുന്ന സാഹചര്യത്തില് ആരോഗ്യ വകുപ്പ് ആവശ്യമായ മുന്‍കരുതലുകള് എടുക്കുന്നുണ്ട്. ജില്ലകളില് കൂടുതല് സൗകര്യങ്ങള് ഒരുക്കുന്നുണ്ട്. നിലവിലെ കൊവിഡ് വ്യാപന സാഹചര്യത്തില് വാര്‍ഡ് തല സമിതികളുടെ സഹകരണം അനിവാര്യമാണ്. 10, 11, 12 ക്ലാസുകളിലെ കുട്ടികള്‍ക്ക് വാക്‌സിന് സ്‌കൂളില് പോയി കൊടുക്കാന് ആരോഗ്യ, വിദ്യാഭ്യാസ വകുപ്പുകള് ഏകോപിച്ച് മുന്‍കൈയെടുക്കണമെന്നും മുഖ്യമന്ത്രി നിര്‍ദ്ദേശിച്ചു.\nസംസ്ഥാനത്ത് തിരുവനന്തപുരം, എറണാകുളം ജില്ലകളിലാണ് കൊവിഡ് വ്യാപനം ഏറ്റവും അധികമുള്ളത്. കൊവിഡുമായി ബന്ധപ്പെട്ട ഡാറ്റാ കോവിഡ് ജാഗ്രതാ പോര്‍ട്ടലിലൂടെ ആരോഗ്യ വകുപ്പ് പോലീസ്, തദ്ദേശ സ്വയംഭരണം, റവന്യൂ തുടങ്ങി ബന്ധപ്പെട്ട വകുപ്പുകള്‍ക്ക് ലഭ്യമാക്കേണ്ടതാണ്. കൊവിഡ് ക്ലസ്റ്ററുകള് കണ്ടെത്തി ആവശ്യമായ നിയന്ത്രണങ്ങള് ഏര്‍പ്പെടുത്താന് ജില്ലാ കളക്ടര്‍മാരോട് മുഖ്യമന്ത്രി നിര്‍ദ്ദേശിച്ചു.


കൊച്ചിയില് വന് ലഹരിവേട്ട; 1500 കോടി വിലമതിക്കുന്ന ഹെറോയിന് പിടികൂടി | Southlive\nകൊച്ചിയില് വന് ലഹരിവേട്ട; 1500 കോടി വിലമതിക്കുന്ന ഹെറോയിന് പിടികൂടി\nFriday, 20th May 2022, 5:08 pm\nകൊച്ചിയില് വന് ലഹരിമരുന്ന് വേട്ട. 1500 കോടി രൂപ വിലമതിക്കുന്ന ഹെറോയിന് പിടികൂടി. 220 കിലോ ഹെറോയിനാണ് പിടിച്ചെടുത്തത്. കോസ്റ്റ്ഗാര്‍ഡും ഡയറക്ടറേറ്റ് റവന്യൂ ഇന്റലിജന്‍സും സംയുക്തമായാണ് പരിശോധന നടത്തിയത്.\nകൊച്ചിയിലെ രണ്ട് ബോട്ടുകളില് നിന്നാണ് ഹെറോയിന് കണ്ടെത്തിയത്. ലക്ഷദ്വീപ് തീരത്തിനടുത്തുള്ള പുറംങ്കടിലില് നിന്നാണ് ഇവ പിടികൂടിയത്. തമിഴ്‌നാട്ടില് നിന്നുള്ള മത്സ്യബന്ധന ബോട്ടുകളിലാണ് ഹോറോയിന് എത്തിച്ചത്.\nബോട്ടുകളില് നിന്ന് 20 പേരെ കസ്റ്റഡിയില് എടുത്തിട്ടുണ്ട്. പിടിയിലായവരില് മലയാളികളും തമിഴ്‌നാട് സ്വദേശികളുമുണ്ട്. സമീപകാലത്ത് നടന്ന ഏറ്റവും വലിയ ലഹരിവേട്ടയാണിത്. റവന്യൂ ഇന്റലിജന്‍സിന് രഹസ്യ വിവരം ലഭിച്ചതിനെ തുടര്‍ന്നാണ് പരിശോധന നടത്തിയത്.


ശിവപ്രീതിക്ക് സോമ പ്രദോഷ വ്രതം - Tatwamayi TV\nശിവപ്രീതിക്ക് സോമ പ്രദോഷ വ്രതം\nby SURYA Rajiv December 9, 2019 December 9, 2019 090\nശിവപ്രീതിക്ക് ഏറ്റവും ഉത്തമമായ അനുഷ്ഠാനമാണ് പ്രദോഷവ്രതം . ഭക്തിയോടെ വ്രതം അനുഷ്ഠിച്ചാൽ സന്താനസൗഭാഗ്യം, ദാരിദ്ര്യദുഃഖശമനം, ആയുരാരോഗ്യം, പാപമുക്തി, ഐശ്വര്യം, സത്കീർത്തി എന്നിവയെല്ലാമാണ് ഫലം. മഹാദേവന്റെ അനുഗ്രഹത്തിനു ധാരാളം വ്രതങ്ങൾ ഉണ്ടെങ്കിലും ഏറ്റവും ലളിതമായി അനുഷ്ഠിക്കാവുന്ന വ്രതമാണിത്. പ്രദോഷം രണ്ട് വിധമാണുള്ളത്. നിത്യപ്രദോഷം, പക്ഷ പ്രദോഷം. ഒരു മാസത്തിൽ രണ്ടു പക്ഷ പ്രദോഷങ്ങളാണു വരുന്നത്. കറുത്തപക്ഷത്തിലേതും വെളുത്തപക്ഷത്തിലെയും. തിങ്കളാഴ്ച വരുന്ന പ്രദോഷം സോമപ്രദോഷം എന്നാണ് അറിയപ്പെടുന്നത്. തിങ്കളാഴ്ചത്തെ പ്രദോഷവ്രതം അത്ഭുതഫലത്തെ പ്രദാനം ചെയ്യുന്നതാണ്.\nദോഷത്തെ ഇല്ലാതാക്കുക എന്നാണ് പ്രദോഷം കൊണ്ട് അർത്ഥമാക്കുന്നത്. സന്ധ്യയ്ക്ക് ത്രയോദശി തിഥി വരുന്ന ദിവസമാണ് പ്രദോഷമായി കണക്കാക്കുന്നത്. പ്രദോഷസന്ധ്യയിൽ പാർ‌വതീദേവിയുടെ സാന്നിധ്യത്തിൽ ശിവഭഗവാൻ നടരാജനായി നൃത്തം ചെയ്യുന്നു. ഈ സമയം സകല ദേവീദേവന്മാരും അവിടെ സന്നിഹിതരായിരിക്കും. പ്രദോഷവ്രതാനുഷ്ഠാനത്തിലൂടെ എല്ലാ ദേവീദേവന്മാരുടെയും അനുഗ്രഹം ലഭിക്കുമെന്ന പ്രത്യേകതയും ഉണ്ട്.\nശിവപാർവതിമാര് ഏറ്റവും പ്രസന്നമായിരിക്കുന്ന പ്രദോഷ സന്ധ്യയിലെ ശിവക്ഷേത്ര ദർശനം പുണ്യദായകമാണ്. വ്രതം അനുഷ്ഠിക്കാൻ സാധിക്കാത്തവർ അന്നേദിവസം ശിവക്ഷേത്രദർശനം നടത്തി ശക്തിയാൽ കഴിയുന്ന വഴിപാടുകൾ നടത്തുന്നത് അതിവിശിഷ്ടമാണ്. പ്രദോഷസന്ധ്യയിൽ ശിവഭജനം നടത്തിയാൽ സന്താനലാഭം, ആയുരാരോഗ്യം, സന്തുഷ്ട കുടുംബജീവിതം എന്നിവ സ്വായത്തമാക്കാം. അന്നേദിവസം ശിവപുരാണം പാരായണം ചെയ്യുന്നത് ഉത്തമമാണ് . കഴിയാവുന്നത്ര തവണ പഞ്ചാക്ഷരീ മന്ത്രം ജപിക്കാവുന്നതാണ്. ശിവപഞ്ചാക്ഷരി സ്തോത്രം, ശിവസഹസ്രനാമം ,ശിവാഷ്ടകം എന്നിവ ജപിച്ചുകൊണ്ടു പ്രദോഷദിനം മുഴുവൻ മഹാദേവനെ ഭജിക്കണം .\nപ്രദോഷദിനത്തിന്റെ തലേന്ന് മുതൽ വ്രതം ആരംഭിക്കണം. തലേന്ന് ഒരിക്കലൂണ് നിർബന്ധമാണ്. പ്രദോഷദിനത്തിൽ രാവിലെ പഞ്ചാക്ഷരീജപത്തോടെ ശിവക്ഷേത്രദർശനം നടത്തി കൂവളത്തിലകൊണ്ട് അർച്ചന, കൂവളമാല സമർപ്പണം ,പുറകുവിളക്കിൽ എണ്ണ ,ജലധാര എന്നിവ നടത്തുക. പകൽ മുഴുവൻ ഉപവാസം നന്ന്, അതിനു സാധിക്കാത്തവർക്ക് ഉച്ചയ്ക്ക് ക്ഷേത്രത്തിൽ നിന്നുള്ള നേദ്യച്ചോറുണ്ണാം. പഞ്ചാക്ഷരീസ്തോത്രം, ശിവസഹസ്രനാമം, ശിവാഷ്ടകം എന്നിവ ഭക്തിപൂർവ്വം ചൊല്ലുക. ശിവപുരാണപാരായണം നടത്തുന്നതും നന്ന്. എണ്ണതേച്ചുകുളി പാടില്ല. സന്ധ്യയ്ക്ക് മുൻപായി കുളിച്ച് ശിവക്ഷേത്രദർശനം, പ്രദോഷപൂജ, ദീപാരാധന ഇവയിൽ പങ്കുകൊള്ളുക. ഭഗവാന് കരിക്ക് നേദിച്ച് അതിലെ ജലം സേവിക്കുക. അവിലോ , മലരോ , പഴമോ കഴിച്ച് ഉപവാസമവസാനിപ്പിക്കാം. ദീപാരാധനയ്ക്കു ശേഷം ക്ഷേത്രത്തിൽ നിന്നുള്ള ചോറു വാങ്ങി കഴിക്കാവുന്നതാണ്\nശബരിമലയെ ജനലക്ഷങ്ങളുടെ സംഗമഭൂമിയാക്കിമാറ്റിയ വിധിനിയോഗം !\nഭാരതത്തിലെ ഏക ശകുനി ക്ഷേത്രം അതും കേര‌ളത്തിൽ!\nSURYA Rajiv December 4, 2019 December 4, 2019


ജീവിത ഘടികാരം; കഥ, നാരായണൻ രാമൻ - World Malayalee Voice\nwmvadmin2 Jul 20, 2021 12:37 129\nപ്രീഡിഗ്രി തോറ്റ് തൊഴിലില്ലാത്ത തുല്യ ദുഃഖിതരുടെ താവളമായ വായനശാലയുടെ തിണ്ണ നിരങ്ങുന്ന കാലം. കാൽക്കാശ് കയ്യിലില്ലാത്തവൻ നേരിടുന്ന പരിഹാസത്തിനും പുച്ഛത്തിനും അവഹേളനത്തിനും കാല ദേശ ഭേദമില്ല. റിസ്റ്റ് വാച്ചുള്ളവനേയും പാന്റിട്ടവനേയുമൊക്കെ ആദരവോടെ കാണുന്ന കാലമാണ്.\nഅച്ഛന് ഒരു വാച്ചുണ്ട്. പ്രായാധിക്യം കൊണ്ട് ഇടക്കിടക്ക് തളർന്നിരുന്നു പോകുന്ന, വാച്ച് ഡോക്ടർ ജോണിച്ചേട്ടൻ വരെ കണ്ടാലുടൻ വെറ്റിലടക്കവച്ച് നമസ്കരിക്കുന്ന വാച്ച്.\nഎറണാകുളത്ത് വാച്ചിന്റെ ഏത് മാറാരോഗവും ചികിത്സിച്ചു മാറ്റുന്ന സൂപ്പർ സ്പെഷലിസ്റ്റ് ഷേണായിക്ക് ജോണിച്ചേട്ടൻ ഈ കേസ് റഫർ ചെയ്തു. ജോണിച്ചേട്ടൻ സുല്ലിട്ട വാച്ച് ഷേണായി സവിധത്തിലെത്തിച്ചതാണ് ഞാൻ. വാച്ച് കയ്യിലെടുത്ത് തിരിച്ചും മറിച്ചും കുലുക്കിയും നോക്കി ഷേണായി ചിരിച്ചു കൊണ്ട് പറഞ്ഞു.\n"ഇതിവിടെയല്ല. ഈ വരിയിൽ തന്നെ6കടക്കപ്പുറം ഒരു ഷേണായുടെ കടയുണ്ട്. അവിടെയാവും ഭേദം. "\nമുന്നോട്ട് നടന്ന് കട കണ്ടു. അതും ഷേണായി തന്നെ. പക്ഷെ ഇരുമ്പ് കടയാണ് !!!\nആദ്യം ഇരച്ചുകയറിയത് ദേഷ്യമാണെങ്കിലും പഹയൻ ഷേണായിയുടെ നർമ്മബോധമോർത്തപ്പോ അതൊരു പുഞ്ചിരിയായി മാറി.\nസ്വന്തമായൊരു വാച്ച് പുലർകാലത്ത് കണ്ടൊരു സ്വപ്നം മാത്രമായി മാറി. "ന്റെ കുട്ടിക്കൊരു വാച്ച് വാങ്ങി കൊടുത്തൂടെ? അച്ഛൻ കേൾക്കെ അമ്മയുടെ ഇടക്കിടെയുള്ള പരിദേവനത്തിനും ഫലമില്ലാതായി.\n" വാച്ചും കളസവും പത്രാസുമൊക്കെ പണിയെടുത്തുണ്ടാക്കിയാൽ മതി. ആഹാരത്തിന് മുട്ടൊന്നുമില്ലല്ലോ?\nഇതായിരുന്നു അച്ഛന്റെ മറുപടി. കണ്ണിച്ചോരയില്ലാത്തതെന്ന് അന്ന് തോന്നിയ ആ മറുപടി ആയിരുന്നു ലോകത്തിലെ ഏറ്റവും വലിയ ശരിയെന്ന് കാലം എന്നെ പഠിപ്പിച്ചു.\nഅമ്മയുടെ "ന്റെ കുട്ടിക്ക് ഒരു വഴിയാക്കിക്കൊടക്കണേ ഈശരാ "\nഎന്ന സ്ഥിരം പല്ലവി കേട്ട് സാക്ഷാൽ നീലകണ്ഠനും മടുത്തു തുടങ്ങിയിരിക്കണം. കൽക്കത്തയിൽ ബിർളയോട് പുലബന്ധമുള്ള ഒരു കമ്പനിയുടമയുടെ സെക്രട്ടറിയായിരുന്ന അമ്മാമനാണ് ആ നിർദ്ദേശം വച്ചത്.\n"ഇവനെന്റെ കൂടെ കൽക്കത്തക്ക് വരട്ടെ "\nസേട്ടിന്റെ സെക്രട്ടറിയായിരുന്ന അമ്മാമന്റെ തണലിൽ നല്ലൊരു കമ്പനിയിൽ പാന്റും ഷർട്ടുമിട്ട് ജോലി ചെയ്യുന്ന ചെറുപ്പക്കാരന്റെ ചിത്രം മനോമുകുരത്തിൽ തെളിഞ്ഞപ്പോൾ എനിക്കുമുത്സാഹമായി. മദ്രാസ് മെയിലിൽ മദ്രാസിലിങ്ങി ഹൗറാ മെയിലിൽ മാറിക്കയറി ഹൗറയിലെത്തി മനുഷ്യൻ വലിക്കുന്ന റിക്ഷയിൽ വീടെത്തി.\nഒന്നുറങ്ങി ക്ഷീണം തീർത്തപ്പോൾ അമ്മാവന്റെ കൽപ്പന വന്നു.\n" നാളെ മുതൽ രാവിലെയിറങ്ങിക്കോളണം. ആപ്പീസുകളിൽ കയറി ജോലിയന്വേഷിക്കണം "\nമൂന്ന് നേരം മാമുണ്ട് അച്ഛന്റെ തണലിൽ, അമ്മയുടെ മടിയിൽ കിടന്ന് സുഖം പിടിച്ച മരുമകനെ കടുത്ത ജീവിത യാഥാർത്ഥ്യങ്ങളുടെ പൊരിവെയിലറിയിച്ച ആദ്യപാഠം. ആദ്യം നിരാശ, പിന്നെ സങ്കടം , പിന്നെ വാശിയായി മാറിയ ദേഷ്യം.\nപിറ്റേന്ന് മുതൽ ജോലിയന്വേഷണം. ഗണേഷ് ചന്ദ്ര അവന്യുവിലെ 10 നിലയുള്ള കൂറ്റൻ കെട്ടിടത്തിന് മുന്നിൽ കൊണ്ടുപോയി നിർത്തി അമ്മാവൻ പറഞ്ഞു.\n"ഇത് കൊമേഴ്സ് ഹൗസ്. പത്തു നിലയിലും കൂടി നൂറ് നൂറ്റമ്പത് ഓഫീസുകൾ കാണും. ഒന്നാം നിലയിൽ നിന്ന് തുടങ്ങിക്കോ" തിരിച്ചു വീട്ടിലേക്കു വരാൻ ബസ് നം. 47. "\nഇത്രയും പറഞ്ഞ് മറുപടി കേൾക്കാൻ നിൽക്കാതെ അമ്മാമൻ തിരക്കിൽ മറഞ്ഞു. മലയാളവും മുറി ഇംഗ്ളീഷും മാത്രമറിയാവുന്ന 19 കാരൻ ഒന്നു പകച്ചു.\nപ്രത്യേകിച്ചൊരു പ്ളാനുമില്ലാതെ ചെറു ജനസ്ഥലികൾ ചേർന്ന് വളർന്ന് മഹാനഗരമായ കൽക്കത്ത. വിവേകാനന്ദനും ടാഗോറും സുഭാഷ് ചന്ദ്രബോസും മദർ തെരേസയും സത്യജിത് റേയും ബങ്കിം ചന്ദ്ര ചാറ്റർജിയും ജ്യോതി ബസുവും ജീവിച്ച പുണ്യ ഭൂമി. സാഹിത്യപരമായും രാഷ്ട്രീയമായും കേരളത്തിനോട് ചേർത്തു വയ്ക്കാവുന്ന നാട്. മനുഷ്യൻ വലിക്കുന്ന റിക്ഷകളും വൃത്തിഹീനമായ ഇടുങ്ങിയ ഗലികളും നിറഞ്ഞ , ഫുട്ബോളും ഭക്തിയും രാഷ്ട്രീയവും ലഹരിയാക്കിയ തദ്ദേശീയരുംയുപിയിലേയും ബീഹാറിലേയും പഞ്ചാബിലേയും ഒറീ സ്സയിലേയും കൂടിയേറ്റ ജനതയും ഒഴുകിയെത്തി ഉപജീവനം തേടുന്ന മഹാനഗരം.\nഈ മഹാനഗരത്തിലെ മണ്ണിൽ കാലുറപ്പിച്ചാണ് നിൽക്കുന്നതെന്നോർത്തപ്പോൾ തോന്നിയ ധൈര്യം കൈമുതലാക്കി ഞാനാ കെട്ടിടത്തിലേക്ക് നടന്നുകയറി. അനന്തരം അനുസ്യൂതമായ ജോലി തെണ്ടൽ. അതങ്ങനെ കൊമേഴ്സ് ഹൗസ് വിട്ട് , എസ്പ്ളനേഡും ഡൽഹൗസി സ്ക്വയറും പിന്നിട്ട് ബ്രാബോൺ റോഡിലെ ഉപതെരുവായ കാനിംഗ് സ്ട്രീറ്റിലെത്തി.\n37 കാനിംഗ് സ്ട്രീറ്റിലെ ഇരുളടഞ്ഞ പഴയ കെട്ടിടത്തിലെ മര ഗോവണി കയറി ഒരു കുഞ്ഞൻ ആപ്പീസിൽ ടൈപ്പിസ്റ്റായി ജോലിക്ക് കയറിയത് 1978 ഒക്ടോബർ 12 നായിരുന്നു. അശ്വിൻ വ്രജലാൽ ഷാ എന്ന ഗുജറാത്തി മദ്ധ്യവയസ്ക്കന്റെ , പാക്കിംഗ് മെറ്റീരിയൽസ് നിർമ്മിച്ച് സപ്ളൈ ചെയ്യുന്ന ഒരു കുഞ്ഞൻ യൂണിറ്റിന്റെ ഓഫീസ്. പ്രധാന കസ്റ്റമർ ബ്രിട്ടാനിയ ബിസ്ക്കറ്റ് കമ്പനി. ഇൻറർവ്യൂവിനായി ചെന്ന മീശ മുളക്കാത്ത 19 കാരനോട് മൊയ്ലാളി ചോദിച്ചു.\n"പഠായി പൂരാ നഹി കിയാ. നൗക്കരി കേലിയേ ആയേ ഹോ. ക്യാ ഹുവാ?\nഭാഷ മുഴുവൻ മനസ്സിലായില്ലെങ്കിലും കാര്യം പിടികിട്ടിയ ചെരുപ്പക്കാരന്റെ മുറി ഹിന്ദിയിലെ മറുപടി.\n"മുഛേ വാച്ച് നഹി. ഖാനാ നഹി "\nഅന്നമല്ല വാച്ചാണ് മുന്ന വിചാരം എന്നു തോന്നിയിട്ടാവും ഉറക്കെച്ചിരിച്ച് മൊയ്ലാളി പറഞ്ഞു.\n"ഠിക്കേ, ആജ് സേ കാം പർ ലഗോ. തുമാരാ പകാർ ഹോഗി ദോ സൗ പച്ചത്തർ. സുബേ നൗ സേ ശാം സാത് ബജേ തക് ബൈഠ്നാ ഹോഗാ "\nജാംബവാന്റെ ആഫീസിൽ നിന്നു കടം കൊണ്ട ഹാൽഡാ ടൈപ് റൈറ്ററിൽ തൊട്ട് തൊഴുത് ആദ്യത്തെ കടലാസ് പിരിച്ച് കയറ്റുമ്പോൾ ഞാൻ കണക്കുകൂട്ടി. നൂറ്റമ്പത് രൂപ ഗരിയാഹട്ടിലെ താമസിക്കുന്ന വീട്ടിൽ കൊടുക്കണം. അമ്പതു രൂപ വീട്ടിലയക്കണം. ട്രാം/ ബസ്കൂലി, ഉച്ചഭക്ഷണം എന്നിവക്ക് അറുപത് രൂപ വേണ്ടി വരും. ബാക്കി 15 രൂപ! വാച്ച് വാങ്ങിയതു തന്നെ.\nമൊയ്ലാളിക്ക് അനാഗതസ്മശ്രുവായ ആ യുവാവിനെ ഏറെയിഷ്ടമായി. ടൈപ്പിസ്റ്റായി നിയമിതനായവൻ പതിയെ പേമെന്റ്സ് ട്രാക്ക് ചെയ്യാനും ബാങ്കിടപാടുകൾ നോക്കാനും അക്കൗണ്ട്സ് എഴുതാനും തുടങ്ങിയതും ആ മതിപ്പ് കൂട്ടിയിട്ടുണ്ടാകണം. ഗുജറാത്തി മോഡൽ ഉച്ചഭക്ഷണത്തിന്റെ ഒരു ഡബ്ബ കൂടി മേശപ്പുറത്തെത്തി തുടങ്ങാൻ കാരണമതു തന്നെ.\nഅക്കൊല്ലം ദീപാവലിക്ക് മൊയ്ലാളി ഒരു മാസത്തെ ശമ്പളം ബോണസ് തന്നു. ഈ കാശ് കൊണ്ട് നാട്ടിൽ പോകണോ വാച്ച് വാങ്ങണോ എന്ന ധർമ്മസങ്കടത്തിലായി ഞാൻ. അങ്ങകലെ ഒരു പൂമുഖത്തെ തുറന്നിട്ട വാതിൽ ചാരിയിരുന്ന് വെട്ട് വഴിയിലേക്ക് പായുന്ന രണ്ടു നനവൂറിയ മിഴിമുനകൾ മനസ്സിലോടിയെത്തിയപ്പോൾ ഞാൻ ഹൗറാ തീവണ്ടിയാപ്പീസിലേക്ക് നടന്നു. ടിക്കറ്റ് ബുക്ക് ചെയ്യാൻ!!\nലീവനുവദിക്കപ്പെട്ടു. പോരുന്നതിന് തലേ ദിവസം യാത്ര പറഞ്ഞപ്പോൾ മുതലാളി ചെറുചിരിയോടെ ഭംഗിയുള്ള ഒരു ചെറിയ പെട്ടി എന്റെ നേരെ നീട്ടി.\nഏറെ കൗതുകത്തോടെയും ആകാംക്ഷയോടെയും അത് തുറന്നു നോക്കിയപ്പോൾ അതാ ഒരു പുതിയ HMT വാച്ച് !!\nഅത്ഭുതാദരങ്ങളാൽ മിഴിച്ചു നിന്ന എന്റെ ചുമലിലൊന്ന് തട്ടി മൊയ്ലാളി പറഞ്ഞ വാക്കുകൾ ഏറെ ദൂരെ നിന്നെന്നോണം കാതുകളിൽ തേൻ മഴയായെത്തി.\n"തും നേ ബോലാ ഥാ ന തേരെ പാസ് വാച്ച് നഹി? ഇസ്ലിയേ. ഖുശ് ഹോഗയാ ന? ജാവോ."\nഒരു മാസത്തെ ശമ്പളം കൂടി അഡ്വാൻസായി വാങ്ങി തിരിഞ്ഞു നടക്കുമ്പോൾ എന്റെ മിഴികൾ നിറഞ്ഞു തുളുമ്പിയിരുന്നു.\nവീട്ടിലെത്തി അമ്മയുടെ സന്തോഷാശ്രുക്കളും സ്നേഹ നനവാർന്ന പയ്യാരം പറച്ചിലും ഏറ്റുവാങ്ങുമ്പോഴാണ് ഞെട്ടിക്കുന്ന മറ്റൊരു സത്യവും എന്നെത്തേടിയെത്തിയത്. ചിലവിനായി അമ്മാമനെ മാസാമാസം ഏൽപ്പിച്ചിരുന്ന തുകയപ്പാടെ അച്ഛന് മണിയോർഡറായെത്തിയിരുന്നു !!! തിരിച്ചറിയാൻ വൈകിയ ആ സ്നേഹ നിർമ്മിതമായ മഹാമേരുവിനു മുന്നിൽ ഞാനൊരു നിമിഷം തലകുനിച്ച് നിന്നു.\nമകനെത്തിയെന്നറിഞ്ഞ് ധൃതിയോടെ എന്നാൽ അത് തീരെ ഭാവിക്കാതെ തെല്ല് നേരത്തെയെത്തിയ അച്ഛനെന്നെ കണ്ടു.\n"പത്തു മണിക്ക് "\nസ്നേഹാന്വേഷണങ്ങൾ കഴിഞ്ഞു ! അന്ന് രാവിലെ ടൗണിലോ മറ്റോ പോയി വന്നതാണെന്ന് തോന്നും ചോദ്യം കേട്ടാൽ !!\nഅക്കാലങ്ങളിൽ സ്നേഹ ത്തിരകളെ ആഴങ്ങളിൽ അണകെട്ടി ബന്ധിച്ച് ഗൗരവത്തിന്റെ മുഖം മൂടിയണിയുന്ന കാരണവന്മാരാണധികവും. ഏറെക്കാലം കൂടി കാണുന്നത്സ്വന്തം മകനെയായാൽ പോലും വന്നെത്തിയെന്നറിഞ്ഞാൽ കാണാനോടിയെത്തി അവർ സ്വയം വാരിയണിഞ്ഞ മനോബലത്തിന്റേയും ഗൗരവത്തിന്റേയും മുഖംമൂടിയഴിച്ചു കളയാൻ തയ്യാറാവില്ല.\nഅച്ഛൻ പതിവ് പോലെ തന്റെ വാച്ചഴിച്ച് മേശപ്പുറത്ത് വയ്ക്കുമ്പോൾ മറ്റൊരു വാച്ചവിടെയിരിക്കുന്നു !! അത് കയ്യിലെടുത്തു തിരിച്ചും മറിച്ചും നോക്കി അവിടെത്തന്നെ വച്ചു. പുറംതിരിഞ്ഞാണ് അച്ഛൻ നിന്നിരുന്നതെങ്കിലും ആ മുഖഭാവം എന്താവുമെന്നെനിക്കുറപ്പായിരുന്നു.\nഅണകെട്ടിയിട്ടും കവിഞ്ഞു തൂവുന്ന അളവറ്റ സന്തോഷവും അഭിമാനവും തന്നെ. ഷേണായി ഇരുമ്പ് കടയിൽ കൊടുത്ത് പരീക്ഷിക്കാൻ പറഞ്ഞ പഴയ വാച്ചിന് പകരം HMT യുടെ പുതിയ വാച്ച്, മറന്നത് പോലെ മേശപ്പുറത്ത് വച്ചിട്ടാണ് ഞാൻ തിരികെ ഹൗറാ കംപാർട്ട്മെന്റിലേക്ക് കയറിയത്.\n[ഇത് കഥയല്ല, ജീവിതത്തിന്റെ ഒരേടാണ്]


ചെറുതുള്ളികള് വലുതാകുമ്പോള് - Sathyadeepam\n|^| Home -> Suppliments -> Baladeepam -> ചെറുതുള്ളികള് വലുതാകുമ്പോള്\nഒരു കൊച്ചുകുട്ടി, പാറമടയില് പാറപൊട്ടിച്ചു കൊണ്ടിരിക്കുന്ന ഒരു തൊഴിലാളിയെ നിരീക്ഷിച്ചു കൊണ്ടിരിക്കുകയായിരുന്നു. പൊരിവെയിലത്ത് ഭാരമേറിയ കൂടമുപയോഗിച്ച് അയാള് പാറക്കഷണത്തില് ആഞ്ഞടിച്ചുകൊണ്ടിരുന്നു. കുറേനേരം അയാള് ശ്രമിച്ചിട്ടും പാറ പൊട്ടിയില്ല. ഇത് കണ്ട കൊച്ചുകുട്ടി ചോദിച്ചു.\n“പാറ പൊട്ടാതിരുന്നിട്ടും താങ്കള്‍ക്ക് വിഷമമൊന്നുമില്ലേ?”\nഅപ്പോള് അയാള് ഇങ്ങനെ പ്രതിവചിച്ചു.\n“ഏതാനും സമയം കൂടി നീ എന്നെ നിരീക്ഷിക്കൂ.”\nആ കുട്ടി അയാളെ നിരീക്ഷിച്ചുകൊണ്ടിരുന്നു.\nകൂടം മുകളിലേക്ക് ഉയര്‍ന്നുതാണു… പക്ഷേ പ്രത്യേകിച്ചൊന്നും സംഭവിച്ചില്ല. വീണ്ടും അയാള് കൂടം ഉപയോഗിച്ച് പാറക്കഷണത്തില് ആഞ്ഞടി ച്ചു… അത് രണ്ടായി പിളര്‍ന്നു. അപ്പോള് അയാള് ആ കുട്ടിയോട് പറഞ്ഞു.\n“ഞാന് പലവട്ടം ഈ പാറയില് കൂടം കൊണ്ടടിച്ചു. പക്ഷെ പാറ പിളര്‍ന്നതാവട്ടെ അവസാനത്തെ അടിയില് മാത്രം. ഞാന് ഓരോ തവണ അടിക്കുമ്പോഴും ആ പാറ കൂടുതല് ദുര്‍ബലമാകുകയായിരുന്നു. അങ്ങനെ അവസാനം അത് രണ്ടാകുകയും ചെയ്തു.”\nഇയാള് അടിച്ച ആദ്യത്തെ അടികള് വ്യര്‍ത്ഥമാണെന്ന് കൂട്ടുകാര് കരുതുന്നുണ്ടോ? ഇല്ല എന്നായിരിക്കും ഭൂരിപക്ഷം പ്രതികരണം. കാരണം അയാളുടെ ആദ്യത്തെ അടികള് വ്യര്‍ത്ഥമായിരുന്നുവെങ്കില് ഒരു കാലത്തും ആ പാറ പിളരില്ലായിരുന്നു.\nപലപ്പോഴും വിജയങ്ങള് ജീവിതത്തിലേക്ക് കടന്നുവരില്ലായെന്ന് നിങ്ങള് വിചാരിക്കുമ്പോള് ഈ കഥ ഓര്‍ക്കുക. നിങ്ങള് ചെയ്യുന്ന ഓരോ പ്രവൃത്തിക്കും ഫലം തീര്‍ച്ചയായും കിട്ടും. പക്ഷെ ചിലപ്പോള് അതിനുവേണ്ടി നാം കാത്തിരിക്കണമെന്നുമാത്രം. നിരന്തരപ്രയത്നത്തിന്‍റെ ഫലത്തെ തോല്പിക്കുവാന് ഈ ലോകത്ത് ഒരു ശക്തിക്കും കഴിയുകയില്ല.\nനിരന്തര പ്രയത്നംകൊണ്ട് തങ്ങളുടെ കഴിവു കേടുകളെയും ദുര്‍ബലതകളെയും തൂത്തെറിഞ്ഞവരാണ് പില്ക്കാലത്ത് മഹാന്മാരായി തീര്‍ന്നിട്ടുള്ളത്.\nജീവിതത്തില് ഒരു ചെറുവിരല്‍പോലും അനക്കാതെ, സ്വന്തം ജീവിതം പരാജയമാണെന്ന്, വിലയിരുത്തുന്നവര് അലസന്മാരാണ്. പ്രയത്നശാലികള്‍ക്ക് ജീവിതത്തില് താത്കാലികമായി പല ബുദ്ധിമുട്ടുകളെയും നേരിടേണ്ടി വന്നേക്കാം. പക്ഷെ ആത്യന്തികമായി വിജയം അവരെ തേടിയെത്തുക തന്നെ ചെയ്യും.


Kerala Assembly Election 2021: KPA Majeed says, some parties from the Left will be join to the UDF | എൽഡിഎഫിനെ അമ്പരപ്പിക്കുന്ന നീക്കം; ഇടതുകക്ഷികൾ യുഡിഎഫിലെത്തും, തിരഞ്ഞെടുപ്പ് മുന്നിൽകണ്ട് പുതിയ നീക്കങ്ങൾ - Malayalam Oneindia\n31 min ago മലപ്പുറം നിയമസഭാ-ലോക്സഭാ തിരഞ്ഞെടുപ്പ്: രാഷ്ട്രീയ പാർട്ടികളുമായി യോഗം ചേർന്ന് ജില്ലാ കളക്ടർ\n35 min ago4വിശിഷ്ട വ്യക്തികള്‍ക്ക് ഡി-ലിറ്റ് പുരസ്‌കാരങ്ങള്, ഗവർണർ ആരിഫ് മുഹമ്മദ് ഖാന് വിതരണം ചെയ്യും\n41 min ago നിയമസഭാ തിരഞ്ഞെടുപ്പ്: ചട്ട ലംഘനം തടയുന്നതിനുള്ള വിവിധ സ്‌ക്വാഡുകളുടെ പ്രവര്‍ത്തനം സജീവം\nUpdated: Tue, Jan 19, 2021, 12:29 [IST]\nതിരുവനന്തപുരം: നിയമസഭ തിരഞ്ഞെടുപ്പിനായുള്ള ഒരുക്കത്തിലാണ് സംസ്ഥാനത്തെ രാഷ്ട്രീയ മുന്നണികള്. ഭരണതുടര്‍ച്ച ലക്ഷ്യം വച്ച് തിരഞ്ഞെടുപ്പിലേക്ക് കാലെടുത്തുവയ്ക്കുന്ന എല്‍ഡിഎഫിനെ ഏതുവിധേനേയും നേരിടാനാണ് യുഡിഎഫ് പദ്ധതി. എന്നാല് തദ്ദേശ തിരഞ്ഞെടുപ്പില് നേരിട്ട തിരിച്ചടി യുഡിഎഫിന് ഒരു പാഠമാണ്. എല്ലാ തിരഞ്ഞെടുപ്പ് പോലെയും ഇത്തവണ ഭരണം എല്‍ഡിഎഫില് നിന്ന് പിടിച്ചെടുക്കാന് യുഡിഎഫിന് സാധിച്ചെന്നുവരില്ല. അതുകൊണ്ട് തന്നെ മികച്ച പദ്ധതികളാണ് യുഡിഎഫ് ക്യാമ്പില് നടന്നുകൊണ്ടിരിക്കുന്നത്. ഇപ്പോഴിതാ നിയമസഭ തിരഞ്ഞെടുപ്പില് യുഡിഎഫിന്റെ നിര്‍ണായക നീക്കം വെളിപ്പെടുത്തിയിരിക്കുകയാണ് മുസ്ലീം ലീഗ് സംസ്ഥാന ജനറല് സെക്രട്ടറി കെപിഎ മജീദ്.\nഇക്കഴിഞ്ഞ തദ്ദേശ തിരഞ്ഞെടുപ്പില് യുഡിഎഫില് ഏറ്റവും ഭേദപ്പെട്ട പ്രകടനം കാഴ്ചവച്ച പാര്‍ട്ടി യുഡിഎഫായിരുന്നു. എന്നാല് ചില സ്ഥലങ്ങളില് മുസ്ലീം ലീഗിനും അടിപതറിയിരുന്നു. ലീഗിന്റെ കോട്ടയായ മലപ്പുറം ജില്ലയില് പോലും ചിലയിടങ്ങളില് അപ്രതീക്ഷിത തിരിച്ചടി നേരിടേണ്ടി വന്നു എന്നത് മുസ്ലീം ലീഗിനെ ഞെട്ടിക്കുന്നതാണ്.\nഅതുകൊണ്ട് തന്നെ നിയമസഭ തിരഞ്ഞെടുപ്പിന് മുമ്പായി പാര്‍ട്ടിയെയും മുന്നണിയെയും അടിമുടി സജ്ജമാക്കുക എന്ന ലക്ഷ്യത്തോടെ മുസ്ലീം ലീഗ് ചില നീക്കങ്ങള് ആരംഭിച്ചെന്നാണ് സൂചന. ഇതിന്റെ ഭാഗമായി ചില കാര്യങ്ങള് ഇപ്പോള് വെളിപ്പെടുത്തിയിരിക്കുകയാണ് മുസ്ലീം ലീഗ് സംസ്ഥാന ജനറല് സെക്രട്ടറി കെപിഎ മജീദ്.\nഇത്തവണത്തെ നിയമസഭ തിരഞ്ഞെടുപ്പിന് മുന്നോടിയായി ഇടതുപക്ഷത്തിനൊപ്പമുള്ള ചില കക്ഷികള് അപ്രതീക്ഷിതമായി യുഡിഎഫിന്റെ ഭാഗമാകുമെന്നാണ് കെപിഎ മജീദ് പറയുന്നത്. എന്നാല് കക്ഷികളെ തിരഞ്ഞെടുക്കുമ്പോള് മുന്നണിക്ക് ഗുണമുണ്ടാകുന്നവരെ മാത്രം കൂടെ കൂട്ടാനാണ് യുഡിഎഫ് ധാരണയെന്ന് കെപിഎ മജീദ് പറയുന്നു.\nഇപ്പോള് ഇടതുമുന്നണിയോടൊപ്പമുള്ള അതൃപ്തരായ ചില കക്ഷികളെയാണ് യുഡിഎഫ് ലക്ഷ്യം വയ്ക്കുന്നത്. വന്നാല് മുന്നണിക്ക് ഗുണം കിട്ടുമെന്ന് ഉറപ്പുള്ളവരുമായാണ് ചര്‍ച്ച നടത്തുന്നത്. ചില കക്ഷികള് വന്നാല് ഗുണത്തെക്കാള് കൂടുതല് തിരിച്ചടിയാവുമെന്ന വിലയിരുത്തലിനെ തുടര്‍ന്നാണ് ഇങ്ങനെയൊരു നീക്കം\nയുഡിഎഫ് ലക്ഷ്യം വയ്ക്കുന്നത്\nഅതേസമയം, യുഡിഎഫ് ലക്ഷ്യം വയ്ക്കുന്ന ഇടത് മുന്നണികള് ആരെന്ന് ഇതുവരെ വ്യക്തമല്ല. പാല് സീറ്റുമായി ഇടഞ്ഞ് നില്‍ക്കുന്ന മാണി സി കാപ്പന്റെ എന്‍സിപിയെ യുഡിഎഫിന് നോട്ടമുണ്ട്. കാപ്പന് വന്നാല് നേട്ടമുണ്ടാകുമെന്ന വിലയിരുത്തല് യുഡിഎഫിന് നേരത്തെയുണ്ട്. അതുകൊണ്ട് കാപ്പനുമായി ചര്‍ച്ച നടത്താന് സാധ്യതയുണ്ട്.\nപിസി ജോര്‍ജും പിസി തോമസും\nഎന്‍സിപിയെ കൂടാതെ പിസി ജോര്‍ജിന്റെയും പിസി തോമസിന്റെയും പാര്‍ട്ടികള്‍ക്ക് യുഡിഎഫ് മുന്നണിയിലേക്ക് വരാന് ആഗ്രഹമുണ്ട്. എന്നാല് യുഡിഎഫിന്റെ ഭാഗത്ത് നിന്ന് ഇതിന് അനുകൂലമായ നീക്കം ഇതുവരെ ഉണ്ടായിട്ടില്ല.\nഅതേസമയം, ഉമ്മന് ചാണ്ടിയുടെ മടങ്ങിവരണമെന്ന ഹൈക്കമാന്റ് തീരുമാനത്തെ പിന്തുണച്ച് കഴിഞ്ഞ ദിവസം മുസ്ലിം ലീഗ് രംഗത്തെത്തിയിരുന്നു. ഹൈക്കമാന്റിന്റെ ഏത് തീരുമാനവും ലീഗ് അംഗീകരിക്കും. പ്രത്യേകിച്ച് ഒരു വ്യക്തിയെ പറേണ്ടതില്ലെന്നും സംസ്ഥാന ജനറല് സെക്രട്ടറി കെപിഎ മജീദ് വ്യക്തമാക്കിയിരുന്നു.\nകഴിഞ്ഞ തദ്ദേശ തെരഞ്ഞെടുപ്പില് ലീഗ് ഉണ്ടാക്കിയ നീക്കുപോക്കുകള് തിരിച്ചടിയായില്ല. രാഷ്ട്രീയ ലക്ഷ്യത്തോടെ ഇടപെട്ടിരുന്നെങ്കില് തദ്ദേശ തെരഞ്ഞെടുപ്പില് സിഎമ്മിനെ തോല്‍പ്പിക്കാമായിരുന്നു. രാഷ്ട്രീയ മര്യാദകൊണ്ടാണ് അങ്ങനെ ചെയ്യാതിരുന്നതെന്നും മജീദ് വ്യക്തമാക്കിയിരുന്നു.\nനടക്കാനിരിക്കുന്ന നിയമസഭ തിരഞ്ഞെടുപ്പില് സ്ഥാനാര്‍ഥികളെ കുറിച്ച് ചര്‍ച്ച നടന്നിട്ടില്ല. ലീഗിനെ തകര്‍ക്കാനുള്ള ശ്രമം നടന്നുവരുന്നുണ്ട്. തദ്ദേശ തെരഞ്ഞെടുപ്പില് മൂന്ന് പ്രാവശ്യം മത്സരിച്ചവരോട് മാറി നില്‍ക്കാന് പറഞ്ഞതിലൂടെ മോശം പ്രകടനം നടത്തിയ ജില്ലാ കമ്മിറ്റികള്‍ക്കും പഞ്ചായത്ത് കമ്മിറ്റികള്‍ക്കും എതിരെ നടപടിയുണ്ടാകുമെന്നും അദ്ദേഹം വ്യക്തമാക്കിയിരുന്നു.\nകേരളത്തിലെ സ്ത്രീ വോട്ടര്‍മാരെ ലക്ഷ്യമിട്ട് വര്‍ഗീയ നീക്കം; ജാഗ്രത വേണമെന്ന് സിപിഎം നിര്‍ദ്ദേശം\nകേരള ബിജെപിക്ക് ഇത്തവണ അഗ്നിപരീക്ഷ; ജയിച്ചില്ലെങ്കില് മറുപടി പറയേണ്ടിവരും, കേന്ദ്രത്തിന്റെ താക്കീത്\nകായംകുളം ഇത്തവണ കോണ്‍ഗ്രസ് പിടിച്ചെടുക്കുമോ, വീണ്ടും പ്രതിഭ-ലിജു പോരാട്ടത്തിന് സാധ്യത; മണ്ഡല പരിചയം\nഞെട്ടിക്കുന്ന ലക്ഷ്യം നടപ്പാക്കാന് ബിജെപി, കേരളത്തിലെ മുന്നേറ്റം എളുപ്പമാകും, വമ്പന് പദ്ധതികളുമായി നേതൃത്വം\nഒരു ബൂത്തില് 1000ത്തില് താഴെ വോട്ടര്‍മാര് മാത്രം; മലപ്പുറം ലോക്‌സഭാ തിരഞ്ഞെടുപ്പും കൂടെ\nസഖാക്കൾ ഇതിന് അപ്പുറവും ചെയ്യും; തനിക്കെതിരെ വ്യാജ പ്രചാരണമെന്ന് ജോസ് വാഴക്കന്\nഇടതിനെ ഞെട്ടിക്കാന് കാപ്പന്റെ വമ്പന് പ്രഖ്യാപനം നാളെ; യുഡിഎഫിലേക്ക് തന്നെ, മൂന്ന് സീറ്റുകള് ഉറപ്പിച്ചു\nkerala assembly election kerala assembly election 2021 kpa majeed muslim league udf ldf കേരള നിയമസഭ കേരള നിയമസഭാ തിരഞ്ഞെടുപ്പ് 2021 എൽഡിഎഫ് യുഡിഎഫ് politics\nKerala Assembly Election 2021: KPA Majeed says, some parties from the Left will be join to the UDF


യഥാര്‍ത്ഥ ഭക്തിയുടെ ഉറവിടം വിശുദ്ധമായ മനസ്സ് – Chandrika Daily\nBy web desk Thursday May 31, 2018 23:25 pm\nയഥാര്‍ത്ഥ ഭക്തിയുടെ ഉറവിടം വിശുദ്ധമായ മനസ്സ്\nപി. മുഹമ്മദ് കുട്ടശ്ശേരി റമസാന് സമാഗതമായാല് വിശ്വാസി സമൂഹത്തില് ഭക്തിനിര്‍ഭരമായ പുതിയ അന്തരീക്ഷം സംജാതമാവുക സ്വാഭാവികമാണ്. എന്നാല് ഇവിടെ വ്യക്തമായ ഒരു സത്യത്തിന് നേരെ കണ്ണടക്കുക സാധ്യമല്ല….\nറമസാന് സമാഗതമായാല് വിശ്വാസി സമൂഹത്തില് ഭക്തിനിര്‍ഭരമായ പുതിയ അന്തരീക്ഷം സംജാതമാവുക സ്വാഭാവികമാണ്. എന്നാല് ഇവിടെ വ്യക്തമായ ഒരു സത്യത്തിന് നേരെ കണ്ണടക്കുക സാധ്യമല്ല. മതമൂല്യങ്ങളിലധിഷ്ഠിതവും ധര്‍മ്മനിഷ്ഠവുമായ ഒരു ജീവിതത്തിന് മാതൃകയാകേണ്ടവരാണല്ലോ മുഹമ്മദ് നബിയുടെ അനുയായികള്. പക്ഷേ, സമൂഹത്തില് പൊതുവെ നടമാടുന്ന ഏത് കൊള്ളരുതായ്മയിലാണ് അവര്‍ക്ക് പ്രാതിനിധ്യമില്ലാത്തത്. റമസാന് കഴിഞ്ഞാല് അതിന് മുമ്പത്തെ അവസ്ഥ തന്നെ പുനഃസ്ഥാപിക്കപ്പെടുന്നു എന്നതല്ലേ സത്യം. ഇതെങ്ങനെ സംഭവിക്കുന്നു. യഥാര്‍ത്ഥത്തില് നമസ്‌കാരവും നോമ്പും ആരാധനകളുമെല്ലാം പരമ്പരാഗതമായി തുടര്‍ന്നുവരുന്ന സമ്പ്രദായങ്ങള് എന്നതില് കവിഞ്ഞു മനസ്സ് നിറഞ്ഞു കവിയുന്ന ഭക്തിയില്‍നിന്ന് ഉടലെടുത്തതാകുമ്പോഴല്ലേ അതിന് ജീവിതത്തില് പ്രതിഫലനം സൃഷ്ടിക്കാന് സാധിക്കുകയുള്ളു. ഖുര്‍ആനിലെ ‘മനശുദ്ധി നേടി അല്ലാഹുവിനെ സ്മരിക്കുകയും നമസ്‌കാരം നിര്‍വഹിക്കുകയും ചെയ്യുന്നവനാണ് വിജയം’ എന്ന വാക്യം നമസ്‌കാരത്തിന് മുമ്പ് മനസ്സ് ശുദ്ധമായിരിക്കണമെന്ന് വ്യക്തമാക്കുന്നു. പ്രസിദ്ധ പണ്ഡിതനായ ഇബ്‌നു ആശൂര് ഇക്കാര്യം വ്യക്തമാക്കി ഇങ്ങനെ പ്രസ്താവിച്ചു: ‘മനശുദ്ധിയാണ് കര്‍മ്മത്തിന്റെ അടിസ്ഥാനം. കാരണം അതുണ്ടാകുമ്പോഴേ സന്മാര്‍ഗത്തിന്റെ പ്രകാശം തിളങ്ങുകയുള്ളു’. ഇമാം സുയൂത്വി പറയുന്നു: ‘ബാഹ്യമായ കര്‍മ്മങ്ങള്‍കൊണ്ട് ഒരിക്കലും ഭക്തിയുണ്ടാവുകയില്ല. മനസ്സിലെ ദൈവ ഭയവും അവന് എല്ലാം നിരീക്ഷിക്കുന്നു എന്ന വിശ്വാസവും കൊണ്ടേ അത് സാധ്യമാവുകയുള്ളു. ഇവിടെ മനസിന്റെ അവസ്ഥയാണ് പരിഗണനീയം’. പ്രവാചകന്റെ ഒരു പ്രസ്താവന ഈ ആശയത്തിന് കൂടുതല് വ്യക്തത നല്‍കുന്നു. ഒരു മനുഷ്യന് പ്രവാചകനോട് ചോദിച്ചു: ‘ആരാണ് വിശിഷ്ടനായ വ്യക്തി?’ അദ്ദേഹം പറഞ്ഞു: ‘പാപവും അക്രമവും വഞ്ചനയും അസൂയയും ഒന്നുമില്ലാത്ത ശുദ്ധ മനസ്‌കന്; സത്യവാന്’. മനുഷ്യന്റെ മനസിലേക്കാണ് അല്ലാഹു നോക്കുന്നത്; അവന്റെ ശരീര ചലനങ്ങളിലേക്കല്ല. ‘ഞാന് റമസാന് മുഴുവന് നോമ്പനുഷ്ഠിച്ചു; രാത്രി നമസ്‌കാരം നിര്‍വഹിച്ചു’ എന്നിങ്ങനെ സ്വന്തം കര്‍മ്മങ്ങളെ പൊക്കി പറയുന്നതിനെ നബി നിരോധിച്ചു.\nനബിയെപ്പോലെ തന്നെ അനുചരന്മാരും സംശുദ്ധതയാര്‍ജ്ജിച്ച മനസിന്റെ മാതൃകകളായിരുന്നു. മരണാസന്നനായ സന്ദര്‍ഭത്തില് നബിയുടെ ഏറ്റവും അടുത്ത ശിഷ്യനായിരുന്ന അബൂബക്കര് പറഞ്ഞു: ‘നോക്കൂ, എന്റെ ഈ രണ്ട് വസ്ത്രങ്ങള്. ഇത് നിങ്ങള് അലക്കിവെക്കുക. എന്നെ കഫന് ചെയ്യുന്നത് അതിലായിരിക്കണം. പുതിയ വസ്ത്രത്തിന് മയ്യിത്തിനേക്കാള് കൂടുതല് ആവശ്യം ജീവിച്ചിരിക്കുന്നവര്‍ക്കാണ്.’ ഇസ്‌ലാമിന്റെ കടുത്ത വൈരിയും നബിയോട് കഠിന വിരോധവുമുള്ള വ്യക്തിയുമായിരുന്ന ഉമറിന്റെ മനസ്സ് ശുദ്ധീകരിക്കപ്പെട്ടപ്പോള് ഏന്തൊരു മാറ്റമാണ് ദൃശ്യമായത്. മിസ് അബുബ്‌നു ഉമൈര് മക്കയിലെ ഏറ്റവും വലിയ സുഖലോലുപനായിരുന്നു. ഇസ്‌ലാം സ്വീകരിച്ച് മനസ്സ് ശുദ്ധീകരിക്കപ്പെട്ടതോടെ തന്റെ സമ്പത്ത് മുഴുവന് അദ്ദേഹം ദൈവ മാര്‍ഗത്തില് വിനിയോഗിച്ചു; സത്യത്തിന്റെ ശക്തനായ പോരാളിയായി മാറി; ബദറില് രക്തസാക്ഷിയായി. ഉമറുബ്‌നു അബ്ദുല് അസീസ് ഭരണാധികാരിയായി നിയുക്തനായപ്പോള് അധികാരത്തിന്റെ ഭാവം പ്രകടിപ്പിച്ചതിനു പകരം നീതിനിര്‍വഹണത്തിനുള്ള ഒരവസരമായി അതിനെ ഉപയോഗപ്പെടുത്തുകയായിരുന്നു. മനസ്സ് മാറി വിശുദ്ധിയാര്‍ജ്ജിച്ചതിനുള്ള ഉദാഹരണങ്ങള് ഇപ്പറഞ്ഞതിനുപ്പുറം എത്രയാണുള്ളത്.\nഎന്നാല് മനസ്സ് എന്നര്‍ത്ഥമുള്ള ‘ഖല്‍ബ്’ എന്ന വാക്കില് മാറിമറിയുന്നത് എന്ന ആശയം അടങ്ങിയിട്ടുണ്ട്. അതിനാല് മനുഷ്യന് എപ്പോഴും തന്റെ മനസിന്റെ തിന്മയിലേക്കുള്ള മാറ്റം ഭയപ്പെടണം. ഏത് നിമിഷവും ഇത് സംഭവിക്കാന് സാധ്യതയുള്ളത് കൊണ്ടാണ് പ്രവാചകന് മനുഷ്യനോട് ഇങ്ങനെ പ്രാര്‍ത്ഥിക്കാന് ആവശ്യപ്പെട്ടത്: ‘മനുഷ്യ മനസിനെ മാറ്റിമറിക്കുന്നവനേ, എന്റെ മനസിനെ നീ സത്യവിശ്വാസത്തില് ഉറപ്പിച്ചു നിര്‍ത്തേണമേ!’. ഒരു ദുര്‍ബല നിമിഷത്തില് മനസ്സ് മാറി തെറ്റിലേക്ക് വഴുതി വീഴുന്ന എത്ര മനുഷ്യരുണ്ട്. തെറ്റുകള് പ്രവര്‍ത്തിക്കാനുള്ള പ്രവണത മനുഷ്യന്റെ പ്രകൃതിയില്‍തന്നെ ഊട്ടപ്പെട്ടതാണ്. ഈമാനിന്റെ ശക്തി ഒന്നുകൊണ്ട് മാത്രമേ അതിനെ പിടിച്ചുകെട്ടാന് സാധിക്കുകയുള്ളു. മനുഷ്യന്റെ ഏറ്റവും വലിയ ശത്രു അവന്റെ ഉള്ളില് തന്നെയാണ് കുടിയിരിക്കുന്നത്. വിശുദ്ധ ഖുര്‍ആന് തത്വങ്ങള് പരിശോധിച്ചാല് മനുഷ്യ മനസിന് മൂന്ന് അവസ്ഥകളാണുള്ളതെന്ന് വ്യക്തമാകും. ശൈഖുല് ഇസ്‌ലാം ഇബ്‌നുതൈമിയ അവയെ ഇങ്ങനെ വേര്‍തിരിക്കുന്നു. ഒന്ന്: ‘അമ്മാറ’-മനുഷ്യനെ ചീത്തയായ വികാരങ്ങളുടെ ദുഃസ്വാധീനതകള്‍ക്ക് വിധേയനാക്കി തിന്മ പ്രവര്‍ത്തിക്കാന് പ്രേരിപ്പിക്കുന്ന മനസ്സ്. രണ്ട്: ‘ലവ്വാമ’-ഒരു തെറ്റ് പ്രവര്‍ത്തിച്ചാല് സ്വന്തത്തെ കുറ്റപ്പെടുത്തി പശ്ചാത്തപിക്കുന്ന മനസ്സ്. മൂന്ന്: ‘മുത്മഇന്ന’-തിന്മയോട് കടുത്ത വിരോധവും നന്മയോട് പ്രതിബദ്ധതയുമുള്ള, യാതൊരു ചാഞ്ചല്യവുമില്ലാത്ത, സത്യത്തില് ഉറച്ചുനില്‍ക്കുന്ന ശാന്തത പ്രാപിച്ച മനസ്സ്. നല്ലവരായി ഗണിക്കപ്പെടുന്ന എത്ര മനുഷ്യര് ഒരു പെണ്ണിന്റെ അല്ലെങ്കില് പണത്തിന്റെ മുമ്പില് പതറിപ്പോകുന്നു. പ്രവാചകന് ഈ സത്യം വ്യക്തമാക്കുന്നതിങ്ങനെ: ഒരാള് സ്വര്‍ഗാവകാശിയാകാനുള്ള പ്രവൃത്തികള് തന്നെ ചെയ്തുകൊണ്ടിരിക്കുന്നു. അതില് പ്രവേശിക്കാന് ഒരു മുഴം മാത്രം ബാക്കിനില്‍ക്കെ പെട്ടെന്ന് അവന്റെ അവസ്ഥയില് മാറ്റംവന്ന് നരകത്തില് പോകാനുള്ള പ്രവൃത്തികള് ചെയ്ത് അതിനര്‍ഹിക്കുന്നു.\nഭക്തിയെപ്പറ്റിയുള്ള തെറ്റായ സങ്കല്‍പങ്ങളാണ് മനുഷ്യന് വെച്ചുപുലര്‍ത്തുന്നത്. ആരാധനകളൊക്കെ കൃത്യമായി നിര്‍വഹിച്ച് വേഷത്തില് പ്രത്യേകത പുലര്‍ത്തി ജനങ്ങള് ഭക്തനെന്ന് വിശേഷിപ്പിക്കാന് പര്യാപ്തമായ മുദ്രകള് സ്വീകരിച്ചാല് ‘തഖ്‌വാ’ പൂര്‍ണമായി എന്ന് ധരിക്കാവതല്ല. സര്‍വോപരി അയാളുടെ പെരുമാറ്റമാണ് പ്രധാനം. സ്രഷ്ടാവുമായുള്ള ബന്ധം പോലെത്തന്നെ മികച്ചതായിരിക്കണം സൃഷ്ടികളുമായുള്ള ബന്ധവും. സ്വന്തം ഭാര്യയോടും മക്കളോടും കുടുംബാംഗങ്ങളോടും മറ്റു ജനങ്ങളോടുമെല്ലാം മോശമായി പെരുമാറുന്നവന് കൃത്യമായ നമസ്‌കാരവും നോമ്പും ഖുര്‍ആന് പാരായണവുമൊക്കെയുണ്ടെങ്കിലും അയാള് ഭക്തനായി ഗണിക്കപ്പെടാവതല്ല. കാരണം പ്രവാചകന് പറയുന്നു: ‘നീ എവിടെയായിരുന്നാലും അല്ലാഹുവിനെ സൂക്ഷിച്ച് ഭക്തനായി ജീവിക്കുക. ഒരു തെറ്റ് ചെയ്താല് ഉടനെ അത് മായ്ച്ചുകളയുന്ന ഒരു നന്മ പ്രവര്‍ത്തിക്കുക. ജനങ്ങളോട് നല്ല സ്വഭാവത്തോടെ പെരുമാറുക. സ്രഷ്ടാവിനോടും സൃഷ്ടികളോടുമുള്ള ബന്ധത്തെ വേര്‍തിരിച്ചു കാണാന് പാടില്ല.\nവെള്ളം തെളിഞ്ഞതും ശുദ്ധവുമാകണമെങ്കില് അതില് അഴുക്കും കരടുമൊന്നും പാടില്ല. ഒരു വിള തഴച്ചു വളരണമെങ്കില് അതിലെ കളകള് നീക്കം ചെയ്യണം. അതുപോലെ മനസിനെ എല്ലാ മാലിന്യങ്ങളില് നിന്നും മുക്തമാക്കി അതില് തഖ്‌വ നിറക്കുമ്പോള് മാത്രമേ മനുഷ്യന് പൂര്‍ണത നേടാന് കഴിയുകയുള്ളു; സൃഷ്ടാവിനോടും സൃഷ്ടികളോടും ഒരേ സമയം നല്ല ബന്ധം പുലര്‍ത്താന് കഴിയുകയുള്ളു. റമസാന് അത്തരത്തിലുള്ള ഒരവസ്ഥയെപ്പറ്റിയുള്ള ബോധം വിശ്വാസികളില് സൃഷ്ടിക്കുമാറാകട്ടെ.


ദൃശ്യത്തിന്റെ കളക്ഷന് റെക്കോര്‍ഡുകള് മറികടന്ന് പുലിമുരുകന് .. | pulimurukan became all time highest collection movie - Malayalam Filmibeat\n» ദൃശ്യത്തിന്റെ കളക്ഷന് റെക്കോര്‍ഡുകള് മറികടന്ന് പുലിമുരുകന് ..\nPublished: Monday, October 31, 2016, 11:15 [IST]\nമലയാളത്തില് ചരിത്രം കുറിച്ച സിനിമയായിരുന്നു ജിത്തു ജോസഫ് സംവിധാനം ചെയ്ത ദൃശ്യം. എന്നാല് മറ്റൊരു മോഹന്‍ലാല് ചിത്രം പുലിമുരുകന് ദൃശ്യത്തിന്റെ കളക്ഷന് റെക്കോര്‍ഡുകള് ഭേദിച്ചിരിക്കുകയാണ്.\nചിത്രം 25 ാം ദിവസത്തിലേക്കു കടക്കുമ്പോള് ബോക്‌സ് ഓഫീസ് കളക്ഷന് എത്രയെന്നറിയാന് തുടര്‍ന്നു വായിക്കൂ...\nആദ്യ രണ്ടാ്‌ഴ്ച്ച കൊണ്ട് പുലിമുരുകന് നേടിയത്\nആദ്യ രണ്ടാഴ്ച്ചക്കുള്ളില് തന്നെ പുലിമുരുകന്റെ നേടിയത് 60 കോടിയാണ്. ഒരാഴ്ച്ചകൊണ്ട് ചിത്രം 25 കോടി നേടിയിരുന്നു\nദൃശ്യത്തിന്റെ ഇതുവരെയുള്ള കളക്ഷന്\nദൃശ്യത്തിന്റെ ഇതുവരെയുള്ള കളക്ഷന് 68.15 കോടിയാണ്. പുലിമുരുകന് 23 ദിവസം കൊണ്ട് ഈ റെക്കോര്‍ഡ് ബ്രേക്ക് ചെയ്തു കഴിഞ്ഞു. ആദ്യ അഞ്ചു ദിവസങ്ങള്‍ക്കുള്ളില് തന്നെ നാലു കോടിയിലധികമാണ് ചിത്രത്തിന്റെ കളക്ഷന്.\nപുലിമുരുകന്റെ ഇതുവരെയുള്ള കളക്ഷന്\nപുലിമുരുകന്റെ ഇതുവരെയുളള ബോക്‌സ് ഓഫീസ് കളക്ഷന് 75 കോടിയാണ്. മലയാള സിനിമാ ചരിത്രത്തില് ആദ്യമായാണ് ഇത്തരത്തിലുളള ഒരു വിജയം. റിലീസ് ചെയ്ത് 14 ദിവങ്ങള്‍കൊണ്ട് 10,000 ഷോകള് തികച്ചതാണ് പുലിമുരുകന്റെ മറ്റൊരു റെക്കോര്‍ഡ്. നിലവിലെ പ്രകടനം തുടരുകയാണെങ്കില് ഒരു മാസം കൊണ്ട് ചിത്രം 100 കോടി കടക്കുമെന്നാണ് റിപ്പോര്‍ട്ട്.\nചിത്രം വിദേശത്തു റിലീസ് ചെയ്യും\nഗള്‍ഫിലും യുകെയിലും 11 യൂറോപ്യന് രാജ്യങ്ങളിലും പുലിമുരുകന് ഈയാഴ്ച്ച പ്രദര്‍ശനത്തിനെത്തുകയാണ്. നവംബര് മൂന്നിനാണ് ഗള്‍ഫ് റിലീസ്.\nRead more about: pulimurukan drishyam box office collection record release gulf malayalam movie പുലിമുരുകന് ദൃശ്യം ബോക്‌സോഫീസ് കലക്ഷന് റെക്കോര്‍ഡ്\npulimurukan became all time highest collection movie in malayalam film industry\nStory first published: Monday, October 31, 2016, 11:15 [IST]


man arrested for sending sex video to lady | യുവതിക്ക് സെക്സ് വീഡിയോകൾ നിരന്തരം അയച്ച് കൊടുക്കാൻ ഉപയോഗിച്ചത് വ്യാജ ഫേസ്‌ബുക്ക് അക്കൗണ്ട്; കൂട്ടുകാരിയുടെ ഫോട്ടോ പ്രൊഫൈൽ പിക്ച്ചറായുള്ള അക്കൗണ്ടിൽ നിന്നും നിരന്തരം അശ്ലീല വീഡിയോകൾ എത്തിയതോടെ സംശയം കനത്തു; മഹാരാഷ്ട്രയിൽ ജോലി ചെയ്യുന്ന പുനലൂർ സ്വദേശിനിയുടെ പരാതിയിൽ കുടുങ്ങിയത് നാട്ടുകാരനായ റോബിൻ റോയി ജോൺ - MarunadanMalayalee.com\nMay 30, 2020 | 11:47 AM IST | Permalink\nകൊല്ലം: യുവതിക്ക് സെക്സ് വീഡിയോ നിരന്തരം അയച്ചുകൊടുക്കാൻ 29കാരൻ ഉപയോഗിച്ചത് യുവതിയുടെ കൂട്ടുകാരിയുടെ ചിത്രം പ്രൊഫൈൽ പിക്ചറാക്കിയ വ്യാജ ഫേസ്‌ബുക് അക്കൗണ്ട്. പുനലൂർ ചെമ്മന്തൂർ സ്വദേശി റോബിൻ റോയി ജോണിനെയാണ് യുവതിയുടെ പരാതിയെ തുടർന്ന് അറസ്റ്റ് ചെയ്തത്. മഹാരാഷ്ട്രയിൽ ജോലിചെയ്യുന്ന പുനലൂർ സ്വദേശിനിയായ യുവതിക്കാണ് ഇയാൾ ഫേസ്ബുക്ക് മെസഞ്ചറിലൂടെ നിരന്തരം അശ്ലീല വിഡിയോയും ചിത്രങ്ങളും അയച്ചത്.\nയുവതിയുടെ പരാതിയെ തുർന്ന് നടത്തിയ അന്വേഷണത്തിനൊടുവിലാണ് റോബിൻ റോയി ജോണിനെ പുനലൂർ പൊലീസ് അറസ്റ്റ് ചെയ്തത്. റൂറൽ എസ്‌പി ഹരിശങ്കറിന് യുവതി ഇ- മെയിലായി നൽകിയ പരാതിയിൽ സൈബർസെല്ലാണ് അന്വേഷണം നടത്തി പ്രതിയെ കണ്ടെത്തിയത്. പ്രതി വിഡിയോ അയക്കാനായി ഡെനി പുനലൂർ എന്ന വ്യാജ ഫേസ്‌ബുക്ക് വിലാസം ക്രിയേറ്റ് ചെയ്യുകയായിരുന്നു. ഇതിൽ പരാതിക്കാരിയുടെ കൂട്ടുകാരിയുടെ ഫോട്ടോ പ്രൊഫൈൽ പിക്ചറായി ഇടുകയയും ചെയ്തു.\nകൂട്ടുകാരിയുടെ പേരിലുള്ള അക്കൗണ്ടിൽനിന്ന് ഫ്രണ്ട് റിക്വസ്റ്റ് വന്നപ്പോൾ പരാതിക്കാരി റിക്വസ്റ്റ് അക്സപ്റ്റ് ചെയ്തു. തുടർന്ന്, ഏപ്രിൽ അഞ്ചു മുതൽ പ്രതി പെൺകുട്ടിക്ക് അശ്ലീല വിഡിയോകൾ നിരന്തരം അയച്ചിരുന്നു. ആദ്യം ഇത്തരം വീഡിയോകൾ തനിക്ക് അയക്കരുതെന്ന് യുവതി താക്കീത് ചെയ്തു. എന്നാൽ ദിവസവും നിരവധി അശ്ലീല വീഡിയോകൾ വീണ്ടും ഈ അക്കൗണ്ടിൽ നിന്നും യുവതിയുടെ ഫോണിലേക്ക് വന്നുകൊണ്ടേയിരുന്നു. ഇതോടെ പൊലീസിൽ പരാതി നൽകാൻ യുവതി തീരുമാനിക്കുകയായിരുന്നു.\nനിരവധി തവണ വിലക്കിയിട്ടും പ്രതി ആവർത്തിച്ചതിനെ തുടർന്നാണ് പരാതി നൽകിയത്. റൂറൽ സൈബർസെൽ നടത്തിയ അന്വേഷണത്തിൽ പ്രതിയെ കണ്ടെത്തി. സ്ത്രീകളെ അപമാനിച്ചതിനും ഐ.ടി ആക്ട് പ്രകാരവും കേസെടുത്തു. എസ്‌ഐമാരായ രാജ്‌കുമാർ, അജികുമാർ, ഗോപകുമാർ, എഎസ്ഐ മാരായ അനിൽകുമാർ, രാജൻ, സി.പി.ഒമാരായ ജിജോ, ശബരീഷ്, അഭിലാഷ്, രജിത് ലാൽ എന്നിവർ ചേർന്ന സംഘമാണ് പ്രതിയെ അറസ്റ്റ് ചെയ്തത്. പ്രതിയിൽ നിന്ന് കൃത്യത്തിന് ഉപയോഗിച്ച മൊബൈൽ ഫോൺ പൊലീസ് പിടിച്ചെടുത്തു.